text:
མདོ་སྨད་རེབ་གོང་ལོ་རྒྱུས་ཀྱི་འཁྲུལ་བ་ཀུན་སེལ་རྨོངས་མུན་འཇོམས་པའི་ཤེས་རབ་འོད་ཀྱི་སྣང་བ།
—–མདོ་སྨད་རེབ་གོང་ལོ་རྒྱུས་ཆེན་མོ་ངོ་མཚར་གཏམ་གྱི་བང་མཛོད་ནང་གི་ནོར་འཁྲུལ་རེ་འགའ་ཟུར་དུ་གླེང་བ།
རྩོམ་པ་པོ། བོན་ནག་ཚང་ཡེ་ཤེས་བློ་གྲོས།
ཐོག་མའི་རབས་བཤད།
ལོ་རྒྱུས་སྨྲ་བ་ཞིག་ཡིན་ན་རང་གི་གྲུབ་མཐའ་ལ་ནང་བྱན་ཆུབ་པ་ཙམ་གྱིས་མི་ཆོག་པར་གྲུབ་མཐའ་སྤྱི་དང་མིའི་རིགས་ཀྱི་ཤེས་རིག་ལ་དཔྱོད་པའི་བློ་མིག་ཡངས་ཤིང་མིའི་རིགས་ལ་ཕན་སེམས་ཀྱི་བརྩེ་བ་ངོ་མ་དེ་འཛོམ་ཚེ། དེ་ནི། དད་སྣང་གི་ཀློང་ན་བཞུགས་པའི་དམ་པ་དེ་ཡིན་ཆོག རྒྱུ་མཚན། བོན་གྱི་མཁས་གྲུབ་ཆེན་པོ་རྗེ་བཙུན་མཉམ་མེད་ཤེས་རབ་རྒྱལ་མཚན་མཆོག་གིས་མཛད་པའི་ཚད་མ་རྣམ་འབྱེད་འཕྲུལ་གྱི་སྒྲོན་མེ་རང་འགྲེལ་ལས། རང་ལྟ་ལ་མི་ཆགས་གཞན་ལྟ་ལ་མི་སྡང་བའི་སྒོ་ནས། གྲུབ་མཐའི་རྣམ་བཞག་བྱེད་པ་ནི་ཤེས་རབ་བསྐྱེད་པའི་རྒྱུ་དང་། དག་སྣང་སྦྱང་བའི་ཐབས་ཁྱད་པར་ཅན་ཡིན་པས། དམ་པའི་ལུགས་སུ་འདོད་དོ།། ཅེས་པ་འདི་ནི་ང་ཚོ་ཐུན་མོང་ལ་དབང་བའི་ལེགས་བཤད་ཅིག་ཏུ་སེམས། ཡིན་ན་ཡང་། མདོ་སྨད་རེབ་གོང་ལོ་རྒྱུས་ཆེན་མོ་ངོ་མཚར་གཏམ་གྱི་བང་མཛོད་ཅེས་བྱ་བ་ནི་རེབ་གོང་བ་འཇིགས་མེད་བསམ་འགྲུབ་ཀྱིས་བྲིས་པ་ཞིག་རེད། འདིའི་ནང་དུ་ཡུལ་རེབ་གོང་གཞུང་གི་གྲུབ་མཐའ་ཐམས་ཅད་ཀྱི་བྱུང་ཁུངས་དང་ཚོ་བའི་རུས་རྒྱུད་ཆད་སྟངས་སོགས་ཞིབ་འབྲི་བྱས་ཡོད་ན་ཡང་། རང་ཉིད་འཁྲུལ་བར་སོང་བ་མིན་ན་དཔྱོད་པའི་ཤེས་རབ་ཀྱིས་མ་འདང་ས་མང་པོ་ཞིག་སྣང་བར་འདུག ངས་འདི་ནས་བརྗོད་འདོད་པ་ནི་འཇིགས་བསམ་གྱིས་བྲིས་པའི་ཡུལ་རེབ་གོང་གཞུང་ལ་བོན་གྱི་གྲུབ་མཐའ་དུས་ནམ་ཞིག་ལ་བྱུང་བ་དང་བོན་སྡེ་ཚོ་ཁག་གི་རུས་རྒྱུད་ཀྱི་འཁྱོགས་གཟུགས་སྐོར་གླེང་འདོད་པ་དེ་ཡིན་ནོ།།
དངོས་གཞིའི་རབས་བཤད།
ཡུལ་རེབ་གོང་གཞུང་དུ་བོན་གྱི་གྲུབ་མཐའ་དུས་ནམ་ཞིག་ལ་བྱུང་བའི་དུས་ཚོད་དེ་མཁས་པ་རྣམས་ཀྱིས་བཞེད་ཚུལ་མི་མཐུན་པ་མང་པོ་མེད་ཀྱང་། རེབ་གོང་གྲུབ་གནས་བརྒྱད་ཀྱི་ནང་ཚན་བྱང་ཕྱོགས་གོང་མོའི་གུར་ཁང་དུ་བོན་སྟོན་དྲན་པ་ནམ་མཁའ་བཞུགས་པ་ནས་བཟུང་བོན་བསྟན་འཕེལ་བའི་དུས་ཚིགས་གཙོ་བོ་འཛིན་བཞིན་ཡོད་ལ། འདི་ནི་རང་ཉིད་ཀྱི་སྣང་ཚུལ་ལ་ནོར་འཁྲུལ་ཞིག་ཏུ་སེམས་ཡོད། རྒྱུ་མཚན། དྲན་པ་ནམ་མཁའ་རེབ་གོང་དུ་མ་བྱོན་པའི་ཡར་སྔོན་དུ་སེ་བོན་གྱི་རུས་རྒྱུད་དུ་གྱུར་བའི་བོན་སྡེ་སེ་བརྒྱ་ཡོད་པས་ཡིན། གཙོ་བོ་བོན་སྟོན་དྲན་པ་ནམ་མཁའི་ཐད་ནས་དཔྱད་ན་ལོ་རྒྱུས་ཀྱི་གཞུང་ཡིག་ཕལ་མོ་ཆེ་ལས་དྲན་པ་ནམ་མཁའ་ལ་སྔ་ཕྱི་དང་ཞང་ཞུང་དྲན་པ་ནམ་མཁའ་དང་དྭགས་པོ་དྲན་པ་ནམ་མཁའ་ལ་སོགས་ཀྱི་དབྱེ་འབྱེད་མང་དུ་མཛད་ཡོད་ན་ཡང་འདི་ནས་ཐོག་མར་ཡུལ་རེབ་གོང་གཞུང་བ་ན་གྲགས་པའི་དྲན་པ་ནམ་མཁའི་ལོ་རྒྱུས་ཀྱི་བྱུང་བ་སོགས་གོང་སྒྲིག་ནས་དཔྱད་པར་བྱ།
མདོ་སྨད་ལོ་རྒྱུས་དེབ་ཐེར་རྒྱ་མཚོ་ལས། བྱང་དུ། གོང་མོའི་གུར་ཁང་བྲག་རྩ་ན།། བོན་གྱི་སྟོན་པ་ནམ་མཁའ་གྲུབ་དང་།། ཨ་འགྲོན་གྱིས། ཐང་སྐམ་བྲག་གི་ར་བ་ན།། སྔགས་བོན་དྲན་པ་ནམ་མཁའ་གྲུབ་ཟེར། གྲུབ་གནས་ཨ་ཀར༼ དཀར ༽རང་བྱོན་ཡོད། ༼ ༡ ༽ ཅེས་པའི་བོན་སྟོན་དྲན་པ་ནམ་མཁའ་ནི་རེབ་གོང་གྲུབ་གནས་བརྒྱད་ཀྱི་ཡ་གྱལ་བྱང་ཕྱོགས་གོང་མོའི་གུར་ཁང་གི་གྲུབ་གནས་འདིའི་བདག་པོ་ཡིན་པ་རྩོད་བྲལ་ཡིན་ལ། བོན་སྟོན་དྲན་པ་ནམ་མཁའ་ནི་རེབ་གོང་ནས་སྐྱེས་པ་ཞིག་མ་ཡིན་ལ་ཕྱོགས་གཞན་ཞིག་ནས་འོངས་པ་ཡིན་པ་རེབ་གོང་ཡུལ་གྱི་ལོ་རྒྱུས་ཡིག་ཆ་དང་རྒན་པོའི་ངག་རྒྱུན་མང་པོ་ཞིག་ཕྱོགས་མཐུན་ན་ཡང་། ཕྱོགས་ཞེན་གྱི་ལྷུམས་ནས་བྱུང་བའི་མདོ་སྨད་རེབ་གོང་ལོ་རྒྱུས་ལས། གནས་དེར་གྲུབ་པ་བརྙེས་པའི་རྣལ་འབྱོར་བོན་གྱི་སྟོན་པ་ནམ་མཁའ་ནི་དུས་རབས་བཅུ་གཉིས་པའི་ནང་རེབ་གོང་སྨད་པ་སྡེ་བདུན་གྱི་ནང་ཚན་ཁྱུང་པོ་སྡེ་ནས་འཁྲུངས། ཞེས་བྲིས་ཡོད་ལ་བོན་སྟོན་དྲན་པ་ནམ་མཁའ་ནི་རེབ་གོང་སྨད་པ་ཁྱུང་པོ་ནས་འཁྲུངས་པ་ཡིན་ན་འཇིགས་བསམ་ཁྱོད་ཀྱི་ཡབ་མེས་ཁྱུང་པོ་ཁྱུང་དཀར་ཚངས་པ་མ་བྱོན་པའི་ཡར་སྔོན་ནས་འཁྲུངས་པ་ཡིན་ནམ་བྱོན་པའི་རྗེས་སུ་འཁྲུངས་པ་ཡིན། ཁྱུང་དཀར་ཚངས་པ་མ་བྱོན་པའི་ཡར་སྔོན་དུ་ཁྱུང་པོ་སྡེ་བ་གཞི་མ་གྲུབ་པས་བོན་སྟོན་དྲན་པ་ནམ་མཁའ་ཅི་ལྟར་འཁྲུངས། ཁྱུང་དཀར་ཚངས་པ་བྱོན་པའི་རྗེས་སུ་འཁྲུངས་པ་ཡིན་ན་བོན་སྟོན་དྲན་པ་ནམ་མཁའི་ཡབ་དང་ཡུམ་གྱི་མཚན་ལ་ཅི་ཟེར། སློབ་སྦྱོང་བྱེད་ས་དང་སློབ་དཔོན་གང་ཡིན། ལོ་རྒྱུས་ཀྱི་དུས་ཡུན་རིང་བས་མ་ངེས་སོ་ཞེ་ན། བོན་སྟོན་ཁོང་སྨད་པ་ཁྱུང་པོ་ནས་འཁྲུངས་པ་ཡང་འཇིགས་བསམ་རང་ཉིད་ཀྱི་རྫུན་ཚིག་ཅིག་ལས་ལོ་རྒྱུས་ཀྱི་རྒྱབ་ལྗོངས་གསོན་པོ་ཞིག་མེད་པ་འཇིགས་བསམ་རང་ཉིད་ཀྱིས་གསལ་བཤད་བྱས་འདུག མདོ་སྨད་རེབ་གོང་ལོ་རྒྱུས་ལས། ཡང་ཁམས་འབྲི་ལུང་གི་ཕྱོགས་སུ་སྐུ་འཁྲུངས་ཤིང་རྟེན་བོན་གྱི་ཁྱིམ་སྔགས་པ་ཞིག་ཡིན་པར་ཡང་བཤད། ཅེས་པས་འཇིགས་བསམ་རང་ཉིད་ཀྱིས་བཀོད་པའི་ཞེ་འདོད་དེ་ལ་ལོ་རྒྱུས་ཀྱི་གཏན་ཚིགས་ཡང་དག་ཅིག་མེད་པ་དོན་གྱིས་མངོན་འདུག གང་ཞེ་ན། བོན་སྟོན་དྲན་པ་ནམ་མཁའ་སྨད་པ་ཁྱུང་པོ་ནས་འཁྲུངས་པ་ཡིན་པའི་རྒྱབ་རྟེན་གྱི་བཀའ་ལུང་ཚད་མ་བྲག་འདྲ་བ་ཞིག་ཡོད་ན། ཡང་བོན་སྟོན་ཁོང་ཁམས་འབྲི་ལུང་གི་ཕྱོགས་སུ་འཁྲུངས་པ་ཡིན་ཟེར་དགོས་དོན་ག་ལ་ཡོད། དེ་ཟེར་དགོས་པའི་རྒྱུ་མཚན་ནི་ལོ་རྒྱུས་ཡིག་ཚང་གི་རྒྱབ་ལྗོངས་གསོན་པོ་དེས་སྟོང་དྲགས་པས་ཡིན་ལ། དོན་གྱིས་ཕྱོགས་ཞེན་དང་རྨོངས་པ་དོར་དུ་བསྡེབས་པའི་ངོ་གདོང་གཉོམ་པོ་དེ་ལྷང་ལ་བུད་པ་ཙམ་ལས་བསམ་པའི་ཤེས་རིག་གི་རྒྱགས་ཕྱེ་ཞིག་ཐོབ་རྒྱུ་ནི་རི་བོང་རྭ་ཡི་གཉེར་མ་བགྲང་བ་ལས་མ་འདས་པས་ཡུལ་རེབ་གོང་གཞུང་དུ་མ་གྲགས་པའི་གཏམ་གསར་བ་ཞིག་ཡིན་པར་སྙམ་མོ།། ཡང་བློ་བཟང་མཁྱེན་རབ་ཀྱིས་བརྩམས་པའི་མདོ་སྨད་རེ་སྐོང་རིག་པ་འབྱུང་བའི་གྲོང་ཁྱེར་ལེ་ལག་དང་བཅས་པའི་ལུགས་གཉིས་གཏམ་གྱི་བང་མཛོད་ལས་བསྡུས་པའི་ཆོས་འབྱུང་ས་ཡི་ལྷ་མོ་ལས། གོང་མོ་གུར་ཁང་བྲག་རྩ་ན།། བོན་སྟོན་དྲན་པ་ནམ་མཁའ་གྲུབ།། ཅེས་པ་སྨད་པ་ཁྱུང་པོ་ནས་འཁྲུངས༼ ལྡི་ལིའི་པར་མ་ཤོག་གྲངས ༤༤ ན་གསལ ༽ཞེས་བྲིས་ཡོད་ལ་བོན་སྟོན་དྲན་པ་ནམ་མཁའ་སྨད་པ་ཁྱུང་པོ་ནས་འཁྲུངས་པའི་བཤད་རྒྱུན་དེ་རྒན་པོའི་ངག་རྒྱུན་དང་དཔེ་རྒྱུན་གང་ན་ཡང་མེད་པའི་རྨོངས་པའི་གསར་གཏམ་ཁོ་ན་ལགས་སོ།།
ཡུལ་རེབ་གོང་གཞུང་བ་ན་ཆེས་བྲིན་པའི་ལོ་རྒྱུས་ཀྱི་སྐད་ཆ་ཟུར་འགའ་ནི། རེབ་ཀོང་སྔགས་མང་གི་ལོ་རྒྱུས་ཕྱོགས་བསྒྲིགས་ལས། བོན་གྱི་གྲུབ་ཐོབ་པ་སྟོན་པ་ནམ་མཁའ་ནི། རབ་བྱུང་དང་པོའི་ནང་ཙམ་དུ་ཁམས་འབྲི་ལུང་ཕྱོགས་སུ་སྐུ་འཁྲུངས། བོན་གྱི་མཁས་པ་མང་པོ་སློབ་དཔོན་དུ་བསྟེན་ཏེ་བོན་ཆོས་རྣམས་ལ་གཅིག་རྗེས་གཞོལ། ལྷག་པར་དུ་གཏེར་སྟོན་ལྭ་སེ༼ དབལ་གསས ༽ཁྲོ་རྒྱལ་དང་གཏེར་སྟོན་ཁྲོ་རྒྱལ་ནམ་མཁའ་རྣམ་གཉིས་མདུན་ནས། བོན་ཆོས་ཐེག་པ་རིམ་པ་དགུ་དང་། རྒྱུད་བཞི་དང་སའི་རིན་ཆེན་བྱ་མ་མདའ་སྤོང༼ ས་དཔྱད་རིན་ཆེན་བྱེ་མ་བདལ་སྤུངས ༽སོགས་བོན་ཆོས་ཕྱོགས་ལ་ཤིན་ཏུ་མཁས་པར་སྦྱངས། བོན་ཆོས་ཀྱི་མན་ངག་རྣམས་ཉམས་སུ་བླངས་པས། བོན་གྱི་གྲུབ་ཐོབ་པ་ཆེན་པོ་གྲུབ་མཐའ་ལ་ཕྱོགས་རིས་མེད་པ། ནང་བའི་ཆོས་སྔགས་ཕྱོགས་དང་མདོ་ལུགས་ལ་ཡང་ཤིན་ཏུ་མཁས་པའི་བོན་པོ་རྟོགས་ལྡན་པ་ཞིག་ཡིན། ཁུ་སྟོན་བརྩོན་འགྲུས་གཡུང་དྲུང་རང་གི་བླ་མར་བསྟེན་པར་ལུང་བསྟན། ཞེས་དང་། ཡང་དེ་ཉིད་ལས། དགུ་རོང་མཐིལ་ཡི་གེ་དྲུག་མ་རང་བྱོན་ཡོད་པའི་གནས་ཀྱི་ཁོར་ཡུག་གོང་མོ་དཔལ་གྱི་གུར་ཁང་དུ་ཕེབས་ནས་བཞུགས་སྐབས། བླ་མའི་ལུང་བསྟན་ལྟར་སྒྲུབ་ཕུག་གཡས་གཡོན་རྣམས་ནི། བྲག་རི་དམར་པོ་གཏོར་ཟོར་དམར་ཆེན་ཁྲག་གིས་བརྒྱན་འདྲ། ཞེས་དང་། རྨ་ལྷོའི་ས་མིང་ལོ་རྒྱུས་རིག་གནས་བརྡ་འགྲེལ་ལས། གནས་འདིར་གྲུབ་པ་བརྙེས་པའི་རྣལ་འབྱོར་བ་ཆེན་མོ་བླ་ཆེན་དྲན་པ་ནམ་མཁས་ཁྲོམ་ཀརྨ་མུ་ཕྱོ་དང་མེ་ཉག་ནམ་ར་རྩེ་དགུ། སུམ་པའི་མཁས་པ་གྷུ་ཧུ་ལུ་སྤར་ཡའི་སློབ་མ་སུམ་པ་མི་སྤུངས་གསལ་བཏང་། སུམ་པ་ལི་ཕྱོ་ཧ་ར། མེ་ཉག་ལྕེ་ཚ་མཁར་བུ་སོགས་ལེགས་པར་བསྟེན་པ་དང་། རྗེས་སུ་ཁུ་སྟོན་བརྩོན་འགྲུས་གཡུང་དྲུང་བླ་མར་བསྟེན་ནས་གྲུབ་མཐའ་རིས་མེད་ཀྱི་གཞུང་ལ་སྦྱངས་པ་རྒྱ་ཆེར་མཛད། བླ་མའི་ལུང་བསྟན་ལྟར་རེབ་གོང་ཡུལ་དུ་ཕེབས། ཅེས་པ་ལ་གཞིགས་ན་བོན་སྟོན་དྲན་པ་ནམ་མཁའ་ནི་ཁམས་འབྲི་ལུང་གི་ཕྱོགས་སུ་སྐུ་འཁྲུངས་ཤིང་བོན་ཆོས་གཉིས་ཀ་སྦྱངས་པ་སྟོབས་སུ་སྨིན་པས་མཁས་གྲུབ་གཉིས་ལྡན་གྱི་གྲགས་སྙན་རྒྱས། བླ་མའི་ལུང་བསྟན་ལྟར་རེབ་གོང་ཕྱོགས་སུ་ཕེབས་ཏེ་བྱང་ཕྱོགས་གོང་མོའི་གུར་ཁང་ནས་བཞུགས་ཤིང་གནས་འདིའི་ཡུལ་ལྷ་གཞི་བདག་རྣམས་དཀར་ཕྱོགས་སྐྱོང་བའི་དགེ་ལ་བཀོད་ཅིང་རྣལ་འབྱོར་གྱི་ནུས་མཐུ་ལས་ཨ་དཀར་གསལ་བ་དགུ་འཛབ་ཀྱི་སྙིང་པོ་བྲག་ངོས་སུ་རང་གསལ་དུ་མངོན་པའི་ལོ་རྒྱུས་ཀྱི་བྱུང་བ་མང་པོ་འདུག དོན་ལ་བོན་སྟོན་དྲན་པ་ནམ་མཁའ་རེབ་གོང་སྨད་པ་ཁྱུང་པོ་ནས་འཁྲུངས་པར་འདོད་པའི་ཨུ་ཚུགས་ཀྱི་མཐར་རུ་ལྷུང་བའི་ཕྱོགས་ཞེན་གྱི་ནོར་འཁྲུལ་དེ་གཙང་སེལ་བྱས་འདུག་གོ།
ཡུལ་རེབ་གོང་གཞུང་བར་བོན་གྱི་བསྟན་པ་དར་བའི་དུས་སྐབས་དེ་བོན་སྟོན་དྲན་པ་ནམ་མཁའ་དང་བསྡུར་དེ་དཔྱད་ན་དུས་རབས་བརྒྱད་པའི་ནང་དུ་བོན་བསྟན་དར་བའི་དུས་སྐབས་ཡིན་སྙམ། རྒྱུ་མཚན་བོད་རྒྱལ་ཁྲི་སྲོང་ལྡེ་བཙན་གྱིས་བོན་བསྟན་བསྣུབ ༼ འདི་ནི་སྤྱི་ལོ ༧༤༩ ཡིན་པ་བོན་གྱི་ལོ་རྒྱུས་ཡིག་ཆ་ཕྱོགས་སྒྲིག་གི་ཤོག་ངོས ༤༦༥ ན་གསལ། ༢༠༡༠ ལོར་བོད་ལྗོངས་བོད་ཡིག་དཔར་རྙིང་དཔེ་སྐྲུན་ཁང་ནས་བཏོན། ༽པའི་དུས་དེར་བོན་གཤེན་རིག་འཛིན་རྣམས་ཀྱིས་བོན་སྡེ་མང་པོ་ཞིག་རང་རང་ས་ནས་གཏེར་དུ་སྦས་པ་དང་ཕྱོགས་སུ་འགྲིམ་པའི་བར་སྐབས་སུ་དྭགས་པོ་དྲན་པ་ནམ་མཁའ ༼ འབེལ་གཏམ་ལུང་གི་སྙིང་པོ་ལས། ཁྲི་ལྡེ་གཙུག་བརྟན་དང་རྒྱ་མོ་ཀོང་ཇོ་གཉིས་ལ་སྲས་ཁྲི་སྲོང་ལྡེ་བཙན་བྱུང་། རྒྱལ་པོ་འདི་དང་དུས་མཉམ་དུ་ཡོངས་རྩེ་ཀློང་ཆེན་ལས་གསུངས་པ། བླ་ཆེན་དྲན་པ་ནམ་མཁའ་དང་། སྙ་ལི་ཤུ་སྟག་རིང་བཞུགས་པའི་དུས། ཞེས་དང་། ཞང་ཞུང་སྙན་རྒྱུད་ལས། ཞང་ཞུང་ལ་གྲུབ་པ་ཐོབ་པ་མང་ཡང་། སྤ་ཇི་ཁྲོམ་དཀར་པོ་བཞུགས་པའི་དུས་སུ། ཞང་ཞུང་ན་རྒྱལ་པོ་ལིག་མི་རྐྱ་བཞུགས། ཞང་ཞུང་གི་རྒྱལ་པོ་སྐུ་འཚོ་བའི་གཤེན་པོ་གུ་རིབ་སྣང་བཞེར་ལོད་པོ་བཞུགས། བོད་ཀྱི་སྐུ་གཤེན་མཁས་ཤིང་རིག་པ་དང་ལྡན་པ་དྲན་པ་ནམ་མཁའ་བཞུགས། ཞེས་གསུངས། ཞང་ཞུང་གི་དྲན་པ་ནམ་མཁའ་ཞང་ཞུང་ལ་སྔར་བཞུགས་ཟིན། འདི་བོད་ཡུལ་དྭགས་པོའི་ཡུལ་ནས་འཁྲུངས་པའི་དྲན་པ་ནམ་མཁའ་ཡིན་ནོ།། འབེལ་གཏམ་ལུང་གི་སྙིང་པོའི་ཤོག་ངོས ༡༢༣ ན་གསལ། ༢༠༠༥ ལོར་ཁྲི་བརྟན་ནོར་རྩེའི་དཔེ་མཛོད་ཁང་ནས་བཏོན ༽ དེ་བཙན་གྱིས་མནན་བན་དུ་བཅུག་ཀྱང་རྗེས་འབངས་ཉེར་ལྔའི ༼ དྲན་པ་ནམ་མཁའ་ནི། ཐོག་མར་བོན་གྱི་གྱེར་གཤེན་ཆེན་པོ་ཡིན་ཡང་། ཕྱིས་སློབ་དཔོན་གྱི་དྲུང་དུ་ཆོས་ལ་སྦྱངས་། ལོ་ཙྭ་ཡང་མཁྱེན། རྫུ་འཕྲུལ་གྱིས་བྱང་གི་གཡག་རྒོད་སྡིགས་མཛུབ་མཛད་པ་ཙམ་གྱིས་འགུགས། འདིས་བོན་གྱི་མན་ངག་མང་པོ་སློབ་དཔོན་ལ་ཕུལ་བ་སློབ་དཔོན་གྱིས་གཏེར་དུ་སྦས་པས་ཕྱིས་གཏེར་འགའ་རེ་ནས་མན་ངག་ཅི་རིགས་འབྱུང་བ་མཐོང་ལ། སློབ་དཔོན་ལས་རབ་བྱུང་ཞུས་ཤིང་། དབུ་ཞྭ་དམར་པོ་ཞིག་བཞེས་པས། འཕུང་བོན་མགོ་དམར་དུ་གྲགས་སོ།། གུ་བཀྲའི་ཆོས་འབྱུང་གི་ཤོག་ངོས ༡༧༤ ན་གསལ། ༡༩༩༠ ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་བསྐྲུན། ༽ གྲས་སུ་བཀོད། དབུས་ནས་བསྟན་པ་བསྣུབ་པའི་དུས་སྐབས་སུ་བོན་སྟོན་དྲན་པ་ནམ་མཁའ་རེབ་གོང་གི་ཡུལ་དུ་བྱོན ༼ སྐབས་འདི་ནས་སློབ་དཔོན་དྲན་པ་ནམ་མཁའ་ཉིད། མདོ་སྨད་ཨཀྟ་རོང་དུ་བྱོན། རེབ་གོང་དུ་བྱང་ཕྱོགས་གོང་མོའི་གུར་ཁང་དུ། བོན་སྟོན་དྲན་པ་ནམ་མཁའ་གྲུབ། ཅེས་གྲུབ་གནས་བརྒྱད་ཀྱི་ཡ་གྱལ་དུ་གསུངས་པ་ལྟར། ཕྱོགས་འདིར་བསྟན་པ་སྤེལ་ཏེ། བྱང་ཨ་བ་ངོས་བཟང་གི་དགོན་སྡེ་བཏབས། ཤར་དབལ་མོ་གནས་ཀྱི་སྒྲུབ་སྡེ་ཆེན་པོ་དང་། དཀོན་མོ་ངོ་ཞེས་པའི་དགོན་སྡེ་ཆགས། རེབ་གོང་ཕྱོགས་སུ་གསང་སྔགས་ཀྱི་སྒྲུབ་སྡེ་ཐོག་མར་དར་བ་ཡིན། སྤྱི་ལོ ༧༨༣ ཙམ་ཡིན་པས་མི་ལོ ༡༢༡༤ སོང་ཡོད། བསྟན་འབྱུང་ཤེལ་གྱི་རྒྱང་མཐོང་ལས་ལེའུ་གསུམ་པ། ཤོག་ངོས ༡༨༤ ན་གསལ། ༢༠༡༣ ལོར་ཞང་བོད་ཤེས་རིག་དར་སྤེལ་ལྟེ་གནས་སུ་བསྐྲུན། ༽ནས་བོན་བསྟན་སྤེལ། འདི་ནི་བོན་སྟོན་དྲན་པ་ནམ་མཁའ་དང་བསྡུར་དེ་རེབ་གོང་ཡུལ་དུ་བོན་བསྟན་དར་བའི་བྱུང་རབས་ཡིན་ལ། མདོ་སྨད་རེབ་གོང་ལོ་རྒྱུས་ཆེན་མོ་ལས། རེབ་ཀོང་དུ་བོན་གྱི་གྲུབ་མཐའ་བྱུང་ཚུལ་ནི། དུས་རབས་བཅུ་གཉིས་པའི་ནང་རེབ་གོང་དུ་བོན་བསྟན་བྱུང་བ་ཡིན་ཏེ། བོན་གྱི་དྲན་པ་ནམ་མཁའ་བྱ་བ་གོང་མོ་གུར་ཁང་གི་གྲུབ་གནས་སུ་བཞུགས་ཤེས་བཀོད་འདུག་ལ། འདི་ནི་རྨོངས་པའི་གཡང་ལ་ལྷུང་དྲགས་པའི་དབང་གིས་ཕྱོགས་ཞེན་དང་བྲལ་བའི་ལོ་རྒྱུས་ཀྱི་བྱུང་རབས་ངོ་མ་དེ་མ་མཐོང་བ་ཡིན་ལ། དཀྱེལ་ཡངས་དང་དཔྱོད་ཤེས་དབེན་དྲགས་པའི་དབང་གིས་ཡུལ་རེབ་གོང་གི་གཞུང་བ་ན། ཡུལ་འདི་ལ་ཐོག་མར་གཡུང་དྲུང་གི་བོན་དར་ཞེས་པའི་ངག་རྒྱུན་གྱི་རྐན་སྒྲ་གསོན་པོ་དེ་ཡང་མ་ཐོས་པས་རེད། དེའི་རྐྱེན་པས། མདོ་སྨད་རེབ་གོང་ལོ་རྒྱུས་ཆེན་མོ་ངོ་མཚར་གཏམ་གྱི་བང་མཛོད་ཟེར་བ་ལས་ཕྱོགས་ཞེན་གྱིས་བྲིས་པའི་ཉེས་བཤད་ཅེས་སྦྱར་ན་མི་ཆོག་པ་མེད་པར་སྙམ། རྒྱུ་མཚན། ལོ་རྒྱུས་ཞེས་པ་ནི་མི་དང་རང་བྱུང་ཁམས་གང་ཡིན་ཡང་ཐོག་མར་གྲུབ་པ་དང་བར་དུ་གནས་པ། མཐའ་མར་འཇིག་པའི་བྱུང་རབས་ལ་སྒྲོ་བཏགས་དང་འུད་བརྗོད། ཆད་པ་དང་ལྷག་པའི་ཚིག་རྒྱན་གང་ཡང་མེད་པར་ཇི་བཞིན་བསྙད་པའི་ཚིག་གི་བྱུང་རབས་ཤིག་ལ་འདོད་ཅིང་། དེ་ནི་དམ་པ་རྣམས་ཀྱིས་བསྟོད་ཡུལ་དུ་གྱུར་བ་ཡིན་མོད། མ་རྟོགས་ལོག་རྟོག་ཐེ་ཚོམ་གྱིས་གཞུང་བསྲིང་ཞིང་ཕྱོགས་ཞེན་དང་ཕྲག་དོག་གིས་མཇུག་སྡོམ་ལ་གནས་ཏེ་ཉེས་བཤད་ཀྱི་སྐད་ཆ་འདི་དག་ནི་གད་སྙིགས་ཀྱི་ཁྲོད་དུ་གཙང་ཕྱག་བྱས་ཀྱང་འགྱོད་པ་དང་ཕངས་སེམས་ཡེ་ནས་མེད་དོ།།
ཡང་གོང་གི་རེབ་གོང་སྔགས་མང་གི་ལོ་རྒྱུས་ཕྱོགས་བསྒྲིགས་ནང་གི་བཞེད་ཚུལ་དང་རྨ་ལྷོའི་ས་མིང་ལོ་རྒྱུས་རིག་གནས་བརྡ་འགྲེལ་ནང་གི་བཞེད་ཚུལ་གཉིས་ལ་དཔྱད་དགོས་པ་ཞིག་ལ་དྲན་པ་ནམ་མཁའི་ཡབ་ཡུམ་གྱི་མཚན་མི་གསལ་བ་དང་སྐྱེས་དུས་ཀྱི་ལོ་ཚིགས་མི་མཐུན་པ། བསྟེན་པའི་སློབ་དཔོན་ནོར་བ་སོགས་ཀྱི་སྐྱོན་ཅུང་འདུག་པས་ཡིན། རེབ་གོང་ཡུལ་དུ་བྱོན་པའི་དྲན་པ་ནམ་མཁའ་ནི་དུས་རབས་བརྒྱད་པའི་ནང་གི་དྭགས་པོ་དྲན་པ་ནམ་མཁའ་ཡིན་ལ། ཁོང་གི་ལོ་རྒྱུས་མདོར་བསྡུས་ནི། དྲང་དོན་འགྲེལ་ལས། དག་པོ་ཡུལ་གྱི་མཁས་པ་ཕུལ་དུ་བྱུང་ཞེས་དག་ཀོང་ཉང་གསུམ་ལས་དག་པོ་དེ་སྐྱེས་ཡུལ་བསྟན་པ་ཡིན་ལ། གཞུང་དེ་ཉིད་ལས། ཡབ་དམུ་གཤེན་དག་པ་དང་། ཡུམ་བདའ་བཟའ་མཁར་ལྕམ་གཉིས་ཀྱི་སྲས་སུ་འཁྲུངས༼ སྤྱི་ལོ ༧༠༢ ལོར་བོད་ཀྱི་དྲན་པ་ནམ་མཁའ་འཁྲུངས། བོན་གྱི་ལོ་རྒྱུས་ཡིག་ཆ་ཕྱོགས་སྒྲིག་གི་ཤོག་ངོས ༤༦༥ ན་གསལ། ༢༠༡༠ ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ནས་བཏོན ༽ ། དགུང་ལོ་ལྔ་ལོན་ནས་དད་པའི་སེམས་དང་ལྡན། སྙོན་མ་གྲོང་རྒྱུན་མ་ལ་ཁྲུག་རེ་འགན་སྦག་ནས་བྱིན། དྲང་སྲོང་དགའ་རྒྱལ་ལ་སེམས་བསྐྱེད་སྡོམ་པ་ནོས། ལོ་དགུ་ལོན་ནས་འབྲི་ཚད་ཕུལ་དུ་ཕྱིན། དགུང་ལོ་བཅུ་བདུན་ལོན་ནས་རྒྱ་གར་ཡུལ་དུ་བྱོན། རྒྱ་གར་མཁས་པ་བདེ་བ་སྙིང་པོ་གསལ་ལ་ལོ་ཚའི ༼ ཙྭའི ༽ ཚིག་སྦྱོང་གིན་གསང་སྔགས་དང་སེམས་ཕྱོགས། ཡང་དགོས་བཀའ་རྒྱ་གར་གྱི་བོན་སྐོར་ཡེ་ཕྱི་མོའི་བོན་སྡེ་མ་ལུས་པ་བསླབས། གཤེན་མན་དྷ་བྷི་ཤ་ལ་རྒྱུ་མཚན་ཉིད་ཀྱི་བོན་སྡེ་རྣམས་བསླབས། ཞང་ཞུང་སྟོང་རྒྱུང་མཐུ་ཆེན་དང་རྫུ་འཕྲུལ་གྱི་བོན་སྡེ་ཞུས། འོད་འཕྲོ་སེང་གེ་འབར་བའི་ཚལ་དུ་ལོ་གསུམ་ཐུགས་ཉམས་སུ་བཞེས། རིག་པ་ཆིག་རྫོགས་སུ་སོང་བའི་རྫུ་འཕྲུལ་ཞབས་ཀྱི་བོད་དུ་ལན་གསུམ་བྱོན། བསམ་ཡས་མཆིམས་བུ་རུ་བཅུད་ལེན་དང་རྐང་མགྱོགས་ལས་སོགས་གྲུབ་རྟགས་ཤིན་ཏུ་མང་བར་བྱུང་། དགུང་ལོ་ཞེ་བདུན་ལ་གསེར་ཕྱེ་བྲེ་གསུམ་ཁྱེར་ནས་བླ་མ་ལ་ཞབས་ཏོག་འབུལ་དུ་བྱོན། བདེ་བ་གཡུང་དྲུང་ལྷུན་པོ་ཚལ་དུ་བླ་མ་རྣམས་སྤྱན་དྲངས་ནས། གསེར་གྱི་མ་འདལ་ཕུལ་ནས་རྟོག་པའི་འཕྲེང་བ་བཅད། ཚེ་ཡི་དངོས་གྲུབ་ཐོབ་ནས་བོད་དུ་ལོ་བདུན་བཞུགས། དེ་ཚེ་ཆོས་དར་བོན་བསྣུབས་བོན་རྣམས་གཏེར་དུ་སྦས། རྫུ་འཕྲུལ་སྟོབས་ལྡན་གཤེན་ལ་དར་ནུབ་མེད། བེེ་རོ་ཙ་ནས་བོན་རྣམས་ཆོས་སུ་བསྒྱུར། དེ་ནས་ཞང་ཞུང་སྟོང་རྒྱུང་མཐུ་ཆེན་གྲོངས་པའི་འདང་ལ་ལན་གཅིག་བསྙེག ༼ དྲང་དོན་མུན་སེལ་སྒྲོལ་མའི་འགྲེལ་བ། ཤོག་ངོས ༥༣ དང ༥༤ན་གསལ། ཁྲི་བརྟན་ནོར་རྩེའི་དཔེ་མཛོད་ཁང་ནས་པར་དུ་བསྐྲུན། ༽དེ་ལ་གཞིག་ན་རབ་བྱུང་དང་པོའི་ནང་སྐྱེས་བཞེས་འདོད་པ་ནི་མི་མཐུན་ལ། བླ་ཆེན་གྱིས་ཁུ་སྟོན་བརྩོན་འགྲུས་གཡུང་དྲུང་བླ་མར་བསྟེན་པ་དེ་བས་ཀྱང་མི་མཐུན། རྒྱུ་མཚན། ཁུ་སྟོན་སྤྱི་ལོ ༡༠༡༡ ལོར་ཡར་ལུང་དུ་སྐུ་འཁྲུངས་ཤིང་སྤྱི་ལོ ༡༠༧༥ ལོར་སྐུ་གཤེགས་པ་དེབ་སྔོན་དང་དུང་དཀར་ཚིག་མཛོད་སོགས་ཞལ་མཐུན། དོན་ལ་བླ་ཆེན་དྲན་པ་ནམ་མཁའ་ཁུ་སྟོན་མ་བྱོན་པའི་ཡར་སྔོན་ནས་མཁས་པ་དང་གྲུབ་པའི་བདག་ཉིད་ཅིག་ཡིན་པ་བཤད་མ་དགོས་ལ་ད་རུང་རེབ་གོང་ཕྱོགས་སུ་བྱོན་ནས་བསྟན་པ་སྤེལ་བའི་དུས་ཀྱང་གཟིར་བའི་སྐབས་རེད། བོན་སྟོན་དྲན་པ་ནམ་མཁའ་རེབ་གོང་དུ་བྱོན་ནས་བསྟན་པ་སྤེལ་བ་ལ་ཐེ་ཚོམ་མི་དགོས་ཏེ་འབུམ་པའི་བརྒྱུད་བསྐང་ལས། སློབ་དཔོན་ཕུང་བོན་མགོ་དམར་གྱིས།། ཨ་བ་ངོས་བཟང་དགོན་པ་རུ།། ཕུར་བུ་རམ་པའི་ལྷ་ཚོགས་དང་།། ཅི་ལྟར་སྒྲུབ་པའི་ཐ་ཚིག་ཅན།། ཞེས་གྲུབ་པས་ཡིན་ནོ།།
ཡང་མདོ་སྨད་རེབ་གོང་ལོ་རྒྱུས་ལས། བོན་བརྒྱ་རོང་འབྲོག་སྡེ་འདི་གཉིས་ལ་བོན་བརྒྱ་ཞེས་ཐོགས་དོན་ནི། དུས་རབས་བཅུ་གཉིས་པའི་ནང་བོན་གྱི་གྲུབ་ཆེན་སྐྱིའི་སྐྱི་རྟེང་འཁོར་ལོ ༼ སྤྱི་རྟིང་འཁོར་ལོས་བསྒྱུར་བ ༽ དང་ངོ་མོ་ཡེ་ཤེས་མཚོ་རྒྱལ། ཁྱུང་པོ་ཁྱུང་དཀར་ཚངས་པ་གསུམ་ས་འདིར་འོངས་ནས་འབལ་ཚའི་ཆད་ལུང་ཐང་དུ་བཞུགས་སྐབས། ས་འདིའི་ཞིང་ཁ་ནས་བུ་མོ་ཞིག་གི་འོ་མ་ཁྱེར་འོངས་ནས་གསོལ་ཇ་དྲངས་སྐབས། ཁྱོད་ཀྱི་མིང་ལ་ཅི་ཟེར་དྲིས་པ་ན། རྒྱལ་མོ་བྱམས་ཟེར་ཞུས་པས། རྟེན་འབྲེལ་ལགས་ཁྱོད་ཀྱི་རྒྱུད་ལ་ས་འདིར་བོན་སྡེ་བརྒྱ་ཕྲག་འབྱུང་ཞེས་ལུང་བསྟན། ཕྱིས་སུ་སྡེ་བའི་མིང་ལ་བོན་བརྒྱ་ཞེས་བཏགས་པ་ཡིན་ཟེར་ཅེས་བརྗོད་ཡོད་ལ། འཇིགས་བསམ་ཁྱོད་ཉིད་བོན་བརྒྱ་སྡེ་བ་འདི་གྲུབ་ཐོབ་རྣམ་གསུམ་གྱི་ཞལ་གཡང་ཁྲོད་བྱུང་ཡིན་པ་ཐེ་ཚོམ་ཟ་མི་དགོས་དེ། བོན་བརྒྱ་གཡུང་དྲུང་ཕུན་ཚོགས་ཀྱི་རྣམ་ཐར་བགྲོད་པའི་ཐེམ་སྐས་ལས། སྡེ་བའི་མིང་ལ་བོན་བརྒྱ་ཟེར་དོན་ནི། ད་སྐབས་ཆགས་ནས་ཡོད་པའི་རེབ་གོང་གི་སྡེ་བ་འདི་རྣམས་མ་ཆགས་གོང་དུ། ལུང་སྟོང་གོང་བུར་ཡོད་པའི་སྐབས་སུ། ཀླུ་བདུད་བཙན་གསུམ་གྱི་གནོད་པ་ཤིན་ཏུ་ཆེ་བའི་དུས། སྟོད་ཞང་ཞུང་གི་ཡུལ་ནས། ངོ་སྤྱི་ཁྱུང་གསུམ་གྱི་གྲུབ་ཐོབ་རྣམ་གསུམ་ཞེས། མཚན་སྤྱི་སྟེང ༼ རྟིང ༽ འཁོར་ལོ་སྒྱུར ༼ བསྒྱུར ༽ བ། ངོ་མོ་ཡེ་ཤེས་མཚོ་རྒྱལ། ཁྱུང་པོ་ཁྱུང་དཀར་ཚངས་པ་དང་གསུམ། འབྲུག་ཁྱུང་སེང་གསུམ་ལ་རྫུ་འཕྲུལ་གྱིས་བཅིབས་ནས་རེབ་གོང་ལུང་བར་བྱོན་སྐབས། འབལ་ཚའི་ཉག་དམར་ན་བཙན་གྱི་སྡོང་པོ་མཐོང་རེག་དུག་གིས་གསོད་པ་ཞིག་སྐྱེས་ནས་ཡོད་པ། དབལ་རམ་འབུམ་གསུམ་གྱི་བསྐྱེད་རྫོགས་ལ་ཞུགས་ཤིང་། སྔགས་དང་ཕྱག་རྒྱ་གཏོར་མའི་འཕྲུལ་འཁོར་གྱིས་བཅད་དེ་ཕུར་སྐུ་གསུམ་བཞེངས་སྐབས། འབལ་ཚའི་ལུང་བ་འདིར་ནམ་ཞིག་བོན་པོ་བརྒྱ་སྟོང་འཚོགས་པའི་སྒྲུབ་སྡེའམ། གྲོང་སྡེ་ཞིག་ཆགས་པར་ངེས་ཞེས་ལུང་བསྟན་པའམ་ཞལ་གཡང་བརྗོད་མ་ཐག་གི་འཕྲོ་དང་དུས་མཚུངས་པ་ཡིན་པས། བོན་བརྒྱ་བཏགས་ཞེས་གནའ་མིའི་ངག་རྒྱུན་ལས་ཐོས་པ་ཡིན། ༼ བོན་བརྒྱ་གཡུང་དྲུང་ཕུན་ཚོགས་ཀྱི་རྣམ་ཐར་བགྲོད་པའི་ཐེམ་སྐས་ཀྱི་ཤོག་ངོས ༨ ན་གསལ། ༢༠༠༣ མཚོ་སྔོན་ནང་བསྟན་རིག་གནས་སྒྱུ་རྩལ་ལྟེ་གནས་སུ་པར་དུ་བཏོན། ༽ ཞེས་གསུངས་པས་བདེན་དོན་གྱི་ཡང་སྙིང་དེ་ཁོང་ནས་འཆར་བར་ཤོག
ཡང་རེབ་གོང་ལོ་རྒྱུས་ལས། བོན་བརྒྱ་རྒན་པོ་དགེ་ལེགས་རྒྱ་མཚོས་གོང་གི་བོན་གྱི་གྲུབ་ཆེན་དེ་གསུམ་ནི་གླང་དར་སྐབས་སུ་འོངས་པར་བཤད་པ་ནི་རེབ་གོང་གི་ལོ་རྒྱུས་ཕྱོགས་ལ་ཐོས་བརྒྱ་ཆུང་བས་རང་བཟོ་གང་དྲན་གྱི་གཏམ་མོ།། ཞེས་བརྗོད་ཡོད་ལ། འདི་ནི། བོད་ཀྱི་ཁ་དཔེ་ལ། མྱི་ཆེན་ལ་ཁ་དང་། བྱ་ཆེན་ལ་རྡོ་ཟེར་བའི་དཔེ་ལྟར། རང་ཉིད་ཀྱིས་མ་ཤེས་པའི་ནོར་འཁྲུལ་གྱི་རྨོངས་པ་དེ་མཁས་པ་ཆེན་པོའི་མགོ་ལ་བཀབ་ན་རང་ཉིད་དམྱལ་བ་ལས་སྐྱེ་བའི་ཚོགས་ངན་གྱི་རྒྱུ་ལས་མ་འདས། དོན་གྱིས་རིམ་པར་བརྗོད་ན་རེབ་གོང་གྲུབ་ཐོབ་རྣམ་གསུམ་དེ་མེ་ཏྲི་སྟོན་པ་ཤེས་རབ་གྲགས་པ་དང་དུས་མཉམ་ཡིན་ལ། མེ་ཏྲི་སྟོན་པ་ཤེས་རབ་གྲགས་པ་ནི་བོད་རྒྱལ་གླང་དར་དང་དུས་མཉམ་ཡིན། རེབ་གོང་གྲུབ་ཐོབ་རྣམ་གསུམ་དེ་མེ་ཏྲི་སྟོན་པའི་དངོས་ཀྱི་སློབ་རྒྱུད་ཡིན་པ་ནི་འབུམ་པའི་བརྒྱུད་བསྐང་ལས། གཤེན་དེ་ཡི་ཐུགས་དམ་རྒྱུད་འཛིན་པ།། སློབ་དཔོན་མེ་ཏྲི་སྟོན་པ་ཡིས།། རི་བོ་སྟོང་འདུས་དགོན་པ་རུ།། ཕུར་བུ་རམ་པའི་ལྷ་ཚོགས་དང་།། ཇི་ལྟར་སྒྲུབ་པའི་ཐ་ཚིག་ཅན།། དེ་རིང་བདག་གིས་ཐུགས་དམ་བསྐང་།། ཞེས་དང་། ཡང་དེ་ཉིད་ལས། གཤེན་དེ་ཡི་ཐུགས་དམ་རྒྱུད་འཛིན་པ།། སློབ་དཔོན་ཁྱུང་དཀར་ཚངས་པ་ཡིས།། བྲག་སྲིན་པོ་འཁྲོས་པའི་དབེན་གནས་སུ།། ཕུར་བུ་རམ་པའི་ལྷ་ཚོགས་དང་།། ཇི་ལྟར་སྒྲུབ་པའི་ཐ་ཚིག་ཅན།། དེ་རིང་བདག་གིས་ཐུགས་དམ་བསྐང་།། ༼ འབུམ་པའི་བརྒྱུད་བསྐང་། ཡིག་རྙིང་ལག་བྲིས་མ་ལས་བཤུས། ༽ ཞེས་གསུང་ཡོད་ལ། དར་མ་འུ་དམ་བཙན་དང་མེ་ཏྲི་སྟོན་པ་གཉིས་དུས་མཉམ་པ་ནི་བསྟན་པའི་ཤན་འབྱེད་འཕྲུལ་གྱི་མེ་ལོང་རབ་གསལ་སྒྲོན་མེ་ལས། གཅུང་པོ་དར་མ་ར་ཙ་སྤྲེའུའི་མགོ། བན་བཙུན་དབྱེན་གཡོས་མེ་ཏྲི་ཤེས་རབ་གྲགས།། སྐུ་བསྣུབས་གྲོས་ཤམ་གདན་འདྲེན་དམག་མི་བརྒྱ།། དྲག་པོས་མ་ཁུག་སྨྲ་སྔགས་གསོལ་བཏབ་པས།། མདུན་དུ་བྱོན་ཡང་མཚོན་ཆས་མ་ཆོད་པས།། ཆུ་ཡི་སྲོག་ཆགས་ཕྲའུ་ལན་ཆགས་གཅིག། ཆུ་སྦལ་སྐེ་ལ་ཞོགས་དང་ཆོད་ཅེས་གསུངས།། ཕྱག་ཞབས་མཐིལ་བཞི་དབུ་ལྔ་བཅད་ནས་ཁྱེར།། རྒྱལ་པོའི་དྲུང་དུ་དབུ་ཡིས་གླུ་དབྱངས་ལེན།། ཕྱག་གིས་གར་བསྒྱུར་ཞབས་ཀྱིས་བྲོ་བརྡུང་བས།། རྒྱལ་པོས་འགྱོད་ཆེས་བན་དྷེས་དབྱེན་ལེན་ཞེས།། དམག་དང་བན་བཙུན་ཐམས་ཅད་དམྱལ་ཐག་བཅད།། ཅེས་དང་། སྔོན་འགྲོ་ཁྲིད་ཡིག་བཀའ་ལུང་རྒྱ་མཚོ་ལས། རང་རེ་སོ་སོའི་སྐྱེ་བོ་རྣམས་ལྟ་ཡང་ཅི་སྨོས་ཏེ། སྔོན་ཚེ་མདོ་གམ་སྨད ༼ ཀྱི ༽ཕྱོགས་གཅིག་ཏུ་དབལ་ཆེན་རམ་པ་ལ་སོགས་ཡོང་ལུགས་ཀྱི་བོན་སྒོ་ལ་གྲུབ་པར་བརྙེས་པའི་གཤེན་པོ་མེན་ཏྲི་སྟོན་པ་ཤེས་རབ་གྲགས་བྱ་བ་གཅིག་བཞུགས་པ་དེ་ལ། དབུས་ཀྱི་ཆོས་མཛད་རྣམས་ཕྲག་དོག་སྐྱེས་ནས་རྒྱལ་བོ་གླང་དར་ལ་མེན་ཏྲི་སྟོན་པས་མཐུ་བྱེད་དོ།། ཞེས་སྨོས་ནས་དབྱེན་བྱས་པས། རྒྱལ་པོ་དེ་བཀུག་ཏུ་རྟ་བ་བརྒྱ་བཏངས་པས་ཁོང་གྲུབ་པ་ཐོབ་པས་དྲག་ཤུལ་གྱི་མ་ཁུག་པ་དང་། རྟ་བ་བརྒྱས་ཕྱག་འཚལ་ནས་ངེད་ཅག་ལ་སྙིང་མི་རྗེའམ། ཞེས་སྨྲེ་སྔགས་ཀྱི་གསོལ་བ་བཏབ་པས། ཁོང་ནི་སྙིང་རྗེ་སྐྱེས་ནས་དབུ་སྦྱིན་པ་བཏང་བ་ལ། མཚོན་གྱིས་མགུལ་ལ་ཅི་ཙམ་བརྒྱབ་ཀྱང་མ་ཆོད་པས། ཁོང་གི་ཞལ་ནས་ངས་སྔོན་ཚེ་ཆུའི་ནང་གི་འབུ་སྲིན་ཕྲ་མོ་གཅིག་བསད་པའི་རྣམ་སྨིན་མ་བྱང་བས་ཆུ་བལ་གྱིས་སྐེ་གཅུས་ལ་ཆོད་ཅིག་གསུངས། དེ་ལྟར་བྱས་པས་གཟོད་དབུ་ཆོད་དོ།། ༼ སྔོན་འགྲོ་ཁྲིད་ཡིག་བཀའ་ལུང་རྒྱ་མཚོའི་ཤོག་ངོས ༢༡༢ དང ༢༡༣ ན་གསལ། ༢༠༡༢ ལོར་སི་ཁྲོན་མི་རིགས་དཔེ་སྐྲུན་ཁང་ནས་བསྐྲུན། ༽ ཅེས་གསུངས་ཡོད་ལ། གྲུབ་མཐའི་འགལ་རྐྱེན་མང་པོ་ཤོར་བས་མེ་ཏྲི་སྟོན་པས་དབུ་སྦྱིན་པ་བཏང་། དེ་དུས་སུ་དབུས་ནས་བསྟན་པ་ནང་འཁྲུགས་བྱུང་པའི་དུས་ཡིན་པའི་བར་སྐབས་སུ་མེ་ཏྲི་སྟོན་པའི་སློབ་རྒྱུད་དུ་གྱུར་བའི་རེབ་གོང་གྲུབ་ཐོབ་རྣམ་གསུམ་དེ་ཡང་གནས་ཆེན་ས་ག་ལག་དྲུག་ནས་མདོ་སྨད་རེབ་གོང་ཡུལ་དུ་བྱོན་པ་ནི་སྦ་སར་པཎྡིཏ་ཀུན་བཟང་རྒྱལ་མཚན་གྱི་རྣམ་ཐར་རྩོམ་འཕྲོ་ལས། དེ་ནས་བོད་དང་ཞང་ཞུང་ཡུལ་ཁམས་ནས།། གཤེན་བསྟན་ཉི་མ་ནུབ་རིར་ཆས་པའི་ཚེ།། བོན་རྣམས་ཐམས་ཅད་གཏེར་གྱིས་རྒྱ་ཡིས་བཏབས།། གཤེན་ཆེན་འགའ་ཞིག་མཁའ་སྤྱོད་ཡུལ་དུ་གཤེགས།། གཤེན་ཕྲན་ཕལ་ཆེར་ཐུགས་དམ་གང་བདེར་བཞུགས།། དེ་དུས་དབལ་རམ་འབུམ་པའི་བོན་སྐོར་ལ།། གྲུབ་པ་བརྙེས་པའི་གཤེན་ཆེན་རྣམ་པ་གསུམ།། མདོ་སྨད་རེབ་གོང་གསེར་མོ་ལྗོངས་སུ་ཕེབས།། གྲུབ་པའི་རྟགས་དང་རྫུ་འཕྲུལ་མང་པོ་བསྟན།། གཟུགས་ཅན་གཟུགས་མེད་འགྲོ་བ་མང་པོ་ཞིག། བོན་གྱི་གདུལ་བྱར་བཀོད་ནས་བསྟན་པ་སྤེལ།། རེབ་གོང་ཡུལ་དུ་བཀའ་རྟགས་མང་དུ་བཞག། ཁྱད་པར་གདུག་པ་བཙན་གྱི་བླ་ཤིང་གཅིག། གྲུབ་ཐོབ་གསུམ་གྱིས་ཟན་གྱི་གཏོར་མས་བཅད།། གདུག་པའི་ཤིང་ལ་སྒྲུབ་པའི་རྟེན་ཕུར་དང་།། སྒྲུབ་རྔ་ལ་སོགས་མཁོ་བའི་ཡོ་བྱེད་བཟོས།། གཤེན་ཆེན་ཆེ་བ་སྤྱི་རྟིང་འཁོར་ལོ་དང་།། འབྲིང་པོ་ངོ་མོ་ཡེ་ཤེས་མཚོ་རྒྱལ་མཚན།། ཆུང་བ་ཁྱུང་དཀར་ཚངས་པ་ཞེས་སུ་གྲགས།། དེ་དག་བོན་དང་རུས་ཀྱི་རྒྱུད་འཛིན་པའི།། བོན་སྡེ་སྤྱི་ཁྱུང་ངོ་གསུམ་ཞེས་སུ་གྲགས།། དེ་དང་དེ་ལས་གྱེས་པའི་གཤེན་སྡེ་ནི།། གླིང་བརྒྱ་དར་གྲོང་ཞོ་འཕོང་འགུར་ཆུང་སོགས།། དབལ་རམ་རྒྱུད་འཛིན་གཤེན་སྡེ་མང་དུ་ཆགས།། ༼ སྦ་སར་ཀུན་བཟང་རྒྱལ་མཚན་གྱི་རྣམ་ཐར་འཕྲུལ་དེབ་ཅན་གྱི་ཤོག་ངོས ༤༦ དང ༤༩ བར་ན་གསལ། མར་ནང་དཔེ་རྙིང་འཚོལ་སྒྲུབ་ཁང་ནས་བཏོན། ༽ ཞེས་གསུངས་ཡོད་པས་འདི་རྣམས་ཀྱི་ལུང་ཁུངས་ལ་ཞིབ་ཏུ་དཔྱོད་དང་། རྨོངས་པའི་མུན་པ་ངང་གིས་འཐིབ་པའི་ཁང་བུ་ལ་ཤེས་རབ་ཀྱི་སྐྱ་རེངས་གསར་བ་ཞིག་འཆར་ངེས་སོ།།
ཡང་རེབ་གོང་ལོ་རྒྱུས་ལས། དུས་རབས་བཅུ་གསུམ་པའི་ནང་ཨ་མྱེས་ལྷ་རྗེའི་དུར་ས་བཙལ་མཁན་ཡང་སྐྱིའི་སྐྱི་སྟེང་འཁོར་ལོ་ཡིན་པ་རེབ་གོང་ལོ་རྒྱུས་དང་ཡིག་ཚང་རྣམས་སུ་གསལ་བར་ཡོད་དོ།། ཅེས་བརྗོད་ཡོད་ལ། རབ་བྱུང་ལྔ་བའི་ཁོངས་སུ་བྱོན་པའི་ཨ་མྱེས་ལྷ་རྗེ་དུར་ས་བཙལ་མཁན་དེ་རེབ་གོང་གྲུབ་ཐོབ་རྣམ་གསུམ་གྱི་ཡ་གྱལ་ཆེ་བ་སྤྱི་རྟིང་འཁོར་ལོས་བསྒྱུར་བ་མ་ཡིན་ལ་ཁོང་གི་རུས་རྒྱུད་དུ་འཁྲུངས་པའི་སྤྱི་སྟོན་འཁོར་ལོ ༼ སྐྱི་ཁ་གསུམ་གྱི་རུས་མཛོད་ལས་སྐྱིའི་སྐྱིད་གཏོང་འཁོར་ལོའམ་བདེ་སྟོང་སྐྱིད་པའི་འཁོར་ལོ་ཞེས་བྲིས་འདུག་ལ་འདིའི་ནང་དུ་ད་རུང་ངོ་མོ་ཡེ་ཤེས་མཚོ་རྒྱལ་ལ༼ འདི་ལ་ཡེ་ཤེས་ཁྲོ་རྒྱལ་ཡང་ཟེར ༽ཞེས་མཆན་བུ་ཡང་ཡོད། ད་རུང་ཁྱུང་པོ་ཁྱུང་དཀར་ཚངས་པ་དང་དེའི་རྣམ་འཕྲུལ་ཁྱུང་པོ་གཡུ་ཐོག་འབར་བ་གཉིས་ཀ་ཡང་བསྲེས་ནས་བྲིས་འདུག་པས། འདི་ལ་ཡག་པོ་ཞིག་དཔྱད་ནས་མ་བྲིས་ན་ལོ་རྒྱུས་ཀྱི་རྒྱབ་ལྗོངས་ངོ་མ་དེ་མཐོང་དཀའ་བར་འདུག་སྙམ ༽ ཞེས་པ་དེ་རེད་འདུག དོན་ལ་ཁྱོད་རང་སྤྱི་རྟིང་འཁོར་ལོས་བསྒྱུར་བ་དང་། དེའི་རུས་རྒྱུད་དུ་གཏོགས་པའི་སྤྱི་སྟོན་འཁོར་ལོ་གཉིས་ཀྱི་ཁྱད་པར་ལ་རྨོངས་སོང་བ་རེད། འདི་ནི་དུ་བ་རླངས་འཛིན་གྱི་དཔེ་ལས་མ་འདས། ཞིབ་ཏུ་གླེང་ན་མདོ་སྨད་བོན་གྱི་སྨྲ་སེང་རྣམ་གསུམ་དུ་གྲགས་པའི་ཡ་གྱལ་མཁས་པའི་དབང་པོ་བོན་བརྒྱ་རིན་པོ་ཆེའི་མཆོག་གིས་མ་མཁྱེན་པ་མ་ཡིན་ལ། དོན་ལ་ཁྱོད་རང་རྨོངས་འདུག་པས་མཁས་དབང་མཆོག་གིས་དེ་དག་གི་དབྱེ་འབྱེད་གསལ་པོ་ཞིག་བསྟན་འབྱུང་ཤེལ་གྱི་རྒྱང་མཐོང་ན་གསུངས་འདུག་པས་ཞིབ་ཏུ་གཟིགས་དང་ཁྱོད་ཀྱི་མེས་པོ་གོང་མ་རྣམས་ཀྱི་གྲོལ་ཕུག་དེ་མངོན་གསལ་དུ་རྟོགས་ཐུབ་བོ།།
ཡང་མདོ་སྨད་རེབ་གོང་ལོ་རྒྱུས་ལས། ས་སོ་མའམ་གླིང་བརྒྱའི་བོན་ཚང་མ་ཞེས་པའི་སྡེ་བ་འདི་ནི་དང་ཐོག་ཨ་མྱེས་ལྷ་རིའི་ཕང་བར་གཞི་ཆགས་པ་ཞིག་ཡིན་ཏེ། དུས་རབས་བཅུ་གཉིས་པའི་ནང་ཁྱུང་པོའི་ཡུལ་ནས་ཕེབས་པའི་བོན་གྱི་གྲུབ་ཆེན་ཁྱུང་དཀར་ཚངས་པ་ཞེས་པ་འདིར་ཕེབས་ནས་གཞི་བཟུང་། ༼ མདོ་སྨད་རེབ་གོང་ལོ་རྒྱུས། སྨད་ཆ། ཤོག་ངོས ༣༣ ན་གསལ། ༽ཞེས་བརྗོད་ཡོད་ལ་ཁྱུང་དཀར་ཚངས་པ་དུས་རབས་བཅུ་གཉིས་པའི་ནང་དུ་བྱོན་པ་མ་ཡིན་ལ ༼ གོང་ནས་གསལ་བྱེད་བྱས་ཡོད ༽ ཁྱུང་དཀར་ཚངས་པས་ཐོག་མའི་གཞི་འཛིན་ས་དེ་ཧོར་ནག་ཁྱུང་པོ་ཡིན་པ་དང་། འཕེལ་རྒྱས་ཀྱི་ཁྲོད་ནས་གླིང་བརྒྱའི་བོན་ཚང་མ་དང་སྡོང་སྐམ་མག་གསར་སོགས་བྱུང་ལ་ཁྱུང་པོ་གཡུ་ཐོག་འབར་བ་བྱོན་ནས་སྨད་པ་ཁྱུང་པོའི་ཐང་དུ་གསས་ཁང་གསར་བཞེངས་དང་བསྟན་པ་དར་སྤེལ་མཛད་པས་ཁྱུང་པོ་ལ་སྟེང་འོག་གཉིས་སུ་གྱེས་བའི་རབས་བཤད་དེ་ཡིག་ཚང་དང་ངག་རྒྱུན་གཉིས་ཀ་ཞལ་མཐུན་པས་འཇིགས་བསམ་ལགས་ཞིབ་ཏུ་སོམས་དང་། སྲིད་པ་བོད་ཀྱི་ཁ་དཔེ་ལ། སྐད་ཆ་ཚིག་གསུམ་མ་ཤེས་ན། ཕ་ཨ་ཁུ་ཡིན་རུང་ངོ་མི་ཤེས་ཞེས་པ་ཅིས་མ་བདེན། ཁྱོད་ཀྱིས་རང་གི་ཕ་མེས་དེ་བོན་པོ་ཡིན་པ་དང་གཞི་འཛིན་གྱི་ཡང་མེས་དེ་ཁྱུང་དཀར་ཚངས་པ་ཡིན་པ་ཡང་ཤེས་མི་འདུག་ལ། ཉེ་བའི་རང་རྒྱུས་བཤད་མི་ཐུབ་པ་ཞིག་གིས་རིང་བས་གཞན་རྒྱུས་བཤད་པ་ནི་ཧ་ཅང་གི་དགོད་བྲོ་བའི་གནས་སུ་མཆིས་པས་བོན་ཚ་ལགས། བོན་ལ་ལྟ་བ་ལོག་པ་ཁྱོད་ཁོ་ན་མ་ཡིན་པས་བོན་ཁྱུང་གི་གྲོལ་ཕུགས་ལ་ཞིབ་ཏུ་དཔྱོད་དང་། འགྲོ་བ་མིའི་རིགས་ཀྱི་ཤེས་རིག་དང་ཤེས་རབ་ཀྱི་འབྱུང་ཁུངས་སམ་མ་ཡུམ་ངོ་མ་ནི་བོན་གྱི་ཤེས་རིག་ལགས་པས་བོན་གྱི་ཤེས་རིག་ནི་འུ་ཅག་ལ་འོད་སྣང་སྩོལ་བའི་ཉི་མ་དང་ཟླ་བར་གྲུབ། ཁྱོད་ཀྱིས་འདི་ལྟར་དང་ལེན་བྱེད་མི་ཕོད་པ་ནི་བདེན་དེ། ཁྱོད་ནི་གྲུབ་མཐའི་ཕྱོགས་ཞེན་གྱི་མུན་པ་ཆེས་མཐུག་པའི་ཡུལ་གྲུ་ཞིག་ནས་འཚར་ལོངས་བྱུང་ཞིང་གྲུབ་མཐའི་འགྲན་རྩོད་ལ་དགའ་ཞིང་གྲུབ་མཐའ་ལ་སྡང་བའི་སྟོན་པ་ཁ་ཤས་ཀྱིས་གསོ་སྐྱོང་གནང་ཡོད་པས་མ་ཡིན་ནམ། ངོ་མ་ཡིད་སྐྱོ་བ་ཞིག་ལ་ང་ཚོ་སུ་ཡིན་ཡང་གྲུབ་མཐའི་ཕྱོགས་ཞེན་གྱི་རྨོངས་པ་དེ་དོར་ནས་བདེན་པའི་ལོ་རྒྱུས་ཞིག་གི་རྒྱབས་ལྗོངས་ངོ་མ་དེ་མཐོང་ཐུབ་ཀྱིན་མི་འདུག
ཡང་མདོ་སྨད་རེབ་གོང་ལོ་རྒྱུས་ལས། གསར་བཏབ་བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་ནི། རོང་བོ་དགོན་ཆེན་གྱི་ལྷོ་ཕྱོགས་སུ་སྤྱི་ལེ་བཅོ་ལྔའི་མཚམས། ད་ལྟའི་རེབ་གོང་ཐུན་རིན་རྫོང་ཆུ་ཁོག་ཞང་མག་སར་སྡེ་བའི་གཡས་འགྲམ་གྱི་རི་རྐེད་དུ་ཆགས། དེ་ནི་ཐོག་མར་བོན་བརྒྱའི་མཚམས་པ་རེ་ཟུང་གིས་སྒྲུབ་ཁང་ཞིག་བརྩིགས་ནས་སྒོམ་སྒྲུབ་བྱེད་ས་ཡིན། སྤྱི་ལོ ༡༩༨༣ ལོར་བོན་བརྒྱ་དགེ་ལེགས་དང་དད་ལྡན་སྦྱིན་བདག་ཁག་གི་རོགས་རམ་ལ་བརྟེན་ནས་སྒྲུབ་ཁང་དེ་གནས་སྤོར་ནས་ད་ལྟའི་དགོན་གསར་འདི་ཆགས་པ་ཡིན། ཞེས་བརྗོད་ཡོད་ལ། བོན་བརྒྱ་དགོན་པ་ནི་རྒྱལ་སྤྱིའི་བོད་རིག་པའི་མཁས་ཆེན་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་མཆོག་གིས་གསར་དུ་བཏབས་པ་ཞིག་མ་ཡིན་ལ་གནའ་སྔ་མོ་ནས་ཡོད་པ་མདོ་སྨད་ཀྱི་ལོ་རྒྱུས་དེབ་ཐེར་རྒྱ་མཚོ་ལས། དམུ་གསལ་སྒར་དམུ་གསལ་མཚམས་པས་བཏབས། འདི་བ་བདེ་ཆེན་གྱི་གྲྭ་བ། དབུས་སུ་མཁར་རྡོ་བསྟེན་ནས་རྙིང་ཕྱོགས་མཉན། རིག་གནས་ལ་མཁས། དེ་ལ་སྐུ་སྐྱེ་སྔ་ཕྱི་གཉིས་བྱུང་བའི་ཕྱི་མ་དེང་སང་ཡོད། འདི་དང་ཉེ་བར་བོན་གྱི་དགོན་ཆུང་ཞིག་ཀྱང་སྣང་། ཀོའུ་སྡེ་དགོན་གོང་བོ་ཡོན་ཏན་གྱིས་བཏབ། ༼ མདོ་སྨད་ཆོས་འབྱུང་ཤོག་ངོས ༣༣༢ ན་གསལ། ཀན་སུའུ་མི་རིགས་དཔེ་སྐྲུན་ཁང་ནས་བཏོན། ༽ ཅེས་བཞད་ཡོད་ལ། མག་སར་དང་ཀོའུ་སྡེ་དགོན་གཉིས་ཀྱི་བར་ན་སྣང་བའི་བོན་གྱི་དགོན་ཆུང་དེ་བོན་བརྒྱ་དགོན་པ་མིན་གང་ཡིན། ལོ་རྒྱུས་ལ་ཞིབ་ཏུ་གཟིགས་ན་ལོག་རྟོག་གི་འཁྲུལ་བ་གཞི་ནས་སངས་ངེས། འདི་ནི་བྲག་དགོན་པ་མཆོག་གིས་ཁྱོད་དང་འདྲ་བར་རང་སྣང་གང་དྲན་གྱིས་སྒོ་ནས་བྲིས་པ་མ་ཡིན་ལ་ཆིབས་བསྐྱོད་བྱས་ཏེ་མཐོང་སྣང་ངོ་མ་དེ་བྲིས་པ་ཡིན་པ་དུང་དཀར་ཚིག་མཛོད་ལས། ཡུལ་གྲུ་དང་ས་ཁུལ་མང་པོར་ཆིབས་བསྐྱོད་ཀྱིས་དྲི་གཏུགས་དངོས་ཀྱི་ཐོག་ནས་མདོ་སྨད་ཆོས་འབྱུང་རྩོམ་སྒྲིག་མཛད། རབ་བྱུང་བཅུ་བཞི་བའི་ཤིང་གླིང་སྤྱི་ལོ ༡༨༦༥ ལོར་ལེགས་པར་གྲུབ། ༼ དུང་དཀར་ཚིག་མཛོད་ཤོག་ངོས ༡༥༡༣ ན་གསལ། ༢༠༠༢ ལོར་ཀྲུང་གོ་བོད་རིག་པ་དཔེ་སྐྲུན་ཁང་གིས་བསྐྲུན། ༽ཅེས་གསུངས་པ་ལ་གཞིག་ན་བོན་བརྒྱ་དགོན་པ་ནི་ཁྱོད་ཀྱིས་འདོད་པ་ལྟར་སྤྱི་ལོ ༡༩༨༣ ལོར་བོན་བརྒྱ་རིན་པོ་ཆེས་གསར་དུ་བཏབ་པ་ཞིག་མ་ཡིན་པ་གསལ་བཤད་བྱས་ཡོད་ལ་སྤྱི་ལོ ༡༨༦༥ ལོའི་ཡར་སྔོན་དུ་ཡོད་པའི་བོན་གྱི་དགོན་རྙིང་ཞིག་ཡིན་པ་དོན་གྱིས་བསྟན་འདུག་པར་མ་ཟད། སྤྱི་ཚོགས་རྙིང་བར་བོན་བརྒྱ་བླ་རབས་རིམ་བྱོན་གྱིས་བཞེངས་བསྐྲུན་བྱས་པའི་འདུ་ཁང་གི་ཅ་ལག་དང་མཆོད་རྫས་རྙིང་བའི་རིགས་ད་ལྟ་དངོས་སུ་མཇལ་རྒྱུ་ཡོད། རྨ་ལྷོ་ཁུལ་དང་རྫོང་རིམ་པ་ནས་བོན་བརྒྱ་དགོན་པ་ལ་ལོ་ངོ་སྟོང་ལྷག་གི་ལོ་རྒྱུས་ཡོད་པའི་དགོན་རྙིང་གི་གྲས་སུ་བཞག་ཡོད། རྨ་ལྷོའི་ས་མིང་ལོ་རྒྱུས་རིག་གནས་བརྡ་འགྲེལ་ལས། བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་ནི། རེབ་གོང་རྫོང་རོང་བོ་གྲོང་རྡལ་གྱི་ནུབ་བྱང་ཕྱོགས་སུ་སྤྱི་ལེ་བཅོ་ལྔ་སོང་བའི་མག་སར་སྡེ་བའི་གཡས་འགྲམ་གྱི་རི་རྐེད་དུ་ཆགས་ཡོད། སྒྲུབ་སྡེ་འདི་ནི་སྤྱི་ལོ ༡༠༦༢ ལོར་ཐོག་མར་བོན་བརྒྱ་དབྱིངས་ཀློང་རིན་ཆེན་གྱི་རྒྱུན་འཛིན་མཚམས་པས་སྒྲུབ་ཁང་བརྩིགས་ནས་སྒོམ་སྒྲུབ་བྱེད་སའི་དབེན་གནས་སུ་མཛད། རྗེས་སུ་དུས་ཀྱི་འཕོ་འགྱུར་གྱི་དབང་གིས་སྒྲུབ་ཁང་གནས་སྤར་ཏེ། ད་ལྟའི་དགོན་གནས་འདི་ཆགས་པ་ཡིན། ༼ རྨ་ལྷོའི་ས་མིང་ལོ་རྒྱུས་རིག་གནས་བརྡ་འགྲེལ། ཤོག་ངོས ༣༥༤ ན་གསལ། ༢༠༡༡ ལོར་ཀན་སུའུ་མི་རིགས་དཔེ་སྐྲུན་ཁང་ནས་བཏོན། ༽ ཞེས་ཚན་རིག་རང་བཞིན་ཅན་གྱི་ལོ་རྒྱུས་གྱི་སྡོམ་ཚིག་དེ་འདི་ལྟར་བཀོད་འདུག
ཡང་མདོ་སྨད་རེབ་གོང་ལོ་རྒྱུས་ལས། དགོན་པ་འདིའི་ཡར་སྔོན་དུ་རེབ་གོང་ཕྱོགས་སུ་བོན་གྱི་དགོན་པ་ནི་བྱུང་མ་མྱོང་བ་ཡིན་ནོ།། ཞེས་རྨོངས་པས་ཚིག་ཐག་བཅད་པའི་ཕྱོགས་ཞེན་གྱི་སྐད་ཆ་ཞིག་འདི་ལྟར་བྲིས་འདུག ཁྱོད་ཀྱི་སྐྱེས་ཡུལ་ཧོག་ནག་ཁྱུང་པོ་སྡེ་བའི་མདུན་ཕྱོགས་ན་གནས་པའི་བོན་དགོན་ཁྱུང་པོ་དར་ལྡིང་དགོན་པ་ནི་སྔོན་མོའི་དུས་སུ་ཡོད་ནས་འཇིག་པ་ཡིན་ནམ་མེད་ནས་འཇིག་པ་ཡིན། མ་ཟད་ཧོར་ནག་གནམ་སྟེང་དགོན་པ་དང་། བྱང་ཨ་བ་ངོས་བཟང་གི་དགོན་པ། དབལ་མོ་གནས་ཀྱི་དགོན་པ། དཀོན་མོ་ཉིན་གྱི་དགོན་པ། རི་བོ་བྱ་ཁྱུང་མདུན་གྱི་དགོན་ཁུལ་སོགས་མང་དུ་གནས་པའི་ལོ་རྒྱུས་ཡོད་པ་ནི་མ་ཤེས་སམ། ཕྱོགས་གཅིག་མཐོང་ནས་གཉིས་མ་མཐོང་། གཡག་རྒན་རྩྭ་གཟན་འདི་རེ་སྡུག་ཅེས་པ་ནི་རྒན་པོ་ཁྱོད་ལ་ལེགས་བཤད་དུ་འགྲོ་ངེས།
ཡང་མདོ་སྨད་རེབ་གོང་ལོ་རྒྱུས་ལས། ཧོར་ནག་གནམ་སྟེང་དགོན་པ་ཡང་བྲག་དཀར་སྔགས་རམས་པས་བཏབ་པར་བཤད་ཡོད། བྲག་དཀར་སྔགས་རམས་པའི་རྣམ་ཐར་ཁ་ཤས་ལ་མཇལ་ཡང་དགོན་འདི་བཏབ་པའི་གསལ་ཁ་མེད། འདི་བོན་གྱི་དགོན་རྙིང་ཞིག་ཡིན་ལ་རབ་བྱུང་བཅུ་གསུམ་པའི་སྐབས་སུ་ཧོར་ནག་བཀྲ་ཤིས་འཁྱིལ་དང་ཕྱོགས་གཅིག་ཏུ་བསྡུས་ནས་འཇིག་པ་ཡིན། བོན་གྱི་སྐུ་གསུང་ཐུགས་རྟེན་རྣམས་རབ་བྱུང་བཅུ་དྲུག་པའི་བར་དུ་མཇལ་ཆོག་པའི་བཀའ་དབང་ཡོད་པ་ཡིག་རྒྱུན་དང་རྒན་པོའི་ངག་རྒྱུན་དུ་གནས་ཡོད་དོ།།
བོན་ཚ་ལགས། ཁྱོད་ཀྱིས་རང་གི་ཡབ་མེས་ཚོའི་བོན་གཞུང་རྣམས་ཞིབ་ཏུ་ཀློགས་དང་། ཁྱོད་ལ་ནོངས་འགྱོད་ཀྱི་ཆ་དང་ཤེབ་རབ་ཀྱི་ཆ་ཞིག་འཕེལ་བར་ངེས་སོ།།
མཇུག་མཐའི་རབས་བཤད།
དོན་ངོ་མ་བཤད་ན་ངས་ཀྱང་གཞུང་ལུགས་ཤིག་ལ་དོགས་དཔྱོད་བྱེད་པ་ནི་དགོད་བྲོ་ཞིག་ཡིན་མོད། མཁས་པ་རྣམ་པས་དགུན་གྱི་ཁུ་བྱུག་གི་རྟུལ་ཞུགས་བཟུང་ཚེ་ང་ཚོ་བླུན་པོ་ཚོས་བླུན་བཤད་མི་བྱེད་ཐབས་མེད་རེད། དོན་ངོ་མ་བཤད་ན་མཁས་པ་ཡིན་ཡང་ཆོག་ལ་མིན་ཡང་རུང་གཙོ་བོ་རིས་སུ་མ་ཆད་པའི་དཔྱོད་པའི་བློ་མིག་ཅིག་འཛོམ་ཚེ་དེ་ནི་སློབ་གཉེར་བ་ཞིག་གི་མི་ཚེ་ཡི་བདེ་སྐྱིད་ངོ་མ་ནི་དེ་ཡིན་འདུག དོགས་ལན་འདི་ནི་ང་ལ་མཚོན་ན་སློབ་སྦྱོང་ཞིག་དང་། བློ་བསྐྱེད་ཅིག ཉམས་མྱོང་གི་སྣང་ཚུལ་ཞིག དོན་གྱིས་བརྗོད་ན་ཆེས་ཐོབ་དཀའ་བའི་བློ་གྲོས་ཀྱི་སྣང་བ་ཞིག་ལུས་སེམས་ཀྱི་གཏིང་རིམ་ན་འོད་དུ་འཚེར་བཞིན་ཡོད་པས་ང་སྤྲོ་བར་མཆིས། འདི་ལ་རང་ཉིད་རྒྱལ་བར་འདོད་པའི་ང་རྒྱལ་དང་གཞན་ཉིད་ཕམ་པར་འདོད་པའི་སྡང་སེམས་ཡེ་ནས་མེད་གཙོ་བོ་རིག་པའི་བགྲོ་གླེང་ཙམ་དུ་ཕུལ་བ་ཡིན། ཞོར་ནས་ཞུ་རྒྱུ་ཞིག་ལ་འདིའི་ནང་གི་ལོ་ཚིགས་དང་བརྗོད་དོན་ནོར་བ་ཡོད་ཚེ་ཡོ་བསྲང་བྱེད་རྒྱུ་ནི་བདག་གི་རེ་བ་ཉག་ཅིག་ཡིན་ནོ།། ཞེས་སྤྱི་ལོ ༢༠༡༥ ལོའི་ཟླ ༥ ཚེས ༢༣ ཉིན་བོན་ནག་ཚང་ཡེ་ཤེས་བློ་གྲོས་སུ་འབོད་པས་སེ་བོན་ཤེས་རིག་འཚོལ་ཞིབ་གླིང་ནས་བྲིས།
དཔྱད་གཞིའི་ཡིག་ཆ།
དག་པོ་དྲན་པ་ནམ་མཁས་མཛད་པའི ༼ རྫོགས་པ་ཆེན་པོ་སྙན་རྒྱུད་རིན་པོ་ཆེ་ནམ་མཁའ་འཕྲུལ་མཛོད་དྲང་ངེས་གཉིས་ཀྱི་གཞུང་ཆ་ལག་དང་བཅས་པ༽ཁྲི་བརྟན་ནོར་རྩེའི་དཔེ་མཛོད་ཁང་གིས་བསྐྲུན། ༢༠༠༤ ལོའི་ཟླ ༡ པོའི་པར་གཞི། ཤོག་ངོས ན་གསལ།
དྲན་པ་ནམ་མཁའ་སོགས་ཀྱིས་མཛད་པའི ༼ བོན་གྱི་ལོ་རྒྱུས་ཡིག་ཆ་ཕྱོགས་སྒྲིག ༽ བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་བསྐྲུན། ༢༠༡༡ ལོའི་ཟླ ༨ པའི་པར་གཞི།
སྙིང་ལྕགས་སོགས་ཀྱིས་བསྒྲིགས་པའི༼ རྨ་ལྷོའི་ས་མིང་ལོ་རྒྱུས་རིག་གནས་བརྡ་འགྲེལ ༽ ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན། ༢༠༡༡ ལོའི་ཟླ ༡ པོའི་པར་གཞི། ཤོག་ངོས ༣༩༨ ན་གསལ།
མཁས་དབང་དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ༢༠༠༢ ལོར་ཀྲུང་གོ་བོད་རིག་པ་དཔེ་སྐྲུན་ཁང་གིས་བསྐྲུན།
བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་མཛད་པའི༼ མདོ་སྨད་ཆོས་འབྱུང ༽ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
རྩོམ་པ་པོ། ༼ ཞིབ་འབྲི་མཁན་མི་གསལ ༽། བོན་གྱི་གྲུབ་ཐོབ་པ་སྐྱིའི་སྐྱིད་གཏོང་འཁོར་ལོ་བཅས་རེ་སྐོང་བོན་གྱི་གྲུབ་ཐོབ་རྣམ་གསུམ་གྱི་རྣམ་ཐར་མདོར་བསྡུས་དང་སྐྱི་ཁ་གསུམ་སྡེ་བ་གསུམ་གྱི་རུས་མཛོད་མདོར་བསྡུས། རུས་མཛོད་ཁ་ཐོར་ལག་བྲིས་མ།
རྩོམ་པ་པོ། སྦ་སར་ཀུན་བཟང་རྒྱལ་མཚན། སྦ་སར་ཀུན་བཟང་རྒྱལ་མཚན་གྱི་རྣམ་ཐར་འཕྲུལ་དེབ་ཅན། མར་ནང་དཔེ་རྙིང་འཚོལ་སྒྲུབ་ཁང་ནས་བཏོན།
རྩོམ་པ་པོ། ཤར་རྫ་བཀྲ་ཤིས་རྒྱལ་མཚན། མན་ངག་རིན་པོ་ཆེ་ཨ་ཁྲིད་ཐུན་མཚམས་བཅོ་ལྔ་བའི་སྔོན་འགྲོ་ཁྲིད་རིམ་བཀའ་ལུང་རྒྱ་མཚོ། ༢༠༡༢ ལོར་སི་ཁྲོན་མི་རིགས་དཔེ་སྐྲུན་ཁང་ནས་བསྐྲུན།
རྩོམ་པ་པོ་མི་གསལ། འབུམ་པའི་བརྒྱུད་བསྐང་། ཡིག་རྙིང་ལག་བྲིས་མ།
རྩོམ་པ་པོ། བོན་བརྒྱ་གཡུང་དྲུང་ཕུན་ཚོགས་མཁས་གྲུབ་འཇིགས་མེད་རྩལ། བོན་བརྒྱ་གཡུང་དྲུང་ཕུན་ཚོགས་ཀྱི་རྣམ་ཐར་རྗེས་འཇུག་ཐར་ལམ་བགྲོད་པའི་ཐེམ་སྐས། ༢༠༠༣ མཚོ་སྔོན་ནང་བསྟན་རིག་གནས་སྒྱུ་རྩལ་ལྟེ་གནས་སུ་པར་དུ་བཏོན། ༽
རྩོམ་པ་པོ། མཁས་དབང་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། གཡུང་དྲུང་བོན་གྱི་བསྟན་འབྱུང་མདོར་བསྡུས་སྐལ་བཟང་བློ་མིག་གསལ་བར་བྱེད་པའི་རིན་ཆེན་ཤེལ་གྱི་རྒྱང་མཐོང་། ༢༠༡༣ ལོར་ཞང་བོད་ཤེས་རིག་དར་སྤེལ་ལྟེ་གནས་སུ་པར་དུ་བསྐྲུན།
རྩོམ་པ་པོ། གུ་རུ་བཀྲ་ཤིས། བསྟན་པའི་སྙིང་པོ་གསང་ཆེན་སྔ་འགྱུར་ངེས་དོན་ཟབ་མོའི་ཆོས་ཀྱི་བྱུང་བ་གསལ་བར་བྱེད་པའི་ལེགས་བཤད་མཁས་པ་དགའ་བྱེད་ངོ་མཚར་གཏམ་གྱི་རོལ་མཚོ། ༡༩༩༠ ལོར་གྲུང་གོའི་བོད་རིག་པ་དཔེ་སྐྲུན་ཁང་གིས་བསྐྲུན། ༽
སྒྲིག་པ་པོ། ལྕེ་ནག་ཚང་ཧཱུ྇྆་ཆེན་དང་ཡེ་ཤེས་འོད་ཟེར་སྒྲོལ་མ། རེབ་ཀོང་སྔགས་མང་གི་ལོ་རྒྱུས་ཕྱོགས་བསྒྲིགས། ༢༠༠༤ ལོར་མི་རིགས་དཔེ་སྐྲུན་ཁང་ནས་བསྐྲུན། ༼ རེབ་གོང་སྔགས་མང་གི་ལོ་རྒྱུས་ཕྱོགས་བསྒྲིགས་ཀྱི་ཤོག་ངོས ༡༧ ན་གསལ། ༢༠༠༤ ལོར་མི་རིགས་དཔེ་སྐྲུན་ཁང་ནས་བསྐྲུན།༽ རེབ་གོང་སྔགས་མང་གི་ལོ་རྒྱུས་ཕྱོགས་བསྒྲིགས་ཀྱི་ཤོག་ངོས ༡༨ ན་གསལ། ༢༠༠༤ ལོར་མི་རིགས་དཔེ་སྐྲུན་ཁང་ནས་བསྐྲུན། ༽ །
རྩོམ་པ་པོ། རྒྱ་བཟའི་དགེ་བཤེས་འཇམ་དབྱངས་གྲགས་པ། རེབ་ཀོང་རུས་མཛོད་ལྟ་བ་མཁའ་ཁྱབ་ཕྱོགས་བྲལ། ༢༠༡༠ ལོར་མི་རིགས་དཔེ་སྐྲུན་ཁང་ནས་པར་དུ་བསྐྲུན།
རྩོམ་པ་པོ། སྟོང་སྐོར་ཚེ་རིང་ཐར། དུས་རབས་བརྒྱད་པའི་བན་བོན་འབྲེལ་བའི་ནང་གི་དྲན་པ་ནམ་མཁའ། ཀྲུང་གོའི་བོད་རིག་པ། ༢༠༡༢ལོའི་དེབ་བཞི་བ།
རྩོམ་པ་པོ། རེབ་གོང་བ་འཇིགས་མེད་བསམ་འགྲུབ། མདོ་སྨད་རེབ་གོང་ལོ་རྒྱུས་ཆེན་མོ་ངོ་མཚར་གཏམ་གྱི་བང་མཛོད། སྟོད་ཆ་དང་སྨད་ཆ། ༢༠༡༣ ལོར་མི་རིགས་དཔེ་སྐྲུན་ཁང་གིས་བཏོན ༽།


c: text/html

text:
Tuesday, July 21, 2009
༸གོང་་ས་མཆོག་ཨ་རིའི་སྲིད་འཛིན་མཇལ་འཕྲད་གནང་འཆར་ཡོད་པ།
༄༅། བོད་ཀྱི་བླ་ན་མེད་པའི་དབུ་ཁྲིད་འཛམ་་གླིང་ཞི་བདེའི་དེད་དཔོན་ཆེན་པོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རིང་མིན་ཟླ་ ༩ ཚེས་ ༢༥ ནས་ ༢༦ བར་ཨ་རིའི་ཀ་ལིའི་ཕོའོ་ནི་ཡཱ་མངའ་སྡེའི་ཁོངས་སུ་ཡོད་པའི་དགའ་ལྡན་ཆོས་གླིང་ཆོས་ཚོགས་ནས་ཇི་ལྟར་གསོལ་བ་བཏབ་པ་བཞིན་འོད་དཔག་མེད་རྗེས་སྣང་བཀའ་འཁྲིད་བསྩལ་གཏན་འཁེལ་ཡོད་ཅིང། དེ་རིང་རྒྱ་གར་གྱི་དུས་བབས་ཚགས་དཔར་སོགས་ཀྱི་སྟེང་༸གོང་ས་མཆོག་གི་ཆིབས་བསྒྱུར་གྱི་གོ་སྐབས་འདི་དང་བསྟུན་ནས་ཨ་རིའི་སྲིད་འཛིན་མཇལ་འཕྲད་ཞུ་སྲིད་པའི་གནད་དོན་བཀོད་པ་སོགས་ལ་བརྟེན། རྒྱ་ནག་གཞུང་སླར་ཡང་སྡུག་སྐད་ཤོར་ཏེ་ཨ་རིའི་སྲིད་འཛིན་ཨོ་པཱ་མ་ཡིས་ཏཱ་ལའི་དང་ཐུག་འཕྲད་བྱས་ཚེ་ཨ་རི་དང་རྒྱ་ནག་གི་འབྲེལ་བར་ཇེ་སྡུག་ཏུ་འགྲོ་རྒྱུ་རེད་ཅེས་སྡིགས་བསྐུལ་ལྟ་བུ་བྱེད་བཞིན་ཡོད་ཀྱང། སྟོབས་ཆེན་ཨ་རིའི་རྒྱལ་ཁབ་ཀྱི་སྲིད་འཛིན་བུའུ་ཤི་སོགས་ནས་རྒྱ་མིའི་གནོན་ ཤུགས་ལ་རྣམ་པར་རྒྱལ་ཏེ་གང་ཉིད་འཛམ་གླིང་ཞི་བདེའི་དེད་དཔོན་ཞིག་ཡིན་པའི་ཆ་ནས་འཇིགས་སྣང་མེད་པར་དགའ་་སྤྲོའི་རྣམ་པའི་ཐོག་གུས་བརྩི་དང་མཇལ་འཕྲད་ཞུས་ཡོད་པ་ལྟར། ད་ལྟའི་ཨ་རིའི་སྲིད་འཛིན་ལས་ཐོག་ཨོ་པཱ་མ་ཡིས་ཀྱང་འཛམ་གླིང་སྟེང་ཆེས་དཀོན་པའི་བྱམས་སེམས་ཀྱི་སྙིང་རྗེས་སྐྱེ་འགྲོ་ཀུན་ལ་མ་བུས་སྐྱོང་བའི་ཐུགས་རྗེས་འཛིན་མཁན་ཞིག་དང་། རང་ཉིད་ཀྱི་དགྲ་བོར་ཡང་མཛའ་ཞིང་བརྩེ་བའི་སྒོ་ནས་བསྟུན་མཁས་གནང་མཁན་གྱི་རླབས་ཆེན་གྱི་སྐྱེ་བོ་དེ་འདྲ་ཞིག་མཇལ་འཕྲད་ཞུ་རྒྱུ་ནི་གོ་སྐབས་རྩ་ཆེ་ཞིག་ཡིན་པར་བརྩིས་ཏེ་མཇལ་འཕྲད་ཞུ་རྒྱུའི་གྲ་སྒྲིག་ཡོད་པའི་གནས་ཚུལ་ཐོན་ཡོད་པ་རེད།། སྐབས་དེར་
Subscribe to: Post Comments (Atom)

robotstxt: allowed

filter: keep


text:
གླེང་སློང་། འདིར་བརྗོད་པའི་“རིག་གནས་སྲུང་སྐྱོབ་”ནི་སྐྱབས་བཅོལ་སྤྱི་ཚོགས་སུ་ “རིག་གཞུང་སྲུང་སྐྱོབ་”ཅེས་པ་དང་དོན་མཚུངས་་ཡིན། འདིར་“རིག་… ཞིབ་ཏུ་ཀློག →
ངས་ད་བར་དུ་མདའ་རྩེད་དངོས་སུ་མཐོང་མ་མྱོང་། རིག་གནས་གསར་བརྗེའི་སྔོན་ལ་ང་བྱིས་པ་ཡིན་དུས་རེབ་གོང་ལོ་གསར་གྱི་སྨོན་ལམ་ཞིག་གི་སྐབས་ཡིན་པ་འདྲ། རོང་བ… ཞིབ་ཏུ་ཀློག →
— སྙན་ངག་གི་ཕ་ཁྱིམ་ནང་གླེང་མོལ་བྱས་པ། ང་པད་མ་འབུམ་ཡིན། ནེའུ་ཡོག་ལ་ཡོད་པའི་ལ་རྩེ་དཔེ་མཛོད་ཁང་ནང་ལས་ཀ་ལས་ཀི་ཡོད། དེ་རིང་གཙོ་བོ་དེང་སང་གི… ཞིབ་ཏུ་ཀློག →
ཞིབ་འདང་བརྒྱབ་ན། རང་ཉིད་ཀྱང་ཡ་མཚར་དགོས་པ་ནི་ང་རང་སྒྲུང་གཏམ་འབྲི་མཁན་ཞིག་ཡིན་པའི་ཆ་ནས་ཁ་བ་དགོ་ཆས་ཨེད་ག་ཡུས་(河口慧海)ཀྱི《གསང་བའི་ངང་བོད་དུ་བགྲོད་… ཞིབ་ཏུ་ཀློག →
དགེ་རྒན་ཆེན་མོ་ཀེམ་རོན་དྲརེ་ཝིཌ་ཝར་ནཱར། ཌེན་མཱཀ་ཨཱར་ཧུསེ་གཙུག་ལག་སློབ་གྲྭ་ཆེན་མོ། བོད་དུ་སངས་རྒྱས་ཀྱི་སྐུ་བརྙན་ཇི་རྙེད་ཅིག་ཡོད་པའི་ནང་ནས། ཇོ… ཞིབ་ཏུ་ཀློག →
སྙན་ངག་གིས་སྤྱི་ཚོགས་ལ་འགན་འཁུར་དགོས་མིན་གྱི་དྲི་བའི་སྔོན་ལ། དེས་སྤྱི་ཚོགས་ལ་འགན་གང་ཞིག་འཁུར་ཐུབ་རྒྱུ་ཡིན་པ་འདི་འདྲི་འོས། སྤྱི་ཚོགས་ལ་འཁུར་ར… ཞིབ་ཏུ་ཀློག →
ཁ་རྩང་དེ་རིང་ལ་རྩེའི་ཇ་ཁང་སྐད་ཚོམ་གྱི་ནང་ན་དགེ་འདུན་ཆོས་འཕེལ་དང་སེང་རྡོར་གཉིས་ལས་སུའི་སྙན་ངག་སྙན་པའི་ཐད་ལ་བགྲོ་གླེང་བྱེད་བཞིན་འདུག རྩོད་པ་ལ་… ཞིབ་ཏུ་ཀློག →
པད་མ་འབུམ། ཨ་མདོའི་ཡུལ་གྲུ་མང་པོར། སྟོན་མོའི་སྐབས་སུ་ལེན་པའི་གླུ་རིགས་སུ། རྟོག་སྣང་གི་བློ་རྩལ་འགྲན་པའམ། ཡང་ན་བློ་རྩལ་དེས་འཇིག་རྟེན་གྱི་སྣང་ཚ… ཞིབ་ཏུ་ཀློག →
རྩོམ་པ་པོ། པད་མ་འབུམ། ཀ བསྟན་པ་ཚང་གི་ཁང་བྱེའུ་རྣམས་ཀྱང་ཆར་བ་འབབ་ཡུན་རིང་བ་ལ་སུན་གྱི་ཡོད་པ་འདྲ། དེ་ཚོ་སྒོ་གཡབ་ཀྱི་དྲབ་བར་དུ་ཙོག་པུར་ཕྲེང་དུ་བ… ཞིབ་ཏུ་ཀློག →
པད་མ་འབུམ། དང་པོ། ༢༠༡༡ ལོའི་སྟོན་ཁ་ནས་མགོན་པོ་ཚེ་རིང་ལགས་ལ་སྐུ་ཚེ་རིང་པོ་ལྷག་མེད་པ་ཁོང་དང་ང་ཚོ་ཚང་མའི་སེམས་ན་གསལ་པོ་ཡིན། ཡིན་ན་ཡང་ཁ་རྩང་ཁོང་… ཞིབ་ཏུ་ཀློག →
རྩོམ་པ་པོ་པད་མ་འབུམ། ཡིག་སྒྱུར་བ། སྐལ་བཟང་ཉི་མ། ཞུ་དག་པ། པད་མ་འབུམ། གཅིག སྙན་རྩོམ་རིགས་འདིའི་མིང་། “མི་རབས་གསར་པའི་སྙིང་ཁམས་ཀྱི་འཕར་ལྡིང… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
༄༅། །དེ་རིང་ང་ཚོས་གླེང་བར་བྱ་བའི་བརྗོད་གཞི་ནི་རྒྱ་གར་གྱི་རིག་བྱེད་རྩོམ་རིག་གི་འབྱུང་ཁུངས་སུ་གྱུར་བའི《ཨབེསྟ》ཞེས་པ་དེ་ཡིན་ལ། འདི་གླེང་དགོས་པའི་རྒྱུ་མཚན་གཙོ་བོ་ནི་ང་ཚོས་བོད་ཀྱི་རྩོམ་རིག་ཞིབ་འཇུག་གི་ཁྱབ་ཁོངས་ནས་རྒྱ་གར་རིག་བྱེད་རྩོམ་རིག་ལ་སློབ་གཉེར་དང་འཆད་ཁྲིད་བྱེད་དུས། གནའ་བོའི་ཨརྱཎཱ་མི་རིགས་ཀྱི་ཤེས་རིག་བྱུང་རིམ་ལ་གཡོལ་ཐབས་མེད་ཁར། ཨརྱཎཱ་མི་རིགས་ཀྱི་རྩ་བའི་འབྱུང་ཁུངས་འཚོལ་ཞིབ་བྱེད་དུས་གནའ་བོའི་ཏ་ཟིག་གི་ཡུལ་ཕྱོགས་དེ་ནས་མཆེད་ཡོང་བ་ད་ལྟའི་ཆར་རྩོད་མེད་ཡོང་གྲགས་ཡིན་ལ། འདིའི་ཐད་དྲན་དབང་དགེ་འདུན་ཆོས་འཕེལ་གྱི《གཏམ་རྒྱུད་གསེར་ཐང》ལེའུ་དྲུག་པ་སྐྱེས་པ་བུད་མེད་བཟའ་བཏུང་གི་སྐོར་ལས། p.156 “རྒྱ་གར་ཨརྱཎཱ་འདིའི་སྔོན་གྱི་རིགས་ནི། ཡུལ་འདིར་མ་བརྟོལ་བའི་གོང་མི་རབས་དུ་མ་ཞིག་གི་བར་དུ་ཨོ་རྒྱན་དང་ཏ་ཟིག་པ་རྣམས་དང་ལྷན་ཅིག་ཏུ་གནས།” ཞེས་དང་། ཏ་ཟིག་གི་གནའ་བོའི་ལྷ་སྒྲུང་དང་ཨབེསྟ་སོགས་ནའང་ཨརྱཎཱ་ཞེས་པའི་མིང་འདི་བྱུང་ཡོད་སྟབས་མི་རིགས་འདིའི་ཕ་ས་ནི་ཁོང་ཚོའི་ཡུལ་ལུང་ཡིན་པར་བཤད་པ་སོགས་རྒྱུ་མཚན་འདི་དག་ལ་བརྟེན་ནས། ཏ་ཟིག་གི་ཕ་ལ་ཝེ་རྒྱལ་རབས(Pahlavi dynasty 巴列维王朝1925–1979)སྐབས་སུ། རྒྱལ་པོ་རོས་གཟའ་ཧན་ཕ་ལ་ཝེ(Razashoh Pahlavi 礼萨汗巴列维1876–1944)ཡིས་ཕྱི་ལོ་ ༡༩༣༥ ལོར་ཏ་ཟིག་ཅེས་པའི་རྒྱལ་ཁབ་ཀྱི་མིང་འདི་དགེ་བ་དུ་མ་ལ་དམིགས་ནས་དབྱི་རན་རྒྱལ་ཁབ(Kingdom of Iran 伊朗国)ཞེས་པའི་མིང་འདི་ལ་བསྒྱུར། དེར་བརྟེན། ང་ཚོས་རྒྱ་གར་རིག་བྱེད་རྩོམ་རིག་ཤེས་པ་ལ་རིག་བྱེད་ཤེས་རིག་གི་བདག་པོར་གྱུར་བའི་ཨརྱཎཱ་མི་རིགས་ཤེས་དགོས་འདུག ཨརྱཎཱ་མི་རིགས་ཤེས་པ་ལ་ཨརྱཎཱ་མི་རིགས་ཀྱི་རིག་གཞུང་གི་རྩ་བའི་རྨང་རྟེན་དུ་གྱུར་བའི་གནའ་བོའི་ཏ་ཟིག་གི་གསུང་རབ་རྙིང་པ《ཨབེསྟ》ཤེས་དགོས་པའི་རྒྱུ་མཚན་ལ་དམིགས་ནས་བརྗོད་གཞི་འདི་གླེང་དགོས་བྱུང་བ་ཡིན། ཉེ་ལམ་ཁོ་བོ་ས་རཱ་བོད་ཀྱི་མཐོ་རིམ་སློབ་གཉེར་ཁང་དུ་བོད་ཀྱི་རྩོམ་རིག་ཆེད་སྦྱོང་བྱེད་དུས། ངེས་སྟོན་སློབ་དཔོན་སྤྲེལ་ནག་པ་བློ་གྲོས་དཔལ་བཟང་མཆོག་གིས་རྒྱ་གར་རིག་བྱེད་རྩོམ་རིག་འཆད་ཁྲིད་སྐབས་སུ་གསུང་རབ་འདིའི་སྤྱི་ཁོག་ངོ་སྤྲོད་བྱས་པའི་ཟིན་བྲིས་གཞིར་བཞག་པའི་སྟེང་ལ། ཁོ་བོས་ཏ་ཟིག་གི་མཁས་པ་ཅ་ལེ་ཏོ་སི་ཐི་ཧ་ཧེ(贾利尔·杜斯特哈赫)ཡིས་ ༡༩༦༢ ལོར་འདེམ་སྒྲིག་བྱས་པའི《ཨབེསྟའི》གཞུང་གཞི་དེ་རྒྱ་ནག་གི་མཁས་པ་ཡོན་ཝུན་ཆི(元文琪)ཡིས་རྒྱ་ཡིག་ཏུ་བསྒྱུར་ཞིང་ ༡༩༦༤ ལོར་པེ་ཅིན་སློབ་ཆེན་ནས་པར་སྐྲུན་བྱས་པ་དེ་དཔྱད་གཞི་གཙོ་བོར་བཟུང་ནས་བརྗོད་གཞི་འདི་གླེང་རྒྱུ་ཡིན།[Pdf]
རིག་བྱེད་རྩོམ་རིག་གི་འབྱུང་ཁུངས་སུ་གྱུར་བའི《ཨབེསྟ》གླེང་བ།
March 15, 2017


text:
གཡང་སྒྲོལ། (༡)
མཐའ་མའི་བསྐྱར་བཅོས། (༠༡༢༠༡༧༠༩༤༥) འབྲི་མཁན། གངས་དཀར་སེམས། ༢༡༢༠༡༧༠༩༤༠
( དང་པོ། )
( བརྩམས་སྒྲུང་། )
The girl ( novel )
央卓女 ( 小說 )
གུས་མོས་གཞོན་ནུ་མ་གཡང་སྒྲོལ་དང་ཐུག་དུས་མོ་ནི་སྐམ་ལ་རེད་ཅིང་སྤྱི་བཏང་བའི་བུ་མོ་ལོ་ངོ་ཉེ་གྲངས་ཅན་ཞིག་ལས་མགོ་ཕྱེད་ཙམ་རིང་པའི་གཟུགས་པོའི་ཐོག་མོས་གཞན་གྱི་མིག་ལ་གཟན་པའི་མཚོན་མདོག་ཧར་པོ་དམར་སེར་གྱི་རྒྱ་གར་མི་སེར་དཀྱུས་མའི་ཆས་གོས་ཏེ་ཀུར་ཏ་ཟེར་བའི་ཕྱི་གོས་རིང་པོ་ཞིག་གྱོན་འདུག དེ་བཞིན་ཕྱི་གྱོན་དེའང་མོའི་མགོ་བོའི་སྐྲ་དམར་སེར་འདོམ་གང་དེ་ཟིང་ཟིང་ཏོག་ཙམ་ཡོད་པ་དང་མཚོན་མདོག་གཅིག་པ་གཅིག་རྐྱང་ཆགས་འདུག
དེ་བཞིན་མོས་སྨད་གོས་ནག་པོ་ཞིག་གྱོན་འདུག་ལ་དེའི་འོག་གི་རྐང་པར་ལྷམ་གོག་གི་མཐིལ་དེ་ཕྱོགས་གཅིག་ནས་ཟད་ཚར་ཞིང་ཀྱོག་ཀྱོག་ཆགས་པའི་འགྱིག་གི་བསིལ་ལྷམ་སྔོ་སྐྱ་སྟབས་བདེ་བཅས་གོན་འདུག གཡང་སྒྲོལ་གྱི་ངོ་གདོང་ནག་པོ་ནག་རྐྱང་དེ་ནི་གཞན་གྱིས་མཐོང་བ་ཙམ་གྱིས་མོའང་ཐ་མ་ནག་པོ་འཐེན་མཁན་མིན་ནམ་སྙམ་པ་ཞིག་ཡོང་སྲིད། མོའི་ཁའི་ནང་གི་མདུན་སོ་ཚང་མ་ཐ་མག་ཁ་སྤྱོད་མང་པའི་རྐྱེན་གྱིས་ཡིན་ཚོད་སེར་པོ་སེར་རྐྱང་ཆགས་ཚར་འདུག སྐབས་དེར་གཡང་སྒྲོལ་གྱིས་ཕར་ཕྱོགས་ལམ་ཟུར་གྱི་ཟ་ཁང་ཆུང་ཆུང་ཞིག་གི་སྒོ་འགྲམ་དུ་སྡོད་པའི་རྒྱ་གར་སྐྱེས་པ་ཞིག་ལ་ཁོས་འཐེན་བཞིན་པའི་ཐག་མ་ཁ་དེ་བསློང་ནས་རག་རྗེས་དེ་ཤུགས་ཀྱིས་འཐེན་གིན་འཐེན་གིན་ངའི་ཕྱོགས་སུ་ཚུར་འབྱོར། འོན་ཀྱང་སྐབས་དེར་ངས་མོ་རང་སྤྱི་བཏང་གི་བོད་པའི་བུ་མོ་སྤྱོད་པ་རྩིང་ཙམ་མམ་ཡང་ན་ངོ་ཉམས་སྐྱོ་པོ་ཙམ་ཞིག་ལས་མོ་ནི་རིག་པ་དྭངས་གསལ་མེད་པའི་སྨྱོན་མ་ཞིག་ལ་མཐོང་མ་སོང་།
དེའང་ང་དང་ངའི་ཁྱོ་བོ་གཉིས་གཞིས་ཆགས་དེར་སླེབས་ནས་གཞིས་གྲོང་དབུས་ཀྱི་བོད་པའི་དགོན་པ་ཞིག་ནང་ཁང་པ་གླས་ནས་བསྡད། ངེད་གཉིས་ཉིན་འགར་ཆུ་ཚན་དུ་སྐྱལ་བ་དང་གང་སར་སྤྲོ་འཆམ་ལའང་སོང་། ཉིན་ཞིག་གི་དགོང་དྲོ་ཆུ་ཚོད་བཞི་པ་ཡས་མས་ཙམ་ང་དང་ཁྱོ་བོ་ངེད་གཉིས་ཕྱིའི་ཁྲོམ་ནས་སྡོད་སར་ཕྱིར་ལོག་མ་ཐག ངས་ཁང་པའི་ནང་གཙང་འཁྲུས་ཚར་རྗེས་ཁྱོ་བོ་མལ་ཁྲིར་ཉལ་ནས་ངལ་གསོ་རྒྱག་འདུག་པས་ང་རང་གཅིག་པུར་སྒོ་ཆེན་ཕྱི་ལ་དོན་སྐབས་དགོན་པའི་སྒོ་འགྲམ་རང་གི་ཕྱི་ལ་རྡོ་རིལ་གྱི་སྤོ་ལོ་རྩེད་ས་ཞིག་དང་། གཞན་ཡང་ཇ་ཁང་ཟ་ཁང་གཅིག་ཅོག་ཡིན་འདྲ་ཆུང་ཆུང་ཞིག་ཡོད་པས་ཟ་ཁང་དེའི་སྒོ་འགྲམ་དུ་སྡོད་དེ་སྦྱིན་བདག་ལ་ཇ་ཞིག་མངགས་ཏེ་དེ་འཐུང་ནས་ཅུང་ལྷོད་སྡོད་བྱས།
སྐབས་དེར་གོང་གསལ་ལྟར་བུ་མོ་གཡང་སྒྲོལ་དེར་སླེབས་སོང་ལ། མོའི་ཕྱི་དབྱིབས་ནས་མི་གཞན་དང་མི་འདྲ་བ་མངོན་སུམ་གྱི་སྨྱོན་མ་ཞིག་འདྲ་བའི་རྟགས་གསལ་པོ་གང་ཡང་མ་མངོན། འོན་ཀྱང་མོའི་གྱོན་པ་དང་མགོའི་སྐྲ་ཟིང་ཟིང་ཏོག་ཙམ་དེས་ངའི་མིག་གི་རྒྱ་མོའམ་དོ་སྣང་ཡོངས་རྫོགས་དེ་མུར་མོའི་གཟུགས་པོར་ཤོར། གཡང་སྒྲོལ་གྱི་གདོང་ལ་འཛུམ་དང་བཅས་མོའི་ལག་གཡས་པར་འཛིན་པའི་ཐ་མག་ཁ་འཐེན་རོ་ཆུང་ངུ་དེར་སླར་ཡང་ཤུགས་ཀྱིས་ཐེངས་འགར་རྔུབ་རྗེས་ཟུར་ཞིག་ལ་གཡུག་ཅིང་ཕྱོགས་བཞིར་ལྟ་ཙམ་ལྟ་ཙམ་བྱས་རྗེས་གུས་གུས་ཞུམ་ཞུམ་གྱིས་ངའི་འཁྲིས་སུ་སྡོད་བྱུང་། ངའང་མོ་རང་ལ་དགའ་སྣང་རེ་མངོན་ཏེ་ཉེ་པོའི་སྒོ་ནས་མཛེས་མ་ལགས། ཇ་མངར་མོ་འཐུང་ངམ། ཞེས་པར་མོས་ལམ་སེང་འཐུང་གི་ཡིན། ཧིས་ཧིས། ཨ་ཅེ་ལགས། ངའི་མིང་ལ་གཡང་སྒྲོལ་ཟེར་གྱི་ཡོད། ཁྱེད་རང་དངོས་གནས་སེམས་པ་བཟང་མདོག་ཁ་ལ། ཁྱེད་རང་འདིར་ག་རེ་གནང་གི་ཡོད། ངས་དེ་སྔོན་འདི་ནས་ཁྱེད་རང་མཇལ་མྱོངས་མི་འདུག ཕལ་ཆེར་རྡ་རམ་ས་ལ་ནས་འདིར་ཡུལ་བསྐོར་སྤྲོ་འཆམ་ལ་ཕེབས་པ་འདྲ་པོ་འདུག རེད་པས། ཅེས་དྲིས་བྱུང་། ངས་མགོ་གཡུག་ཙམ་གྱིས་མོའི་སྐད་ཆར་མོས་མཐུན་ཚུལ་ཞིག་བཏོན།
མོའི་ཕྱིའི་བྱེད་བཞིན་དང་དོན་དུ་གུས་ཞབས་དང་ལྡན་པའི་ཁ་ནས་བཤད་པའི་གཞན་ལ་བརྩི་མཐོང་གི་ཚིག་བརྗོད་དེ་དག་དང་། ལུས་ནས་གུས་གུས་ཞུམ་ཞུམ་གྱི་ཉམས་ཆུང་གི་རྣམ་འགྱུར་དེ་དག་མཐོང་སྟབས་རྗེས་སུ་དོན་དངོས་ཤེས་རྗེས་ཏོག་ཙམ་ཡིད་མི་ཆེས་པའི་ཚོར་སྣང་ཡང་བྱུང་། རྗེས་སུ་ངས་བུ་མོ་འདིའི་སྐོར་ལ་ཉུང་ཙམ་ཤེས་རྟོགས་བརྒྱུད་ངའི་སེམས་སུ་བུ་མོ་འདི་འདྲ་ཡ་རབ་ཅིག་སྨྱོན་མ་གང་འདྲ་ཆག་པ་ཡིན་ནམ་སྙམ་པའི་འདྲི་དོགས་དང་སོམ་ཉི་དེ་ཤུགས་ཆེ་རུ་སོང་། འདི་ནི་འཕྲོས་བཤད་ཙམ་ཡིན།
དེའང་སྐབས་དེར་བུ་མོ་གཡང་སྒྲོལ་ངའི་འཁྲིས་སུ་སྡོད་པ་དང་། ངས་མོ་རང་ནི་གཞན་གྱི་ངོ་གདོང་གི་རྣམ་འགྱུར་ལ་དཔྱོད་མཁས་པ་ཞིག་ཡིན་པ་ཤེས་སོང་། དེའང་མོས་ཐོག་མར་དལ་པོའི་སྒོ་ནས་ངའི་འཁྲིས་ཀྱི་རྡོ་ལེབ་ཐོག་ལྷོད་སྡོད་དང་སྦྲགས་ད་ཆ་མོའི་ཇ་མངར་མོའི་ཕོར་པ་དེ་ཡར་བཀྱག་སྟེ་ཅུང་ཙམ་འཐུང་། དུས་མཚུངས་སུ་མགོ་དགྱེ་ཙམ་སྒུར་ཙམ་གྱིས་ཟུར་ནས་ངའི་གདོང་ལ་མིག་མདའ་གང་ཐུབ་ཀྱིས་འཕང་སྟེ་ལྟ་བ་མ་ཟད། མོ་རང་གིས་སོ་སོའི་སྟོད་གོས་དམར་སེར་དེའི་སྣེ་མོ་ནས་མར་འཐེན་ཙམ་འཐེན་ཙམ་གྱིས་ང་ལ་གུས་ལུགས་གང་ལེགས་འདྲའང་བཏོན་ཁུལ་བྱེད་ཀྱི་འདུག
སྐབས་དེར་ངས་ང་དང་གཡང་སྒྲོལ་ངེད་གཉིས་སྡོད་ས་རྡོ་ལེབ་དེའི་ཕར་ཙམ་ལ་དགོན་པ་དེའི་སྒོ་སྲུང་ཕོ་ལོ་བཞི་བཅུ་ལྔ་བཅུ་ཡས་མས་ཙམ་འདྲ་བའི་དར་གཞོན་དེས་འདི་ཕྱོགས་སུ་འཛུམ་ཙམ་ལྟ་ཙམ་བྱེད་ཀྱི་འདུག་པར་མཐོང་། ངས་ཀྱང་ཁོ་ལ་འཛུམ་ཙམ་བྱས་པར་དེ་ནས་ཁོ་ངེད་གཉིས་ཀྱི་ཟུར་དུ་བཅར་བྱུང་། ཁོ་ངའི་གཡས་ཕྱོགས་སུ་ཡོད་པའི་རྐུབ་སྟེགས་སྟོང་པར་སྡོད་དེ་དེ་མུར་གཡང་སྒྲོལ་ལ་མཛུབ་མོ་བཙུག་ཅིང་ང་ལ་ཁ་ཕྱོགས་ཏེ་ཨ་ཅག་ལགས། མོ་སྨྱོན་མ་རེད། མོ་རྩ་མ་ཚང་མཁན་དེ་འདྲ་རེད། ཅེས་བཤད། ངས་ཁོ་པའི་སྐད་ཆ་དེ་གོ་མ་ཐག་ལམ་སེང་རྣམ་རྟོག་དང་བཅས་ངུ་མ་དགོད་ཙམ་གྱིས་ངས་སྔོན་ནས་གནས་སྟངས་དངོས་ཤེས་ཀྱི་ཡོད་པའི་བརྡ་འདྲ་སྟོན་པ་ཡིན། འོན་ཀྱང་ཁོས་མུ་མཐུད་འཛེམ་ཟོན་སྤུ་ཙམ་མེད་པར། མོ་ང་ཚོའི་འདིར་སྐད་གྲགས་ཡོད་པའི་གཞང་ཚོང་མ་དེ་འདྲ་རེད། མོའི་སྤུན་འཇགས་དེ་ཚོས་མོ་ལ་གང་ཐུབ་ལྟ་རྟོགས་ཀྱིས་ཕན་ཐབས་བྱས་ཀྱང་སྨྱོན་མ་མོ་ངན་པ་ལང་ཤོར་དེ་འདྲ་ཡིན་པ་མ་ཟད། རྒྱ་གར་སྤྲང་འཁྱམ་དེ་དག་ལ་གཞང་བཙོང་ནས་བསྡད་ཀྱི་ཡོད།
་་་སྐབས་དེར་ངས་སྐྱེས་པ་དེ་ང་སྡོད་ས་དགོན་པ་དེའི་སྒོ་སྲུང་ཡིན་པ་ཤེས་ཡོད་ཀྱང་ང་ནི་ཁོས་དེ་འདྲ་བུ་མོ་གཡང་སྒྲོལ་གྱི་མདུན་ངོས་ནས་ཧམ་པ་དང་ཁྲམ་བཤད་ལྟ་བུའི་དམའ་འབེབས་བྱེད་སྟངས་དེར་ཞེ་མེར་བ་ལྟར་བྱུང་བས་དེ་མུར། ཇོ་ལགས། ངས་ཧ་གོ་སོང་། ཁྱེད་ཀྱིས་འགྲེལ་བཤད་མ་གནང་ན་འགྲིག་ས་རེད། ཅེས་མི་དགའ་བའི་རྣམ་འགྱུར་ཏོག་ཙམ་སྦྲགས་ཁོ་པའི་མཚམས་བཞག་བརྩིས་མེད་པའི་སྐད་ཆ་དེ་དག་བཀག དེ་ནས་ཇོ་ལགས་དེའི་ངོ་གདོང་ནས་ཀྱང་ཁ་སྐྱེངས་པའི་ཟོལ་ཞིག་ཕྱིར་མངོན་བཞིན་ངུ་མ་དགོད་ཙམ་བྱས་རྗེས་སླར་བུ་མོ་གཡང་སྒྲོལ་ལ་ཕར་ཁ་ཕྱོགས་ཏེ་སྐད་མགོ་མཐོ་རུ་གཏོང་ནས། སྨྱོན་མ། ད་ཕྱི་པོ་ཆག་འདུག ནང་ལ་ལོག་རྒྱུགས། ནང་ལ་མ་ལོག་ན་རྒྱ་གར་བྷ་བྷུ་ ( རྒས་པོའི་དོན། ) སླེབས་ན་ཁྱོད་རང་རྡུང་གི་རེད་དཱ། ཞེས་འཇིགས་སྣང་བསྐུལ་སོང་།
ཐོག་མའི་དུས་སུ་གཡང་སྒྲོལ་གྱིས་སྐྱེས་པ་དེ་ཁྱོན་ནས་མ་མཐོང་མདོག་གིས་སྣང་མེད་གང་དྲག་བྱས་པ་མ་ཟད། ངའི་ཕྱོགས་སུ་འཛུམ་དང་བཅས་ཉེ་ཉེ་གང་ལེགས་བྱེད་ཀྱི་འདུག འོན་ཀྱང་དུས་འདིར་མོས་སྐྱེས་པ་དེས་རྒྱ་གར་བྷ་བྷུ་སླེབས་ན་རྡུང་གི་རེད་ཅེས་སྐད་ཆ་དེ་གོ་མ་ཐག གཡང་སྒྲོལ་གྱི་གདོང་ནས་དེ་མུར་འཚུབ་ཆ་དང་སྐྲག་སྣང་གི་རྣམ་འགྱུར་ཞིག་ཕྱིར་མངོན་བྱུང་། མོས་དེ་མུར་ཡར་ལང་སྟེ་ངའི་མདུན་དུ་ལང་བཞིན་ང་ལ་ལག་གཡས་པ་རྐྱང་བཞིན་ཨ་ཅེ་ལགས། ང་ལ་པཱེ་ཤག་ (སྒོར་མོ།) ཏོག་ཙམ་སྤྲོད་དང་། ང་འགྲོ་རན་སོང་། ང་ལ་ལས་ཀ་ཡོད། ཨ་ཅེ་ལགས། མགྱོགས་ཙམ་སྤྲོད་དང་མ་གཏོགས་རྒྱ་གར་བྷ་བྷུ་སླེབས་ཀྱི་རེད་དཱ། ཞེས་བཤད་བྱུང་། སྐབས་དེར་ངས་བུ་མོ་གཡང་སྒྲོལ་གྱི་བྱེད་ལས་ཐོག་ནས་མོ་རང་མངོན་སུམ་གྱི་སྨྱོན་མ་ཞིག་ཡིན་པ་གཞི་ནས་ངེས་ཤེས་རྙེད། ངས་དེ་མུར་དངུལ་ཁུག་ཁ་ཕྱེས་ཏེ་ཧིན་སྒོར་བཅུ་ཅན་གྱི་ཤོག་སྒོར་ཞིག་མོ་ལ་སྦྱིན། མོས་དངུལ་ལེན་ནས་ཕྱི་བལྟས་ཙམ་མེད་པར་མདུན་གྱི་གཞུང་ལམ་ཕར་ཕྱོགས་སུ་གོམ་སྟབས་མགྱོགས་པོས་ཕྱིན་སོང་།
ང་རང་བཟོད་མ་ཐུབ་པར་སྐྱེས་པ་དེར། ཇོ་ལགས། ཁྱེད་ཀྱིས་བུ་མོ་འདི་ངོ་ཤེས་ཀྱི་ཡོད་དམ། སྙིང་རྗེ། མོ་གང་འདྲ་ཟེར་སྨྱོན་མ་ཆགས་པ་རེད་དམ། ཞེས་དྲིས་ཤོར། ཇོ་ལགས་དེས་ངས་ཁྱོད་ཀྱིས་སྨྱོན་མར་དོ་སྣང་བྱེད་སྟངས་ནས་ཁྱོད་རང་ཡང་ཕྱི་རྒྱལ་ཇ་པན་དང་ཡང་ན་ཀཱོ་རི་ཡ། ཐེ་ཝན་བ་དེ་དག་དང་འདྲ་བ་སྨྱོན་མའི་སྐོར་སྐད་ཆ་མང་པོ་འདྲི་བསམ་གྱི་ཡོད་པ་སྔ་ས་ནས་ཤེས། འདིར་ཡོང་མཁན་ཕྱི་རྒྱལ་མང་ཆེར་གྱིས་སྨྱོན་མ་མོ་མཐོང་མ་ཐག་མོ་ལ་དོ་སྣང་ཆེན་པོ་བྱེད་ཀྱི་འདུག་པ་མ་ཟད། སྨྱོན་མའི་སྐོར་གཅིག་གཅིག་གཉིས་གཉིས་ཀྱིས་སྐད་ཆ་འདྲི་རྒྱུ་ཡིན་ཤག་རེད་འདུག ཁོ་ཚོས་གཡང་སྒྲོལ་སྨྱོན་མ་གང་འདྲ་ཆགས་པ་རེད་དམ་སོགས་དྲི་བ་ལུང་པ་གང་འདྲི་ཡོང་གི་རེད། ཧ་ཧ་ཧ་ཇོ་ལགས་དེས་ང་ལ་བལྟས་ཏེ་བརྗོད་གཞི་དང་མི་འཚམ་པའི་དགོད་མོ་ཞིག་ཀྱང་ཤོར་སོང་།
ངས་གཡང་སྒྲོལ་གྱི་སོང་ཤུལ་དུ་ལྟ་ཙམ་གྱིས། ཇོ་ལགས། དངོས་གནས་བུ་མོ་དེ་སྙིང་རྗེ་ཡ་འདྲ་རེད། ང་དེ་སྔོན་ང་ཚོའི་བོད་པའི་གཞིས་ཆགས་མང་པོར་འགྲོ་མྱོངས་ལ་ས་ཁུལ་འགར་སྐྱེས་པ་ཐ་མག་ནག་པོ་འཐེན་མཁན་དང་ཆང་རག་འཐུང་མཁན་དེ་འདྲ་རེ་ཟུང་ཡང་མཐོང་སོང་། འོན་ཀྱང་ད་བར་བུ་མོ་སྨྱོན་མ་འདི་འདྲ་མཐོང་བ་ཐོག་མ་ཡིན། ངས་མོ་རང་སྐོར་ཤེས་འདོད་ཆེན་པོ་ཡོད། ཇོ་ལགས་ཁྱེད་རང་གིས་མོའི་ལོ་རྒྱུས་ཤེས་ན་ང་ལ་གཅིག་བཤད་རོགས་གནོངས། ཇོ་ལགས་ཀྱིས་ངས་ཟེར་རེད་པ། ཚང་མས་སྨྱོན་མའི་སྐོར་འདྲི་ཡི་རེད། ད་འདི་འདྲ་བྱོས། ངས་ཁྱོད་དང་ཁྱོད་ཀྱི་ཁྱོ་ག་གཉིས་ང་ཚོའི་དགོན་པའི་མགྲོན་ཁང་དུ་བསྡད་ཡོད་པ་ཤེས། ངའི་སྡོད་ས་ཁྱོད་ཀྱིས་མཐོང་སོང་བ། སྒོ་ཆེན་དེའི་འགྲམ་གྱི་ཁང་པ་དེ་ག་རང་ལ་ཡིན། དེ་བས་དགོང་ཟས་ཚར་སོང་ན་ངའི་ནང་ལ་ཤོག ངས་ལྷོད་ལྷོད་བྱས་ཏེ་ཁྱོད་ལ་བཤད་ཆོག ཅེས་ཇོ་ལགས་གད་མོ་དགོད་བཞིན་དེ་ལྟར་ཟེར། ངས་ཀྱང་འོ་ཡག་བྱུང་ཨ། དེས་ན་ང་དང་ཁྱོ་ག་ངེད་གཉིས་དགུང་ཟས་ཚར་སོང་ན་ཁྱེད་རང་གི་ནང་དུ་ཡོང་ཆོག་པར་ཞུ། ཡ་ཡ་ཡ། དེ་འདྲ་བྱོས། ད་ང་འགྲོ་གི་ཡིན། ལས་ཀ་ཏོག་ཙམ་ཡོད། ཇོ་ལགས་དེས་ང་ལ་སྐད་ཆ་དེ་དག་བཤད་དེ་ཕྱིར་དགོན་པའི་ནང་ལོག་སོང་།
ཉིན་དེའི་དགོང་མོ་ཆུ་ཚོད་ལྔ་དང་ཕྱེད་ཀ་ཙམ་ལ་ང་དང་ཁྱོ་ག་ངེད་གཉིས་ཇོ་ལགས་དེའི་ནང་དུ་སོང་། ཇོ་ལགས་དེས་ངེད་གཉིས་སླེབས་པར་མཐོང་མ་ཐག་ཡར་ལང་སྟེ་འཛུམ་དང་བཅས། འོ་ཡ། ཡར་ཕེབས་ཡར་ཕེབས། ཅེས་བཤད། ཇོ་ལགས་ཀྱི་ཁང་མིག་གྲུབ་ཆུང་དེའི་ནང་གཡས་གཡོན་ཕྱོགས་གཉིས་ལ་མི་གཅིག་ཉལ་ཆོག་པའི་མལ་ཁྲི་གཉིས་དང་། དབུས་སུ་མདུན་ཅོག་ཆུང་ཙམ་ཞིག དེ་མིན་སྒོའི་ཟུར་གྱི་གྱང་མདུན་དུ་རླངས་ཐབ་ཅིག ཁང་པའི་དབུས་ཀྱི་བྱང་ཐོག་སངས་རྒྱས་ཀྱི་གོས་ཐང་འབྲིང་ཙམ་གཅིག་བཀལ་འདུག ངའི་ཁྱོ་བོ་ཇོ་ལགས་དང་མཉམ་དུ་གཡས་ཕྱོགས་ཀྱི་ཉལ་ཁྲིར་བསྡད་ཅིང་། ང་གཡོན་ཕྱོགས་ཀྱི་མལ་ཁྲིར་བསྡད་རྗེས། ཇོ་ལགས་ཀྱིས་ངེད་གཉིས་ལ་ཁོང་གིས་བསྐོལ་ཚར་ཙམ་གྱི་ཇ་མངར་མོ་ཤེལ་ཕོར་གཉིས་ལག་གཡས་གཡོན་བྱས་ཏེ་སྤྲོད་གནང་བྱུང་། ངས་དེ་མུར་དེ་འདྲ་གནང་མི་དགོས། ཁྱེད་རང་འདིར་བཞུགས་དང་། ཞེས་ཞུས། ཇོ་ལགས་ཀྱིས་ངེད་གཉིས་ལ་ཇ་སྤྲད་རྗེས་ཁོ་པའང་དེ་མུར་བསིལ་ལྷམ་སར་ཕུད་དེ་མལ་ཁྲིར་དཀྱིལ་སྐྲུམ་བཅས་ཏེ་ཁོ་པའི་ཀ་ཡོལ་དེའང་ལག་ཏུ་བཟུང་ནས་ངའི་བཟའ་ཟླ་བསྡད་སའི་ཉལ་ཁྲི་དེའི་ཐོད་ལ་བསྡད་སོང་།
ཇོ་ལགས་ཀྱིས་ཇ་ཧུབ་འགའ་འཐུང་རྗེས། དེང་སང་འདིར་གནམ་གཤིས་ཡག་པའི་སྒང་རེད། ཁྱོད་རང་གཉིས་འདིར་དུས་ཚོད་ཏག་ཏག་ལ་སླེབས་པ་རེད། སྤྱིར་བཏང་འདིར་ཡོང་མཁན་མང་ཆེར་ཆུ་ཚན་ལ་སྨན་བཅོས་བྱེད་མཁན་རེད། དེ་མིན་ང་ཚོ་བོད་པ་འདིར་སྤྲོ་འཆམ་ཡོང་མཁན་ཚོ་དུས་ཚོད་རན་པ་ཞིག་ལ་ཡོང་ཤེས་ཀྱི་མི་འདུག ཅེས་པར་ངའི་ཁྱོ་བོས་རེད་ལགས། ངེད་གཉིས་ཀྱིས་གཞན་ལ་སྐད་ཆ་དྲིས་ནས་ཡོང་བ་ཡིན། འདིར་གནམ་གཤིས་ཕ་ཡུལ་བོད་དང་འདྲ་པོ་འདུག ཁྲོམ་དུ་བོད་པ་རེ་གཉིས་ཀྱང་མཐོང་རྒྱུ་འདུག་པས་སེམས་དགའ་པོ་འདྲ་རེད།
ཅེས་པར་ཇོ་ལགས་ནས། ལགས་རེད་གྲོགས་པོ། འོན་ཀྱང་འདིར་བོད་པ་ཉུང་བའི་ཐོག་གཞིས་སྒར་དུ་ལོ་མང་བསྡད་རྐྱེན་ཡུལ་མིའི་ཟ་ལུགས་འགྲོ་སྟངས་བཅས་ལ་རིམ་གྱིས་བྱང་ནས་སོ་སོ་བོད་མི་ཡུལ་གྱར་བ་ཞིག་ཡིན་པའི་བསམ་བློ་དེའང་ད་ལྟ་མག་མོག་ཏུ་ཆགས་འགྲོ་གི་འདུག ངའང་ཐོག་མར་བཙན་བྱོལ་དུ་འབྱོར་སྐབས་བསམ་རྒྱུ་བོད་དང་དྲན་རྒྱུ་བོད་མ་གཏོགས་མེད། ད་རིམ་གྱིས་འདིར་ལོ་མང་འགོར་ཡོང་དུས་ཅི་བསམ་འདི་དྲན་མེད་པ་འདྲ་ཆགས་ཀྱི་འདུག སྤྱིའི་ཆ་ནས་རྒྱ་གར་ས་ཁྱོན་ཆེན་པོ་རེད། ཕྱིའི་ཁོར་ཡུག་ཀྱང་རང་དབང་དང་ཞི་བདེ་ཆེན་པོ་རེད་ཟེར་ཆོག དེ་འདྲ་ཡིན་དུས་འཚོ་བའི་རྒྱུན་རིམ་ཁྲོད་ནས་གོ་སྐབས་འདྲ་བྱུང་ན་བོད་མི་རིགས་འདིའི་ཆེད་དུ་དཀའ་ལས་ཏོག་ཙམ་རྒྱག་པ་མ་གཏོགས། མཐའ་གཅིག་ཏུ་བོད་དོན་ཁོ་ནར་གཞོལ་བའང་ཅུང་ཁག་པོ་ཆག་ཡོད། ཅེས་ཇོ་ལགས་ཀྱིས་མུ་མཐུད་ཁོ་པའི་བསམ་འཆར་གསུང་ཞིང་ལག་གཡས་པས་ཁོའི་ཁ་སྤུ་སེར་སྐྱ་ཉུང་ཙམ་དེ་ནས་འཐེན་ཙམ་རེག་ཙམ་ཡང་གནང་། ངས་དུས་ཚོད་དམ་འཛིན་ཕྱིར་ཐད་ཀར་ཇོ་ལགས། བུ་མོ་སྨྱོན་མ་དེ་ག་བར་སྡོད་ཡོད་དམ། ཞེས་དྲིས་པར་ཇོ་ལགས་ཀྱིས་སྐབས་དེར་ཇ་ཕོར་གཞན་དེ་ཡར་བཀྱག་ཞོར་སླར་ཡང་ངའི་ཁྱོ་བོར་སྤྲོད་ཅིང་ང་ལ་འཛུམ་དང་བཅས་འོ་རེད། ངས་ཏོག་ཙམ་མ་གཏོགས་ཁྱེད་གཉིས་འདིར་འོང་དགོས་དོན་ཡང་བརྗེད་གྲབས་འདུག ཧ་ཧ་ཧ་་་
བུ་མོ་གཡང་སྒྲོལ་རྒྱ་གར་དུ་འཚར་ལོང་བྱུང་ཞིང་ཆུང་དུས་སུ་གཞིས་ཆགས་ག་གེ་མོར་ཕ་མ་སྤུན་མཆེད་མཉམ་དུ་འཚོ་བ་བསྐྱེལ་ཞིང་། སློབ་གྲྭར་འཛིན་རིམ་བཅུ་གཉིས་བར་སོང་འདུག དེ་མིན་རྒྱུས་ཡོད་ཀྱིས་བཤད་པ་ལྟར་ན་གཡང་སྒྲོལ་སློབ་གླིང་དུ་ཡོད་དུས་ལག་རྩེད་སྤོ་ལོ་ཧ་ཅང་ཡག་པོ་རྩེད་ཀྱི་ཡོད་པ་མ་ཟད། ཤེས་ཡོན་གྱི་སྦྱོང་འབྲས་ཀྱང་ཡག་པོ་ཡོད་པས་མོ་རང་སོ་སོའི་འཛིན་གྲྭ་གཙོས་འབྲིང་རིམ་སློབ་གླིང་དེའི་དགེ་སློབ་ཚང་མས་མ་གྲོས་བསམ་པ་གཅིག་མཐུན་གྱིས་མཐེ་བོང་གྱེན་དུ་སྒྲིང་སྟེ་བསྟོད་བསྔགས་གཏོང་ཡུལ་ཞིག་རེད་འདུག དེ་བཞིན་གཡང་སྒྲོལ་སེམས་བཟང་མ་ཞིག་ཀྱང་ཡིན་བཟོ་འདུག གང་ཡིན་ཟེར་ན་ལོ་འགའི་སྔོན་དུ་ང་མོ་རང་གི་སློབ་ཆུང་སྐབས་ཀྱི་སློབ་གྲོགས་ཡིན་ཟེར་བའི་གཞོན་ནུ་ཞིག་དང་ཐུག ངེད་གཉིས་ཕྱིར་ཇ་ཁང་དེར་ཡོང་ནས་ང་དང་ཁ་བརྡ་འདྲ་བྱས་པ་ཡིན། ཁོས་གཡང་སྒྲོལ་ཁྲོམ་གསེང་ཞིག་ནས་མཐོང་འདུག ཁོས་མོ་ནི་ངའི་སློབ་ཆུང་སྐབས་ཀྱི་སློབ་གྲོགས་ཡིན། སྙིང་རྗེ་ཡ་འདྲ་རེད། ངས་མོ་རང་ལ་སྒོར་མོ་ཉིས་བརྒྱ་སྤྲད་པ་ཡིན་ཟེར་བྱུང་།
ཁོས་བུ་མོ་གཡང་སྒྲོལ་སློབ་གྲྭར་བསྡད་དུས་ཐེངས་ཤིག་མོས་ཁྲོམ་ནས་ཡུལ་མི་བུ་ཆུང་ལོང་བ་སྤྲང་པོ་ཞིག་མོ་རང་སྡོད་ས་སློབ་གྲྭའི་བུ་མོའི་ཉལ་ཁང་དུ་འཁྲིད་དེ་བུ་ཆུང་དེར་ཟ་མ་སྤྲད་པ་མ་ཟད་མཚན་གཅིག་མོའི་ཉལ་ཁང་དུ་ཉལ་བཅུགས་འདུག གནས་སྟངས་དེས་རྒན་ལགས་ཀྱིས་ཧ་གོ་ནས་ཉལ་ཁང་དུ་ཡོང་སྟེ་གཡང་སྒྲོལ་ལ་གཤེ་གཤེ་བཏང་བར་གཡང་སྒྲོལ་གྱིས་ངས་ང་ཚོའི་ཟ་མ་ལྷག་མ་དེ་དང་ཤིང་ཏོག་ཀུ་ཤུ་གཉིས་ཡོད་པ་དེ་བུ་ལོང་བར་སྤྲོད་དགོས་བསམ་ནས་ཁོ་འདིར་འཁྲིད་ཡོང་བ་ཡིན། ངས་གཞན་ནོར་འཁྲུལ་གང་ཡང་བྱས་མེད་ཅེས་རྒན་ལགས་ལ་ཁ་ལན་སློག་པར་རྒན་ལགས་ཀྱིས་མོ་ལ་ཁྱོད་རེ་སེམས་བཟང་མདོག་མ་བྱེད། བུ་ལོང་བ་འདིར་ཁྱོད་ཀྱི་ཟས་ལྷག་ཏོག་ཙམ་དང་ཀུ་ཤུ་རེ་གཉིས་སྤྲད་པར་ཕན་གྱི་མ་རེད། དེ་བས་དེ་ཁོ་རང་སྡོད་སར་ཕར་བསྐྱེལ་ན་དགའ། ཞེས་བཤད་པར་གཡང་སྒྲོལ་གྱིས་རྒན་ལགས་ཁྱོད་ཚོས་ང་ཚོར་རྟག་པར་རང་གཞན་གཉིས་ལ་བྱམས་དང་སྙིང་རྗེ་དགོས་རེད་ཅེས་བཤད་ཀྱི་འདུག ཆོས་དགེ་ཡིས་ཀྱང་ང་ཚོར་དེ་བཞིན་བསླབ་བྱ་གནང་གི་འདུག འོན་ཀྱང་དོན་དངོས་སུ་སྙིང་རྗེ་འོས་པའི་བུ་ཆུང་སྤྲང་པོ་ལོང་བ་འདི་འདྲ་མཐོང་དུས་ཁོ་ལ་སྙིང་རྗེ་ཏོག་ཙམ་མ་གནང་བ་གང་ཡིན་ནམ། ཞེས་སླར་རྒན་ལགས་ལ་ཁ་ལན་སློག་པར་ཉལ་ཁང་གཅིག་པའི་བུ་མོ་གཞན་ཞིག་གིས་དེ་རྗེས་སློབ་གྲོགས་གཞན་ལ་དེའི་སྐོར་བཤད་པ་རེད། དེ་ནས་རྒན་ལགས་དེའང་དུས་དེ་ནས་བཟུང་བུ་མོ་གཡང་སྒྲོལ་ལ་ཁྱོན་ནས་མི་དགའ་བ་ཆགས་པ་རེད་ཟེར། སྐབས་དེར་ངའི་མཐོང་སྣང་ལ་བུ་ལོ་གཞོན་དེ་སེམས་སྐྱོ་མདོག་དང་བཟང་མདོག་ཅིག་རྐྱང་འདུག ཅེས་ཀྱང་གསུངས། ཡང་ཇོ་ལགས་ཀྱིས་མུ་མཐུད་བཤད་དོན། དེ་མིན་ངས་མོའི་སྐོར་ཤེས་སྟངས་ནི་གཡང་སྒྲོལ་དང་གཞིས་ཆགས་གཅིག་པ་ཡིན་པའི་ཨ་ཅེ་ཞིག་ཕར་གི་ཁྲོམ་གཞུང་དུ་ཚོང་བཀྲམས་ནས་ཡོད། གཡང་སྒྲོལ་སྐོར་མོས་ཆ་ཚང་ཤེས་ཀྱི་འདུག དེང་སང་ཨ་ཅེ་དེ་ཕྱིར་གཞིས་ཆགས་ལ་ལོག་པ་ཡིན་ནམ། ཡང་ན་གཞན་ཞིག་གང་དུ་སོང་བ་ཡིན་ན་མཐོང་རྒྱུ་མི་འདུག ཨ་ཅེ་དེས་བཤད་སྲོལ་ལྟར་ན་བུ་མོ་གཡང་སྒྲོལ་ལ་ཕ་མ་གཉིས་དང་། གཅེན་མོ་གཅིག གཅུང་མོ་གཉིས་དང་གཅུང་པོ་གཅིག་བཅས་བསྡོམས་ཁྱིམ་མི་བདུན་ཙམ་ཡོད་པའི་གཞིས་ཆགས་དེའི་ནང་གི་འཚོ་བ་ཧ་ཅང་འཁོས་ཀ་སྐྱོ་བའི་གྲལ་གྱི་ཁྱིམ་ཚང་དབུལ་པོ་ཞིག་རེད་འདུག་ལ་མོ་རང་ཕྲུ་གུ་ནང་གི་ཨང་གཉིས་པ་དེ་རེད།
གཡང་སྒྲོལ་ཡང་གཞིས་ཆགས་སུ་གཞན་བྱིས་པ་དང་མཚུངས་པར་གཞིས་གྲོང་དུ་སློབ་གྲྭར་སོང་ནས་མཇུག་ཏུ་རྒྱ་གར་བྱང་ལྷོའི་ཕྱོགས་ཀྱི་གསོ་རིག་ཆེད་ལས་མཐོ་སློབ་ཅིག་ཏུ་སྨན་ཞབས་ཀྱི་སློབ་སྦྱོང་བྱེད་བཞིན་པའི་སྐབས་གློ་བུར་ནང་མི་ཡིས་མོ་རང་སློབ་གྲྭ་ནས་འཐེན་ཏེ་ངོ་ཤེས་བརྒྱུད་ཕྱི་རྒྱལ་ཞིག་ལ་གཏོང་བརྩིས་བྱས། བུ་མོ་གཡང་སྒྲོལ་སྐབས་དེར་རང་ལོ་ཉེར་ཤུ་ཟིན་ལ་ཉེ་བ་དང་། ཕྱིའི་རྣམ་པ་མཛེས་པའི་ཐོག་ཀུན་སྤྱོད་ལེགས་པས་གཞིས་ཆགས་རང་གི་གཞོན་ནུ་མང་པོའི་ཡིད་སྨོན་ཤོར་ས་ཅིག་རེད། འོན་ཀྱང་བུ་མོ་གཡང་སྒྲོལ་ཀུན་སྤྱོད་བཟང་མོ་ཞིག་ཡིན་སྟབས་གཞིས་ཆགས་དེར་ཡོད་བུ་དང་། ཡང་ན་རྒྱ་གར་ཡུལ་མིའི་ཕོ་གཞན་འདྲ་གང་བྱུང་མང་བྱུང་དང་འགྲོག་སྟེ་འཆོལ་ལས་སོགས་རྩ་བ་ནས་མི་བྱེད་ལ། ཁྱིམ་དུ་ཡིན་ཡང་ནང་ལས་སོགས་ཚར་ནས་གཡང་སྒྲོལ་དང་མོའི་གཅེན་མོ་གཉིས་ཀྱིས་གཅུང་མོ་གཉིས་འཁྲིད་དེ་གཞིས་སྒར་དུ་དགོན་པར་བསྐོར་བ་འགྲོ་བ་སོགས་བྱེད། མདོར་ན་གཞིས་ཆགས་སུ་ཚང་མས་ཁ་གཅིག་གྲགས་ཀྱིས་གཡང་སྒྲོལ་ནི་ཡུལ་གྲོང་དུ་སེར་སྐྱ་ཕོ་མོ་རྒན་གཞོན་སུ་ཡིན་ཡང་ཡིད་ལ་འཐད་པའི་ལུགས་བཟང་གི་མཛེས་མ་ཞིག་རེད་ཅེས་མི་ཚོས་མོ་ལ་མི་དགའ་མཁན་ཕལ་ཆེར་མེད། སྐབས་དེར་མོ་རང་གིས་ཕ་མའི་བཀའ་ལྟར་སློབ་གྲྭ་ནས་ཕྱིར་འཐེན་ནས་ནང་དུ་བསྡད་རིང་གཞིས་སྒར་གྱི་རྒས་གསོ་ཁང་དུ་རྒྱུན་དུ་རྒན་འཁོག་རྣམས་ལ་གཙང་འཕྲོད་དང་འབྲེལ་ནས་དང་བླང་གིས་ལྟ་རྟོགས་བྱེད་ཀྱི་ཡོད་སྟབས་ས་གནས་འགོ་འཛིན་དང་བཅས་གནད་ཡོད་མི་སྣ་ཚོས་ཀྱང་གཡང་སྒྲོལ་ལ་བསྟོད་བསྔགས་ཐེངས་མང་བཏང་།
——མུ་འགོད།


text:
བོད་རིགས་སྒྱུ་རྩལ་བ་བསྟན་འཛིན་རིག་གྲོལ་ལགས་ཀྱིས་ང་དགུ་སྒྱུ་རྩལ་ཁང་ཞེས་པ་ཞིག་སྒོ་འབྱེད་གནང་སྟེ་བོད་ཀྱི་སྒྱུ་རྩལ་ལ་དགོས་དམིགས་ངེས་ཅན་ཞིག་ཡོད་དགོས་སྐོར་བརྗོད་སོང་།
ཁ་སང་ཕྱི་དྲོའི་ཆུ་ཚོད་ ༦ སྟེང་དྷ་ཤོད་ཁན་ཡཱ་ར་ལམ་གྱི་(Expresso Bar)ཉེ་འགྲམ་དུ། བོད་རིགས་ན་གཞོན་སྒྱུ་རྩལ་བ་བསྟན་འཛིན་རིག་གྲོལ་ལགས་ནས་(ང་དགུ་སྒྱུ་རྩལ་ཁང་)ཞེས་པ་ཞིག་སྒོ་འབྱེད་ཀྱི་མཛད་སྒོ་སྟབས་བདེ་ཞིག་ཚོགས་སོང་བ་དང་། ཚོགས་ཐོག་ཏུ་བོད་རིགས་རྩོམ་པ་པོ་ལྡུམ་ར་བུ་ཆུང་བསོད་ནམས་ལགས་དང་། བོད་ཀྱི་ཐང་བྲིས་སྒྱུ་རྩལ་བ་ཁག་ཅིག དེ་བཞིན་ན་གཞོན་སྙན་ངག་པ་དང་གློག་བརྙན་འཁྲབ་སྟོན་པ་ཁག་ཅིག ང་དགུ་སྒྱུ་རྩལ་ཁང་གི་ལས་མི་དང་གསར་འགོད་པ་བཅས་འཛོམས་འདུག
སྒྱུ་རྩལ་ཁང་སྒོ་འབྱེད་ཐོག་རྩོམ་པ་པོ་བུ་ཆུང་བསོད་ནམས་ལགས་ཀྱིས། བོད་ཀྱི་དཔལ་ཡོན་འཕེལ་རིམ་གྱི་ལོ་རྒྱུས་ལ་བལྟས་ན། བོད་ཀྱི་ཆོས་ལུགས་ལ་འཕེལ་རྒྱས་རིམ་པ་བྱུང་ཡོད་པ་དང་། ཆབ་སྲིད་ལའང་འཕོ་འགྱུར་བྱུང་ཡོད། ཡིན་ན་ཡང་། འགྱུར་བ་མ་ཕྱིན་པ་གཅིག་ཡོད་པ་དེ་བོད་ཀྱི་སྒྱུ་རྩལ་བྱེད་སྒོ་སྔར་བཞིན་མུ་མཐུད་འགྲོ་བསྡད་ཡོད་པ་རེད་ལ། འདས་པའི་ལོ་ངོ་ལྔ་བཅུའི་རིང་བཙན་བྱོལ་ནང་གཞུང་མང་གཉིས་ནས་ཀྱང་སྒྱུ་རྩལ་བ་གསོ་སྐྱོང་བྱེད་པར་འབད་བརྩོན་དེ་ཙམ་བྱུང་མེད་པ་རེད། ཅེས་དང་། ད་ལྟའི་ཆར་བོད་མིའི་སྒྲིག་འཛུགས་ནས་བོད་ཀྱི་སྒྱུ་རྩལ་བ་དང་གློག་བརྙན་འཁྲབ་སྟོན་པར་མཐུན་རྐྱེན་སྦྱོར་སྤྲོད་མགོ་འཛུགས་གནང་ཡོད་པ་དང་། བོད་པའི་སྤྱི་ཚོགས་ནང་རྩོམ་པ་པོ་དང་རི་མོ་བ། དེ་བཞིན། གློག་བརྙན་བཟོ་མཁན་སོགས་མང་པོ་ཞིག་རིམ་གྱིས་ཡོང་གི་ཡོད་སྟབས། མ་འོངས་པའི་བོད་ཀྱི་སྒྱུ་རྩལ་ལ་རེ་བ་ཆེན་པོ་ཡོད་སྐོར་སོགས་བརྗོད་སོང་།
ང་དགུ་སྒྱུ་རྩལ་ཁང་གི་འགན་འཛིན་བསྟན་འཛིན་རིག་གྲོལ་ལགས་ཀྱིས། བོད་ཀྱི་སྒྱུ་རྩལ་ལ་དགོས་དམིགས་ཤིག་ཡོད་དགོས་སྟབས། ང་དགུ་སྒྱུ་རྩལ་ཁང་དེ་སྒྱུ་རྩལ་བ་ལྷན་འཛོམས་བྱེད་ས་ཞིག་ཡིན་ལ། ད་ལྟའི་ཆར་ང་དགུ་སྒྱུ་རྩལ་ཁང་དུ་ལས་མི་རི་མོ་བ་བདུན་དང་། དེ་བཞིན་རྩོམ་པ་པོ་དང་གློག་བརྙན་འཁྲབ་སྟོན་པ་ཁག་ཅིག་ཡོད་སྐོར་བརྗོད་བྱུང་།
དེའི་རྗེས་བོད་ཀྱི་སྒྱུ་རྩལ་བ་བློ་བཟང་བསྟན་འཛིན་ལགས་ཀྱིས་འཁྲབ་སྟོན་གནང་བའི་གློག་བརྙན་(The Lower Rooms)ཞེས་པ་གཟིགས་འབུལ་དང་སྙན་ངག་གྱེས་འདོན་སོགས་བྱས་སོང་།
གསར་འགོད་པ། སྐལ་བཟང་སྦྱིན་པ།


text:
སྨན་པ་ཚེ་དབང་ཡེ་ཤེས་སྤེན་པ་ལགས་ཀྱིས་དངོས་བྱུང་གནས་ཚུལ་ཞིག་གཞི་རྩར་བཟུང་སྟེ་བྲིས་པའི་དབྱིན་ཡིག་གི་སྒྲུང་དེབ་ཅིག་དེ་རིང་དབུ་འབྱེད་གནང་སོང་།
དེ་རིང་ཕྱི་དྲོར་བོད་ཀྱི་དཔེ་མཛོད་ཚོགས་ཁང་དུ། བོད་ཀྱི་གཤག་བཅོས་སྨན་པ་ཚེ་དབང་ཡེ་ཤེས་སྤེན་པ་ལགས་ཀྱིས་དབྱིན་ཡིག་ནང་བྲིས་པའི་༼བྱ་དེ་ཁྲུང་ཁྲུང་དཀར་མོ། །གཤོག་རྩལ་ང་ལ་གཡོར་དང་།།༽  >ཞེས་པའི་སྒྲུང་དེབ་ཅིག་དབུ་འབྱེད་གནང་སོང་།
དཔེ་དེབ་དབུ་འབྱེད་མཛད་སྒོར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས། རྩོམ་པ་པོའི་བུ་མོ་སྤེན་པ་ལྷ་མོ་ལགས་གཙོས་པའི་རྩོམ་པ་པོ་དང་གངས་སྐྱིད་ཁུལ་གྱི་ལས་བྱེད་ཁག་ཅིག་བཅས་འཛོམ་འདུག
སྤེན་པ་ལྷ་མོ་ལགས་ཀྱིས་ཁོང་མོའི་ཕ་ཚེ་དབང་ཡེ་ཤེས་སྤེན་པ་ལགས་ངོ་སྤྲོད་གནང་པ་ལྟར་ན། སྨན་པ་ཚེ་དབང་ཡེ་ཤེས་སྤེན་པ་ལགས་ནི་ ༡༩༣༢ ལོར་རྒྱང་རྩེར་སྐུ་འཁྲུངས་ཤིང་ ༢༠༡༡ ལོའི་ཟླ་ ༡༡ ཚེས་ ༢༦ ཉིན་སྐུ་གྲོངས་ཡོད་པ་དང་། ཁོང་གིས་སྔོན་ཆད་རྒྱ་གར་དར་རྒྱས་གླིང་དུ་སློབ་གཉེར་གནང་བ་དང་། ཕྱིས་སུ་ལོན་ཌོན་གཙུག་ལག་སློབ་ཆེན་དུ་ཕེབས་ནས་ཕྱི་ལུགས་གཤག་བཅོས་རབ་འབྱམས་པ་ (MBBS) ཞེས་པའི་ཐོབ་ཐང་བླངས་ཡོད་པ་མ་ཟད། ལོན་ཌོན་གཙུག་ལག་སློབ་ཆེན་གྱི་གཤག་བཅོས་ཚན་པས་ཁོང་ལ་ (Hallet Prize) ཞེས་པའི་གཟེངས་རྟགས་ཤིག་ཀྱང་གནང་ཡོད་འདུག
ཚེ་དབང་ཡེ་ཤེས་སྤེན་པ་ལགས་ཀྱིས་དེ་སྔ་དབྱིན་ཡིག་ནང་ཕྱག་དེབ་གཉིས་བྲིས་ཡོད་ཅིང་། ༡༩༥༧ ལོར་ཁོང་གི་མཛད་རྣམ་ཕྱག་དེབ་  >ཞེས་པ་དང་། ༡༩༦༦ ལོར་སྒྲུང་དེབ་  >ཞེས་པ་བྲིས་ཡོད་འདུག
ཐེངས་འདི་ནི་ཁོང་གི་དཔེ་དེབ་གསུམ་པ་དེ་ཡིན་ཞིང་། ཤོག་ངོས་ ༤༦༨ ལས་གྲུབ་པའི་སྒྲུང་དེབ་དེའི་ནང་དོན་གཙོ་བོ་ཁམས་ཉག་རོང་ས་ཆ་ནས་བྱུང་བའི་གྲོགས་པོའི་མཛའ་བརྩེའི་སྐོར་གྱི་གཏམ་བརྒྱུད་ཅིག་གཞིར་བཟུང་སྟེ་བྲིས་ཡོད་པ་དང་། དེ་ནི་ཨ་རི་ནས་ཡེ་ཤུ་ཆོས་སྤེལ་མཁན་གཉིས་བོད་དུ་ཕྱིན་ཏེ། ཉག་རོང་ས་ཆའི་དཔོན་པོའི་བུ་དང་ཡེ་ཤུ་ཆོས་སྤེལ་མཁན་གྱི་བུ་གཉིས་རྩེད་གྲོགས་ཆགས་པ་དང་། སྐབས་དེར་རྒྱ་མིས་བོད་ལ་བཙན་འཛུལ་བྱས་པའི་སྐོར་སོགས་དཀྱུས་གཅིག་ཏུ་བྲིས་ཡོད་འདུག
རྒྱལ་དབང་སྐུ་ཕྲེང་བདུན་པ་ཚང་དབྱངས་རྒྱལ་མཚོ་མམཆོག་ཁམས་ལི་ཐང་ནས་སྐུ་འཁྲུངས་ཡོད་པ་དང་། རྩེད་གྲོགས་ཀྱི་གཏམ་བརྒྱུད་དེའང་ཁམས་ཕྱོགས་ནས་བྱུང་ཡོད་སྟབས། སྒྲུང་དེབ་ཀྱི་མིང་ལ་བྱ་དེ་ཁྲུང་ཁྲུང་དཀར་མོ་གཤོག་རྩལ་ང་ལ་གཡོར་དང་ཅེས་བཏགས་པ་ཡིན་འདུག
མཇུག་ཏུ། སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས། རྩོམ་པ་པོའི་བུ་མོ་སྤེན་པ་ལྷ་མོ་ལགས་དང་སྙན་ངག་པ་བུ་ཆུང་བསོད་ནམས་ལགས། སྒྲུང་དེབ་དེ་སྒྲ་འཇུག་གནང་མཁན་ལྕམ་སུ་མེ་ཊ་སི་ཧ་གྷལ་ (Summit Sehgal)ལགས་བཅས་ཀྱིས་སྒྲུང་དེབ་དེའི་སྐོར་ལ་གྲོང་གླེང་གནང་སོང་།
གསར་འགོད་པ། པདྨ་རྒྱལ།


text:
མི་དམངས་དྲ་བའི་འཕྲིན། ཟླ་11ཚེས་21ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་གོང་ཚེས་ཉིན་ནང་སོག་རང་སྐྱོང་ལྗོངས་སུའུ་ཉི་ཐེ་ཡིའུ་ཆི་ཨུ་ལན་མུའུ་ཆིའི་རུ་མི་ཚོར་འཕྲིན་ལན་སྤྲིངས་གནང་ནས་ཁོང་ཚོར་མུ་མཐུད་གཞི་རིམ་དུ་གཞིས་ཆགས་པ་དང་མང་ཚོགས་ལ་ཞབས་འདེགས་ཞུ་བ། མང་ཚོགས་དང་ཐག་ཉེ་བ་དང་། དར་ཁྱབ་ཐུབ་པ། གནས་ཐུབ་པ་བཅས་ཀྱི་བརྩམས་ཆོས་ཕུལ་བྱུང་དེ་བས་མང་བ་གསར་རྩོམ་ཧུར་ཐག་བྱ་རྒྱུའི་ལྕག་སྐུལ་གནང་བ་རེད།
ཞི་ཅིན་ཕིང་གིས་འཕྲིན་ལན་ནང་གསུངས་དོན། འཕྲིན་ཡིག་འབྱོར་བ་ལས་ངས་ཨུ་ལན་མུའུ་ཆིའི་འཚར་ལོངས་དང་ཡར་རྒྱས་མཐོང་བྱུང་བས་དགའ་སྤྲོ་ཤིན་ཏུ་ཆེ་ལ། ཁྱེད་ཚོས་བྱ་གཞག་ལ་འཆང་བའི་སྤྲོ་སེམས་དེ་ནི་ཏང་དང་མི་དམངས་ལ་བཅངས་པའི་དུང་བ་ཟབ་མོ་དེ་རེད་འདུག
ཞི་ཅིན་ཕིང་གིས་བསྟན་དོན། ཨུ་ལན་མུའུ་ཆི་ནི་རྒྱལ་ཡོངས་ཀྱི་རིག་རྩལ་འཐབ་ཕྱོགས་ཀྱི་དར་ཆ་ལྟ་བུ་ཞིག་ཡིན་པ་དང་ཨུ་ལན་མུའུ་ཆི་དང་པོ་དེ་ཁྱེད་ཚོའི་ཕ་ཡུལ་དུ་བཙུགས་པ་རེད། ལོ་ངོ་དྲུག་ཅུའི་རིང་། ཨུ་ལན་མུའུ་ཆི་མི་རབས་ཁག་གི་རུ་མི་ཚོས་གངས་རླུང་གདོང་གིས་བསུས། གྲང་རེག་སེམས་སུ་སྒོམ་ནས་དུས་ཡུན་རིང་པོའི་ནང་མྱ་ངམ་ཐང་དང་རྩྭ་ཐང་དུ་ཐེངས་མང་བསྐྱོད་ནས་གནམ་གྱིས་རས་ཡོལ་བྱེད་པ་དང་ས་ཡིས་སྡིངས་ཆ་བྱས་ཏེ་རྒྱ་ཆེའི་ཞིང་འབྲོག་པར་དགའ་སྤྲོ་དང་ཤེས་དཔལ་བསྐྱལ་བ་དང་ཏང་གི་གསུང་སྒྲ་དང་ཐུགས་ཁུར་བརྒྱུད་བསྒྲགས་བྱས་ཡོད་པ་རེད།
ཞི་ཅིན་ཕིང་གིས། ཨུ་ལན་མུའུ་ཆི་མི་ཉམས་དར་རྒྱས་བྱུང་བ་ལས་མི་དམངས་ལ་སྒྱུ་རྩལ་མཁོ་བ་དང་སྒྱུ་རྩལ་ལ་ཡང་མི་དམངས་མཁོ་བ་མཚོན་ཡོད། དུས་རབས་གསར་པར་ཁྱེད་ཚོས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཁྲིད་སྟོན་དུ་བྱས་ནས་ཨུ་ལན་མུའུ་ཆིའི་སྲོལ་རྒྱུན་བཟང་པོ་དར་སྤེལ་ཤུགས་ཆེན་བཏང་ཐོག འཚོ་བའི་ས་གཞི་གཤིན་པོར་རྩ་བ་ཚུགས་པ་བྱས་ཏེ་འབྲོག་པ་མང་ཚོགས་ལ་ཞབས་ཞུ་དང་རིག་རྩལ་གསར་གཏོད་ལ་སྐུལ་སྤེལ་བཏང་ནས། མང་ཚོགས་དང་ཐག་ཉེ་བ་དང་། དར་ཁྱབ་ཐུབ་པ། གནས་ཐུབ་པ་བཅས་ཀྱི་བརྩམས་ཆོས་ཕུལ་བྱུང་དེ་བས་མང་བ་གསར་རྩོམ་ཧུར་ཐག་བྱས་ཏེ། རྩྭ་ཐང་སྟེང་གི“གསར་བརྗེའི་རིག་རྩལ་རྟ་དམག”ནམ་ཡང་བྱ་རྒྱུའི་རེ་བ་ཡོད་ཅེས་གསུངས་པ་རེད།
ཨུ་ལན་མུའུ་ཆིའི་ནི་སོག་སྐད་ཡིན་ལ་གོ་དོན་ནི“གསར་བརྗེའི་མྱུ་གུ”ཡིན་པ་དང་རྗེས་སུ“གསར་བརྗེའི་རིག་རྩལ་རྟ་དམག”ཏུ་འཕྲོས་པ་དེ་རྩྭ་ཐང་ཁུལ་གྱི་ཐོན་སྐྱེད་དང་འཚོ་བའི་ཁྱད་ཆོས་དང་འཚམ་པོ་བྱུང་ནས་ཐོན་པའི་རིག་གནས་ལས་དོན་རུ་ཁག་ཅིག་ཡིན་པ་དེར“འཁྲབ་སྟོན་དང་། དྲིལ་བསྒྲགས། ཟུར་ཁྲིད། ཞབས་ཞུ”སོགས་ཀྱི་འགན་ནུས་ལྡན་ཡོད་པ་དང་། རྒྱ་ཆེའི་ཞིང་འབྲོག་མང་ཚོགས་ཚོའི་དགའ་བསུ་ཆེན་པོ་ཐོབ་ཡོད། 1957ལོར་སུའུ་ཉི་ཐེ་ཡིའུ་ཆི་རུ་ནང་སོག་གི་ཨུ་ལན་མུའུ་ཆི་དང་པོ་དེ་བཙུགས་པ་རེད།


text:
དང་པོ། ནང་ཆེན་ཞེས་པའི་མིང་གི་ཐོགས་དོན།
ནང་ཆེན་པའི་ཐ་སྙད་འདིའི་བྱུང་ཚུལ་ཐད་ལ་མཁས་པ་རྣམ་པའི་དགོངས་བཞེད་མི་མཐུན་ཡང་དེ་དག་གུང་དུ་སྒྲིལ་ན།
གཅིག བླ་མ་དབང་ཆེན་ནམ་ཀརྨ་ཕྲིན་ལས་གྱིས་མཛད་པའི་དེབ་ཐེར་ཡ་རབས་རྣ་རྒྱན་དུ་འབྲུ་སྤྱི་ཕུད་འཁོར་ལོ་བཟང་པོས་འཇམ་པའི་དབྱངས་ཚངས་པ་ཆེན་པོའི་ནང་བློན་ཡོངས་ཀྱི་ཆེ་བ་གནང་སྟེ་ཆེན་པོ་ལ་འོས་པའི་ལས་ཚན་བཅུ་གསུམ་ཐོབ། དྲང་ཞིང་ལྕི་བའི་སྣ་ཞགས་ཀྱི་ཉེས་ཚོགས་འདམ་བུའི་ཚལ་ཕྱེ་མར་འཐགས་པ། ལུགས་གཉིས་ཀྱི་ཕྲིན་ལས་རྣམ་པར་དཀར་བའི་གཉིས་འཐུང་འབྲུ་རྗེ་ནང་ཆེན་པ་ཞེས་གྲགས་པ་གསལ་བ་བྱུང་།༼༡༽ཞེས་འབྲུའི་གདུང་རྒྱུད་ལས་མཆེད་པའི་ཏྲེ་བོ་སྤྱི་ཕུད་འཁོར་ལོ་བཟང་པོས་གོང་མའི་ནང་བློན་ཆེན་པོའི་འགན་བཞེས་པར་རྟེན་ནང་ཆེན་ཞེས་པའི་ཐ་སྙད་དེ་ཐོག་མ་བྱུང་བ་འདོད་ལ། མིང་དེ་རྒྱུན་མ་ཆད་པར་ཏྲེ་བོ་ཆོས་ཀྱི་རྒྱལ་མཚན་གྱིས་སྐུ་འབུམ་དགོན་དུ་ཆོས་སྲིད་ཟུང་གི་ཁ་ལོ་བསྒྱུར་བའི་མངའ་ཁོངས་ལའང་ནང་ཆེན་ཞེས་ཐོགས་པར་འདོད། འདིར་དམིགས་སུ་ཞུ་བར་ཆེན་པོ་ལ་འོས་ལས་ཚན་བཅུ་གསུམ་ཐོབ་ཅེས་པའི་ཚིག་དུམ་ལ་གཞིག་ཚེ་གོང་དུ་དྲངས་པའི་ཚིག་ལ་ནོར་འཛོལ་ཡོད་པར་མངོན་གསལ་དོད་དེ། ལས་ཚན་བཅུ་གསུམ་ནི་སྤྱི་ལོ་༡༢༦༧ལོར་འགྲོ་མགོན་ཆོས་འཕགས་རྒྱ་ནག་ཕྱི་མར་ཞབས་སོར་བཀྱགས་ཁར་གསར་དུ་གཏན་འབེབས་བྱས་པ་ཞིག་ཡིན་ཏེ། གོང་མའི་ནང་བློན་གྲགས་པའི་ཀྱེ་ཧུས་འཁོར་ལོ་བཟང་པོ་ཞེས་པ་ནི་ཏྲེ་བོ་ཨ་ཀླུ་ནས་ཡར་རྩིས་པའི་མི་རབས་སུམ་ཅུ་ཙམ་སོང་ཞིང་།༼༢༽དེ་ལྟར་རྩིས་ཚེ་མ་མཐའ་ཡང་སྤྱི་ལོ་སྔོན་གྱི་མི་ཡིན་དགོས་པས་དེ་དུས་ནས་བཟུང་ནང་ཆེན་ཞེས་པའི་ཐ་སྙད་ཡོད་པ་མ་ཚད་དེའི་དོན་ནི་བློན་གྱི་ཆོ་ལོ་ཡིན་ཚུལ་བརྗོད་པ་ནི་ཅུང་ཐལ་དྲགས་སོང་། བོད་ཀྱི་ལོ་རྒྱུས་ཡོངས་སུ་རྒྱ་ནག་ལ་ཐོག་དང་པོ་འབྲེལ་བ་འགོ་བཙུགས་མཁན་ནི་ཆོས་རྒྱལ་སྲོང་བཙན་སྒོམ་པ་ཡིན་འདོད་ལ། དེའི་ཡར་སྔོན་དུ་རྒྱ་ནག་དང་བོད་བར་ཆབ་སྲིད་ཀྱི་འབྲེལ་བ་ཡོད་རབས་ལོ་རྒྱུས་ཐོག་བཀོད་པ་གཏན་ནས་མ་མཐོང་། དོན་ངོ་མ་ཞེ་ན་ཤོར་ཕུ་གསེར་ཕྲེང་དང་ཡ་རབས་རྣ་རྒྱན། ཁམས་སྟོད་ལོ་རྒྱུས་སོགས་སུ་མི་རབས་དག་གི་མིང་ཙམ་མམ། ཡང་ན་མི་རབས་ཀྱི་གྲངས་ཀ་ཙམ་མ་གཏོགས་དུས་ཚོད་ནམ་ཙམ་བྱུང་ཚུལ་སུ་ལའང་གསལ་ཁ་མེད་ལ། གོང་མ་ཞེས་པ་མ་གཏོགས་རྒྱ་ནག་གི་རྒྱལ་རབས་གང་དང་གོང་མའི་མིང་སོགས་འཁོད་མེད་སྟབས། ཀརྨ་འཕྲིན་ལས་ཀྱིས་དེབ་ཐེར་ཡ་རབས་རྣ་རྒྱན་དུ་བཀོད་པའི་ནང་ཆེན་ཞེས་པའི་ཐ་སྙད་ཀྱི་བྱུང་ཚུལ་གྱི་དགོངས་བཞེད་དེ་རབ་རུབ་ཙམ་ལས་གསལ་ཁ་ཆེན་པོ་མེད་པར་སྣང་། མ་གཞི་ནང་བློན་ཆེན་པོའི་ལས་གནས་སམ་ཡང་ན་ཆེན་པོ་ལ་འོས་པའི་ལས་ཚན་བཅུ་གསུམ་ཐོབ་པ་ཙམ་གྱིས་ནང་ཆེན་ཞེས་པའི་མིང་འདི་ཐོགས་ཟེར་བ་ནི་རྡོ་ཆག་བཙན་སྒྲིག་གི་སྣང་བ་སྟེར་ཞིང་། ང་ཚོ་བོད་ལ་མཚོན་ན་བོད་རྒྱལ་ཐོག་མ་གཉའ་ཁྲི་བཙན་པོ་བོད་འགྲེང་མགོ་ནག་གི་རྗེ་མེད་པར་རྗེ་དང་། དུད་རྔོག་ཆགས་བླ་མེད་པར་བླ་བྱས་ཏེ་བོད་ཀ་གཡག་དྲུག་གི་བདག་པོར་བྱོན་སྐབས། རྒྱལ་པོའི་ཆབ་སྲིད་ཀྱི་བཀའ་ལ་གཏོགས་བློན་པོ་ལྷོ་རྔེགས་ནས་བཟུང་། ཁྲི་དར་མར་འུ་དུམ་བཙན་པོའི་སྐུ་རིང་དུ་བློན་ཆེན་པོ་དབའས་རྒྱ་ཏོ་རེ་སྟག་སྙའི་བར་བློན་ཆེན་གསེར་རི་ཕྲེང་ལྟར་བྱོན་པ་དག་གི་ཆོ་ལོ་སྨོས་སྐབས་གུང་བློན་དང་ནང་བློན། བཀའ་བློན། ཕྱི་བློན། བློན་ཆེན་པོ་སོགས་ཟེར་བ་མ་གཏོགས་ནང་ཆེན་ཞེས་ཟེར་སྲོལ་མེད་ལ། ཏུན་ཧོང་གཏེར་ཡིག་སོགས་ལོ་རྒྱུས་དེབ་ཐེར་རྙིང་གྲས་ཁག་ཏུའང་དེ་ལྟར་ནང་བློན་གྱི་དོད་དུ་ནང་ཆེན་ཞེས་བརྗོད་པ་མ་མཐོང་།
གཉིས། ཁམས་སྟོད་ལོ་རྒྱུས་ཐོར་བསྡུས་ཀྱི་སྨད་ཆ་རུ་“འགྲོ་མགོན་འཕགས་པ་བློ་གྲོས་རྒྱལ་མཚན་ཧོར་དུ་ཕྱི་མར་ཕེབས་སྐབས། ནང་ཆེན་གྱི་གྲ་སྒྲིགས་ཏེ་བྱོན་དུས་གཏན་འབེབས་གནང་བ་འདི་ལྟར། (དེ་ལ་ལས་ཚན་བཅུ་གསུམ་ནི། གདུང་རབས་ཡ་ར་ཁ་རྒྱན་ལས། ཞལ་ལས་བྱུང་བ་ཕྱི་ནང་ལས་ཚན་ནི། གསོལ་གཟིམས་མཆོད་གསུམ། མཇལ་ཡིག་མཛོད་གསུམ། ཐབས་འདྲེན་གདན་གསུམ། སྐྱ་རྟ་མཛོ་ཁྱི་བཞི། )ཆེན་པོ་ལ་འོས་ལས་ཚན་བཅུ་གསུམ་སྟེ། འདི་རྣམས་ཆོས་ཀྱི་རྒྱལ་པོ་ས་སྐྱ་པ་དཔལ་ལྡན་འགྲོ་མགོན་འཕགས་པའི་སྐུ་རིང་ལ་དར་བ་དང་། ལས་ཚན་བཅུ་གསུམ་པོ་འཛོམས་པ་ལ་ནང་ཆེན་ཞེས་མིང་བཏགས་ཤིང་། ལས་ཚན་བཅུ་གསུམ་པོའི་འགོ་དཔོན་ལ་ནང་ཆེན་དཔོན་ཞེས་ཤེས་པ་བྱ།༼༣༽ཞེས་པེ་ཅིན་ནས་དཔར་བའི་ས་སྐྱའི་གདུང་རབས་ངོ་མཚར་བང་མཛོད་ཅེས་པའི་ཡིག་ཆར་གཞི་བཟུང་སྟེ། ཆེན་པོ་ལ་འོས་པའི་ལས་ཚན་བཅུ་གསུམ་འཛོམས་པར་ནང་ཆེན་ཞེས་ཐོགས་ཚུལ་འདོད་ཀྱང་། གདུང་རབས་ཡ་ར་ཁ་རྒྱན་དུ་དྲངས་པའི་ལས་ཚན་བཅུ་གསུམ་པོ་རྣམ་གྲངས་མང་པ་ཙམ་མ་གཏོགས་དེ་འདྲའི་འགྲུབ་པ་དཀའ་བའི་ལས་ཚན་མིན་ཞིང་། གོང་དུ་དྲངས་པའི་ལས་ཚན་བཅུ་གསུམ་པོ་འཛོམས་པར་ནང་ཆེན་ཞེས་པའི་མིང་དུ་གདགས་སུ་འོས་ན། ས་སྐྱའི་གདུང་རབས་སྐབས་སུ་བོད་ཡུལ་ཆོལ་ཁ་གསུམ་དུ་རྒྱལ་པོ་དང་དཔོན་ཁག་མང་བ་དང་། ལྷག་པར་མདོ་ཁམས་ཕྱོགས་སུ་ནང་ཆེན་རྒྱལ་རབས་ལས་སྔ་བའི་གླིང་ཚང་དཔོན་སོགས་དར་ཞིང་རྒྱས་པར་གོང་གི་ལས་ཚན་བཅུ་གསུམ་ཚང་ཡོད་པ་སྨོས་མ་དགོས་པས་དེ་དག་ལ་ཅིའི་ཕྱིར་ནང་ཆེན་ཞེས་པའི་མིང་དེ་མ་བྱུང་སོགས་དྲི་བའམ་སོམ་ཉི་མང་། མ་གཞིར་འགྲོ་མགོན་ཆོས་རྒྱལ་འཕགས་པ་ཧོར་དུ་ཕེབས་ཐེངས་གཉིས་པའི་དུས་ནི་སྤྱི་ལོ་༡༢༦༧ལོར་ཡིན་ཏེ། འཕགས་པ་དགུང་གྲངས་སོ་གསུམ་ཐོག་གོང་མས་གསེར་ཡིག་པ་མངགས་ཏེ་སླར་རྒྱལ་པོའི་ཕོ་བྲང་དུ་ཟབ་རྒྱས་ངང་གདན་ཞུས་གནང་། ལོ་དེར་འགྲོ་མགོན་འཕགས་པས་བོད་ལ་ལས་ཚན་བཅུ་གསུམ་གྱི་སྒྲིག་གཞི་གསར་དུ་བཙུགས་པ་ཡིན།
གསུམ། ནང་ཆེན་ཞེས་པའི་ཐ་སྙད་དེ་ལོ་རྒྱུས་ཐོག་བཀོད་སྔ་ཤོས་ནི་སོ་རག་གསེར་ཕྲེང་ཡིན། དེ་ནི་དུས་རབས་བཅོ་ལྔའི་ནང་སོ་རག་བྱ་བྲལ་བས་བརྩམས་ཤིང་། སོ་རག་བྱ་བྲལ་གྱིས་དགོངས་སྙིང་ལ་ནང་ཆེན་ནི། བླ་མ་གོང་མ་རྣམས་ཀྱི་བཞུགས་གནས་ནང་སོ་ཆེན་མོ་ཡིན་པས་ནང་ཆེན་པ་ཟེར་བ་ཡིན།༼༤༽ཞེས་སྤྱི་ལོ་༡༢༣༦ལོར་བླ་མ་ཏི་ཤྲཱི་རས་པ་དཀར་པོ་དགོངས་རྫོགས་པར་གདུང་འབུམ་དང་དགོན་པ། གཟིམ་ཁང་སོགས་བཏབ་པར་མ་ཟད། མེ་ཕོ་སྤྲེལ་ལོ་སྟེ་སྤྱི་ལོ་༡༢༤༨ཧོར་སེ་ཆེན་རྒྱལ་པོའི་བུ་ཧོས་པེ་ལེར་གྲགས་པ་མདོ་སྨད་དུ་བྱོན་པའི་གོ་སྐབས་དང་བསྟུན་ཏེ། སྤྱན་སྔ་རས་པ་དཀར་པོ་དང་གོང་སྒམ་ཨའུ་སོགས་བླ་སློབ་དུ་མ་མཇལ་དུ་ཕེབས་ཞིང་། སྐུ་འབུམ་ཆེན་མོའི་དོན་གཙུག་ལག་ཁང་བཞེངས་པའི་བཀའ་ལུང་ཞུས་པར་གོང་མས་དེ་ལྟར་རུང་བའི་བཀའ་ལུང་བསྩོལ། དེ་རྗེས་སྤྱན་སྔ་རས་པ་དཀར་པོའི་ཕ་ཡུལ་མི་ཉག་ནས་ཤིང་བཟོ་དང་རྡོ་བཟོ་སོགས་བཟོ་རྩལ་བྱང་ཆུབ་པའི་ལག་རྩལ་པ་མང་པོ་གདན་དུ་དྲངས་ཏེ། ལྷ་ཁང་ནང་སོ་ཆེན་མོ་ཀ་བ་ཉི་ཤུ་རྩ་ལྔ(དེབ་ཐེར་ལ་ལར་ཀ་བ་བརྒྱ་དང་ཉི་ཤུ་རྩ་ལྔ་ཞེས་ཆེ་བསྟོད་བྱས་ཀྱང་སོ་རག་གསེར་ཕྲེང་དང་ཤོར་ཕུ་གསེར་ཕྲེང་སོགས་སུ་རྩ་ལྔ་ཞེས་འཁོད་འདུག)རྩེག་རིམ་གསུམ་ཅན་ཞིག་བཞེངས་པ་དང་། ལྷ་ཁང་ཐོག་བྱ་འདབ་གསེར་གྱི་གཉྫི་རར་ཁྱམས་སྐོར་དང་གསེར་མདོག་གི་རྒྱ་ཕེབས་ཀླད་ཡོངས་སུ་ཁེབས་པ། རྩེག་རིམ་གསུམ་གར་བཀའ་རྒྱུད་དང་རྒྱུད་སྡེའི་ལྷ་རིས་ཀྱི་རྣམ་པར་བརྒྱན་པ་སོགས་འགྲན་ཟླ་བྲལ་བཞེངས་ཏེ། འབའ་རོམ་བཀའ་རྒྱུད་ཀྱི་བསྟན་པའི་སྲོག་ཤིང་བཙུགས། གནས་ཚུལ་དེ་འདྲའི་འོག་ཏུ་ད་གཟོད་ནང་སོ་ཆེན་མོའམ་ནང་ཆེན་ཞེས་པའི་མིང་དེ་བྱུང་བ་མ་ཟད་ཀུན་ཏུ་གྲགས་པར་སྙམ། སོ་རག་གསེར་ཕྲེང་ནི་ནང་ཆེན་རྒྱལ་རབས་དང་འབྲེལ་བའི་ལོ་རྒྱུས་སྔ་ཤོས་ཡིན་ལ། ད་རག་བར་ཧ་ལམ་བགྲང་བྱ་ལྔ་བརྒྱ་དང་བཞི་བཅུ་ལྷག་འགོར་བས་བཤད་རྒྱུན་གྱི་ཁུངས་ཡོད་པ། འབའ་རོམ་གསེར་ཕྲེང་དང་ཤོ་ཕུར་གསེར་ཕྲེང་སོགས་སྒྲུབ་བརྒྱུད་འབའ་རོམ་པའི་གྲུབ་བརྙེས་གོང་མ་རྣམས་ཀྱི་རྣམ་ཐར་སོགས་ལས་ཀྱང་གོང་གི་དགོངས་པ་མཐུན་མོད། ལ་ལ་ཞིག་གིས་ནང་སོ་ཆེན་མོ་ཞེས་པ་གནས་ཁང་ཆེན་པོ་ཞིག་གི་མིང་ཡིན་ལ་དེར་ནང་ཆེན་ཞེས་མིང་བྱུང་བར་རྒྱུ་མཚན་མེད་ཅེས་སོ་བྲག་བྱ་བྲལ་སོགས་ཀྱི་དགོངས་བཞེད་ལ་མི་འཐད་པའི་ཚུལ་བསྟན་པ་མ་ཟད། ལྷོ་རོང་ཆོས་འབྱུང་དུ་འཁོད་པའི་ཏྲེ་བོ་རབ་ཁའི་བརྒྱུད་པ་ད་ལྟའི་བར་ནང་ཆེན་བ་མིང་དུ་ཐོགས་པ་ནས་བསྟན་པའི་ཞབས་ཏོག་རྒྱ་ཆེན་པོ་མཛད་ཅིང་ཡོད་ཅེས་པའི་ལུང་ཚིག་ཁེར་རྒྱུག་ཅིག་ལ་ཚད་མ་བཟུང་བར་བསམ་བློ་ཅུང་གུ་དོག་པོའི་སྣང་བ་སྟེར་ཏེ། ཁྱོད་ཀྱིས་ཚད་མར་འཛིན་པའི་ལུང་ཚིག་དེའི་ནང་དུ་འཁོད་པའི་ཏྲེ་བོ་རབ་ཁ་ཞེས་པ་ནི་ཏྲེ་བོ་ཨ་ཀླུ་ཞེས་པ་ཕ་བུ་འགའ་ཟུར་མང་རྩི་ཆུའི་འགྲམ་དུ་གནས་སྤོས་སའི་ཡུལ་དེ་ཡིན་དགོས་ལ། ཡུལ་དེར་དེང་སང་ཡང་ཏྲེ་བོ་རབ་ཁ་ཞེས་མིང་ཐོག་གནས་ཤིང་། མིང་དེ་ནི་གཡར་མིང་ཞིག་སྟེ་ཏྲེ་བོ་ཨ་ཀླུ་ཕ་བུ་དག་ཐོག་མར་དཀར་མཛེས་བྲག་མགོའི་ཏྲེ་བོ་རབ་ཁ་ནས་ཡོང་བ་ཡིན་ཕྱིར་ཕ་ཡུལ་གྱི་མིང་དེ་ཁྱིམ་གཞིས་གསར་བར་བཏགས་པར་སྙམ། དོན་དུ་ཏྲེ་བོ་རབ་ཁ་ནི་སྐུ་འབུམ་རྩ་དང་ཉེ་བའི་གནས་ཡིན་པས་དེར་འཚོ་བའི་མི་རྣམས་ལ་ནང་ཆེན་པ་ཞེས་འབོད་པར་ཡ་མཚར་དོན་ཅི་མེད་དེ། ནང་ཆེན་ཞེས་པ་དེ་ཐོག་མར་སྐུ་འབུམ་རྩར་བཞེངས་པའི་ནང་སོ་ཆེན་མོའི་མིང་ཙམ་དང་། དེ་ལྟ་བུའི་ནང་སོ་ཆེན་མོ་དེ་ཡུལ་དེར་སྔར་བྱུང་མ་མྱོང་བས་ཀུན་ལ་གྲགས་ཏེ་རིམ་བཞིན་མིང་དེའི་བཀོལ་རྒྱ་བསྐྱེད་དེ། ལོ་རྒྱུས་ཀྱི་འཕེལ་གྲིབ་དང་བསྟུན་ནས་གོང་སྒོམ་པ་ཨའུས་བདག་ཏུ་བཟུང་བའི་གནས་དྲུག་ཁྲི་བསྐོར་གྱི་མངའ་འབངས་འཁོར་གཞིས་ཡོངས་ཀྱི་མིང་དང་། དེ་རྗེས་ནམ་མཁའ་བཟང་པོས་ཡ་གསུམ་སྟོད་ཀྱི་དཔོན་གྱི་བདག་བཟུང་པ་ནས་ཡ་གསུམ་གྱི་སྟོད་མ་བཅས་པའི་ཡུལ་གྲུ་ཆེན་མོར་ནང་ཆེན་ཞེས་ཟེར། ཡ་གསུམ་སྟོད་མར་སོག་དམག་གིས་བཅོམ་པ་ནས་བཟུང་ནང་ཆེན་ཞེས་པའི་མིང་དེའང་ཡུལ་དེར་ཉམས་པར་གྱུར། ནང་ཆེན་རྒྱལ་རབས་བཅོ་བརྒྱད་པ་རྡོ་རྗེ་ཚེ་དབང་ལ་ཆིན་གོང་མས་ཆན་ཧོས་ཏེ་སྟོང་དཔོན་གྱི་ཆོ་ལོ་བསྩལ་བ་ནས་བཟུང་དེང་གི་ཡུལ་ཤུལ་བོད་རིགས་རང་སྐྱོང་ཁུལ་གྱི་ཡུལ་སྡེ་སྤྱིའི་མིང་ལ་ནང་ཆེན་དང་དེའི་དཔོན་ལ་ནང་ཆེན་དཔོན་ནམ་རྒྱལ་པོ་ཟེར། ད་ལྟ་ཡུལ་ཤུལ་ཁུལ་གྱི་རྫོང་གཅིག་ཁོ་ནའི་མིང་དུ་འབོད། དེ་ལྟར་ལོ་རྒྱུས་ཀྱི་འཕེལ་རིམ་ཆེན་མོའི་ཁྲོད་ལོ་རྒྱུས་ཐོག་གི་ས་མིང་དག་གི་བཀོལ་སྤྱོད་ཀྱི་ཁྱབ་ཁོངས་ཀྱང་འགྱུར་བ་ཆེན་པོ་འགྲོ་བཞིན་དེ་ཤེས་རྒྱུ་གལ། ཡང་གཅིག་བཤད་ན་ནང་སོའི་མིང་ཡུལ་ལ་ཐོགས་པ་མང་ཏེ། བོད་ཀྱི་ལོ་རྒྱུས་ཁྲོད་ མིང་དེ་ཐོག་མར་གཟིམ་ཁང་བཀོལ་བ་དང་དེ་ནས་རིམ་བཞིན་ཕོ་བྲང་སྤྱི་དང་གཞུག་ནས་ཡུལ་སྡེ་སྤྱིའི་མིང་དུ་ཁྱབ་པར་སྙམ།
གཉིས་པ། གུང་སྒོམ་ཨའུ་དང་ཏྲེ་བོ་ཨ་ཀླུ།
གུང་སྒོམ་ཨའུ་ནི་ནང་ཆེན་རྒྱལ་རབས་དང་པོར་ཡིན་པ་བརྗོད་ཅིང་། ནང་ཆེན་རྒྱལ་པོའི་ལོ་རྒྱུས་གླེང་སྐབས་མི་ཆེན་འདི་ནས་གླེང་སློང་དགོས་མོད། འོན་ཀྱང་། སྤྱི་ལོ་༡༩༦༥ལོར་བརྩམས་པའི་དེབ་ཐེར་ཡ་རབས་རྣ་རྒྱན་དུ་ནང་ཆེན་རྒྱལ་རབས་བརྗོད་པར་སྔ་དར་བར་དར་ཕྱིར་དར་བཅས་དུས་རིམ་གསུམ་དུ་བགོས་པ་དང་། སྔ་དར་ནི་འབྲུ་སྤྱི་ཕུད་འཁོར་ལོ་བཟང་པོ་ནས་རིམ་བཞིན་བརྒྱུད་པའི་གདུང་རབས་ལྔ་བཅུ་པ་ལྕེ་དར་སེངྒེའི་སྲས་ཏྲེ་བོ་ཨ་ཀླུའི་བར་དང་། ཨ་ཀླུ་ནས་བཟུང་ནང་ཆེན་ཞེས་པའི་མཚན་སྙན་དོན་ལྡན་དབུ་བརྙེས་ཚུལ་དེ་བཀོད་འདུག དེ་ལྟར་ནང་ཆེན་རྒྱལ་རབས་ནི་ཏྲེ་བོ་ཨ་ཀླུ་ཡིན་པ་དང་དེའི་སྲས་ཨ་ཡུལ་དང་ཏྲེ་བོ་ཆོས་ཀྱི་རྒྱལ་མཚན་སོགས་སྤུན་མཆེད་བདུན་བྱུང་ཚུལ་བཀོད་འདུག དཔྱད་གཞི་དེར་གཞིར་བཟུང་སྟེ་བྲིས་པའི་ཁམས་སྟོད་ལོ་རྒྱུས་དང་། མདོ་ཁམས་དགེ་འབྲོང་གི་ལོ་རྒྱུས། ནང་ཆེན་རྒྱལ་རབས་དང་དཔོན་ཁག་རྣམས་ཀྱི་བྱུང་བ་སོགས་ནང་ཆེན་རྒྱལ་རབས་དང་འབྲེལ་བའི་དེབ་ཐེར་ཚང་མའི་ནང་དུ་ཏྲེ་བོ་ཨ་ཀླུ་ནི་ནང་ཆེན་རྒྱལ་པོ་དང་པོ་ཡིན་ཚུལ་བརྗོད་པ་ཚད། ནང་ཆེན་རྒྱལ་རབས་ནི་ཏྲེ་བོ་ནས་ཡར་རྒྱུད་པའི་འབྲུ་ཡི་རྗེས་རབས་ཡིན་པར་ཚད་མར་བཟུང་སྟེ་འབྲུ་རྗེ་ནང་ཆེན་ཞེས་གསལ་བཤད་བྱས་འདུག གོང་གི་དེབ་ཐེར་དེ་དག་གི་ཤན་ཞུགས་ཐེབས་ཏེ་ཕྱི་རབས་པས་ནང་ཆེན་རྒྱལ་པོ་དང་པོ་ཏྲེ་བོ་ཨ་ཀླུ་ཡིན་མིན་ཐད་ལ་འཕྱང་མོ་གཏན་ནས་ཉུག་མ་མྱོང་ཞིང་། དོན་དུ་དེང་སང་ཡོངས་གྲགས་ལའང་དེ་བཞིན་ཆགས་ཏེ་རྩོད་མེད་གྱུར། ནང་ཆེན་རྒྱལ་རབས་ཇི་ལྟར་དབུ་རྙེད་ཚུལ་ཐད་ཀྱི་ཡིག་ཆ་སྔ་ཤོས་ནི་སོ་རག་གསེར་ཕྲེང་དང་ཤོར་ཕུ་གསེར་ཕྲེང་གཉིས་ཡིན། ང་ཚོས་ནང་ཆེན་རྒྱལ་རབས་ཇི་ལྟར་དབུ་བརྙེས་ཚུལ་ཐད་ལ་ཞིབ་འཇུག་བྱ་ཚེ། ཡིག་ཆ་འདི་གཉིས་ནི་དཔྱད་གཞིའི་གལ་ཆེན་དུ་འཛིན་དགོས་པར་མ་ཟད། དཔྱད་གཞིའི་ཡིག་ཆ་གལ་ཆེན་དག་རྨང་གཞི་བྱས་ཐོག་ད་གཟོད་རྒྱལ་རབས་ཀྱི་བྱུང་འཕེལ་ཞིབ་ཀྱིས་བརྗོད་དགོས། འོན་ཀྱང་། གོང་གི་དཔྱད་གཞིའི་ཡིག་ཆ་གཉིས་པོའི་ནང་དུ་ཨ་ཀླུས་གནས་དྲུག་ཁྲི་སྐོར་གྱི་དཔོན་བཞེས་ཚུལ་སྐོར་གཏན་ནས་བརྗོད་མེད་ལ། དེ་ལས་ལྡོག་ཏེ་གུང་སྒོམ་ཨའུས་གནས་དྲུག་ཁྲི་སྐོར་གྱི་དཔོན་བྱས་པའི་སྐོར་བཀོད་ཡོད་དེ། སོ་རག་གསེར་ཕྲེང་དུ་དེ་ནས་སེ་ཆེན་རྒྱལ་པོ་ལ་རྒྱལ་བུ་གོ་བེ་ལར་གྲགས་པའི་དུས་སུ་མདོ་སྨད་དུ་ཕེབས་པ་ལ། རས་པ་དཀར་པོ་དང་གུང་སྒོམ་ཨའུ་ལ་སོགས་དཔོན་སློབ་རྣམས་མཇལ་དུ་བྱོན་ཞིང་། སྐུ་འབུམ་ཆེན་མོ་བཞེངས་པའི་དོན་དུ་གཙུག་ལག་ཁང་བཞེངས་པའི་བཀའ་ལུང་ཞུས་པས། གུང་སྒོམ་ཨའུ་གནས་དྲུག་ཁྲི་སྐོར་གྱི་དཔོན་དུ་བསྐོས་ཞིང་གཙུག་ལག་ཁང་བཞེངས་པའི་བཀའ་ལུང་གནང་། ༼5༽ཞེས་དང་། ཤོར་ཕུ་གསེར་ཕྲེང་དུ་ཧོར་སེ་ཆེན་རྒྱལ་པོའི་རྒྱལ་བུ་གོ་པེ་ལར་གྲགས་པའི་དུས་ཟླ་རྒྱུད་དུ་དམག་དྲང་ནས་མདོ་སྨད་དུ་བྱོན། རས་པ་དཀར་པོ་དཔོན་སློབ་དང་གུང་པ་ཨའུ་སོགས་མཇལ་དུ་ཕེབས་ཞིང་། སྐུ་འབུམ་ཆེན་མོའི་དོན་དུ་གཙུག་ལག་ཁང་བཞེངས་པའི་བཀའ་ལུང་ཞུས་པས་རས་པ་དཀར་པོ་ལྷ་ཆོས་ཀྱི་བླ་མ་དང་གུང་བསྒོམ་ཨའུ་མི་ཆོས་ཀྱི་དཔོན་དུ་བསྐོས།༼6༽ཞེས་ཧོར་རྒྱལ་པོས་ཏི་ཤྲཱི་རས་པ་དཀར་པོ་སྐུ་གྲོངས་པར་སྐུ་འབུམ་རྩར་གཙུག་ལག་ཁང་བཞེངས་ཆོག་པའི་བཀའ་ལུང་བསྩོལ་བར་མ་ཟད། སྤྱན་སྔ་རས་པ་དཀར་པོ་ལྷ་ཆོས་ཀྱི་ཕྱོགས་ཏེ་སྐུ་འབུམ་རྩ་གཙོས་པའི་དགོན་སྡེ་དང་འབའ་རོམ་སྒོམ་སྡེ་གཙོས་པའི་གྲུབ་མཐའ་ཁག་གི་སློབ་དཔོན་དང་གུང་སྒོམ་ཨའུ་ནི་མི་ཆོས་ཀྱི་ཕྱོགས་ཏེ་གནས་དྲུག་ཁྲི་སྐོར་གྱི་དཔོན་པོར་བསྐོས། འོ་ན། སོག་རག་གསེར་ཕྲེང་སོགས་སུ་བཀོད་པའི་གུང་སྒོམ་ཨའུ་དང་དེབ་ཐེར་ཡ་རབས་རྣ་རྒྱན་སོགས་སུ་བཀོད་པའི་ཏྲེ་བོ་ཨ་ཀླུ་གཉིས་ཀྱི་འབྲེལ་བ་ཅི་འདྲ་ཞིག་ཡིན་པ་དང་། ལོ་རྒྱུས་ཀྱི་ཡིག་ཆ་རྙིང་དག་ཏུ་ནང་ཆེན་གནས་དྲུག་ཁྲི་སྐོར་གྱི་དཔོན་གུང་སྒོམ་ཨའུ་ཡིན་ཚུལ་འཁོད་ཀྱང་། ཕྱི་རབས་པས་ཅིའི་ཕྱིར་དགོངས་པ་དེ་བཞིན་དུ་མ་བྲིས་པར་ཏྲེ་བོ་ཨ་ཀླུ་ཡིན་ཚུལ་བྲིས་པ་ཡིན། གནད་དོན་དེ་ནི་ནང་ཆེན་རྒྱལ་པོ་ཐོག་མའམ་གནས་དྲུག་ཁྲི་སྐོར་གྱི་དཔོན་གྱི་འགན་དབང་སུས་བཞེད་པར་དཔྱད་གཞི་གལ་ཆེན་ཞིག་ཡིན། ལ་ལ་ཞིག་གིས་གུང་སྒོམ་ཨའུ་དང་ཏྲེ་བོ་ཨ་ཀླུ་གཉིས་མི་གཅིག་ལ་འཁྲུལ་ནས་མིང་དེ་གཉིས་ཅི་བདེར་བྲིས་པ་དང་།༼7༽འགའ་ཡིས་ནང་ཆེན་རྒྱལ་རབས་ཀྱི་གདུང་རྒྱུད་ཆེ་བ་བརྗོད་པའམ་ལོ་རྒྱུས་ཡུན་རིང་འཐེན་པའི་ཕྱིར་གུང་སྒོམ་ཨའུ་དེ་ཏྲེ་བོ་ཨ་ཀླུར་དམིགས་ཀྱིས་བསྒྱུར་བ་ཨེ་ཡིན་སྙམ་ཏེ། དེ་ལ་ཡ་མཚར་དོན་མེད་དེ་བོད་ཀྱི་རྒྱལ་པོ་གཉའ་ཁྲི་བཙན་པོའི་གདུང་ཁུངས་གོང་མ་ལྷ་སྟེ་གནམ་རིམ་པ་བཅུ་གསུམ་ནས་ཐོན་ཚུལ་བཤད་པ་དང་། ས་སྐྱའི་གདུང་ཁུངས་འཁོན་རིགས་ལྷ་ལས་མཆེད་ཚུལ་བསྟན་པ་བཞིན་ནང་ཆེན་རྒྱལ་པོའི་གདུང་ཁུངས་ཏྲེ་བོ་དང་དེ་ནས་ཡར་དེད་ན་ཆེ་བཙན་འགྲན་མེད་འབྲུའམ་འབྲུ་བྱས་པ་ལག་རྗེས་ཅན་གྱི་གདུང་རིགས་ལས་བྱུང་བར་འདོད། དོན་ངོ་མར་བཤད་ན། ཏྲེ་བོ་ཨ་ཀླུ་ནི་དཀར་མཛེས་ཏྲེ་བོའི་མི་ཡིན་ཞིང་། བར་ཞིག་ནས་མནའ་མ་ཆུང་བ་ཁྲིད་དེ་དེང་ནང་ཆེན་ས་ཆར་ཟུར་མང་ཞེས་པ་གནས་གཞིས་བཅས། ཁོང་ལ་ཆོས་ཀྱི་རྒྱལ་མཚན་སོགས་སྲས་བདུན་འཁྲུངས་པ་དང་། སྲས་རྣམས་ཀྱིས་ནང་ཆེན་ས་ཆར་ཆོས་སྲིད་གཉིས་ཀྱི་ཁ་ལོ་བསྒྱུར་ཏེ་ཏྲེ་བོའི་གདུང་རྒྱུད་རྒྱུན་བཟུང་བྱས་པ་ཡིན་ཏེ། ཤོར་ཕུ་གསེར་ཕྲེང་དུ་ཀྱེ་ཧུས་འཁོར་ལོ་བཟང་པོའི་རྒྱ་ནག་རྒྱལ་པོའི་ནང་བློན་བྱས། འཁོར་ལོ་བཟང་པོའི་སྲས་ནོར་བུ་ཞེས་བྱ་བ་བྱུང་། དེ་ནས་རྒྱལ་རབས་སུམ་ཅུ་ན་ཏྲེ་བོ་ཨ་ཀླུ་བྱུང་། དེས་འབེ་བཟའ་དཀར་མོ་ཁབ་ཏུ་བཞེས་པ་ལ་ཏྲེ་བོ་སོགས་སྐུ་མཆེད་བདུན་བྱུང་༼8༽ཞེས་དང་། ཡང་། ཨ་ཀླུས་ཆེ་ཆུན་གཉིས་བཞག་པའི་ཆེན་མ་མཛོ་རོག་བཟའི་བུ་རྡོ་རྗེ་འཕགས། རྡོ་རྗེ་བརྟེན་གཉིས་ཏྲེ་རབ་་ཁ་ན་ཡོད། ཆུན་མ་འབེ་བཟའ་དཀར་མོ་ལ་བུ་སྐྱ་དཔོན་ལེགས། བྱ་ཡུལ་བ། ཨ་ཡུལ་བ། ཏྲེ་བོ་ཆོས་རྒྱལ་མཚན། ཚོང་དཔོན་ཁམས་ཐར། བཀྲ་ཤིས་དཔལ། བྱང་རྒྱལ་བ་དང་བདུན། སྲས་ཨ་ཡུལ་གྱི་རྒྱལ་སྲིད་ཀྱི་མཛད་པ་རྒྱ་ཆེ། ༼9༽ ཞེས་ཨ་ཀླུ་ནི་ནང་ཆེན་རྒྱལ་རབས་གཉིས་པ་ཨ་ཡུ་དང་ས་སྐྱ་བས་ནང་ཆེན་ནང་གི་ཁྲི་ལ་བཞུགས་དགོས་པའི་བཀའ་ཤོག་ཐོབ་མཁན་ཏྲེ་བོ་ཆོས་ཀྱི་རྒྱལ་མཚན་སོགས་ཀྱི་ཡབ་ཡིན་ལ་རུས་ཏྲེ་བོ་ཡིན་ཚུལ་གསལ་བོར་བཀོད་ཡོད། དེབ་ཐེར་ཡ་རབས་རྣ་རྒྱན་ལས། དེའི་སྲས་ལྕེ་དར་སེངྒེ། འདིས་གླིང་འགོག་བཟའ་ཨ་རྡོ་བསུས་ཤིང་སྲས་ཏྲེ་ཧོ་ཨ་ལུ་འཁྲུངས། དེའི་བཙུན་མོ་ཆེ་བ་མཛོ་རོགས་བཟའ་ཡུམ་སྲས་ཀྱིས་ཏྲེ་རབ་ཁ་བཟུང་། ཆུང་བ་འབེ་བཟའ་དཀར་མོ་ལ་སྲས་བདུན་འཁྲུངས་པ། སྐྱ་དཔོན་ལེགས། བྱ་ཡུལ་བ། ཨ་ཡུལ་བ། ཏྲེ་ཧོ་ཆོས་ཀྱི་ཆོས་རྒྱལ་མཚན། ཚོང་དཔོན་ནམ་ཐར། བཀྲ་ཤིས་དཔལ། བྱང་རྒྱ་བ་བཅས་བདུན་ནོ། ” ༼10༽ ཞེས་པ་ནི་ཨ་ཀླུར་ཨ་ལུ་ཞེས་བསྒྱུར་བ་མ་གཏོགས་ཤོར་ཕུ་གསེར་ཕྲེང་དུ་འཁོད་པའི་ནང་དོན་དང་གཅིག་གོ དེས་ན་ཏྲེ་བོ་ཨ་ཀླུས་དུས་རབས་བཅུ་གསུམ་པར་ཆུན་མ་འབེ་བཟའ་དཀར་མོ་དང་འགྲོགས་ནས། མདོ་ཁམས་ནང་ཆེན་དུ་ཁྱིམ་གཞིས་སྤོས་ཏེ་སྲས་བདུན་འཁྲུངས་པ་ལས་ཏྲེ་བོ་ཨ་ཡུལ་དང་མཆེད་ཆོས་ཀྱི་རྒྱལ་མཚན་གཉིས་ཀྱིས་ནང་ཆེན་གྱི་ཆོས་སྲིད་ལས་ཀའི་ལས་འཁྲི་འཁུར་བ་མ་གཏོགས། ཡབ་ཨ་ཀླུས་གནས་དྲུག་ཁྲི་སྐོར་གྱི་དཔོན་འགན་མ་བཞེས་པ་ནི་ཡིག་ཆ་ཁག་ལས་གསལ། འོ་ན། དོན་དངོས་གནས་དྲུག་ཁྲི་སྐོར་རམ་ནང་ཆེན་གྱི་རྒྱལ་རབས་དང་པོ་སུས་འགན་བཞེས་པ་ཡིན་ཞེ་ན། དེ་ནི་གུང་སྒོམ་ཨའུ་ཡིན་ཏེ། སོ་རག་གསེར་ཕྲེང་དུ། གུང་སྒོམ་ཨའུ་ནི་རུས་གུང་པ་ཡིན་ཞིང་། རས་པ་དཀར་པོའི་སྐུ་ཚེ་སྨད་ལ་ཧོར་ཁྲིམས་བོད་ལ་འཇགས་པའི་དུས་སུ་སྐུ་འབུམ་རྩ་ཡི་སྒོམ་མཛད་དེ། དེ་ནས་གནས་དྲུག་ཁྲི་སྐོར་ཡང་སུ་བཅུག་ཅིང་། ཁྲི་དཔོན་གྱི་(སྟག་མགོ་ནོར་བུ་གསུམ་ས་སོགས་འདི་དུས་ཐོབ་)ལས་ཀ་བཟུང་ནས་བསྟན་པའི་ཞབས་ཏོག་མཛད་དོ། ཅེས་དང་། ཤོར་ཕུ་གསེར་ཕྲེང་དུ་གུང་སྒོམ་ཨའུ་ནི། རས་དཀར་ལས་གདམ་ངག་ཐམས་ཅད་རྫོགས་པར་ཞུས། གནས་དྲུག་ཁྲི་སྐོར་གྱི་ལས་ཀ་བཟུང་། རྒྱལ་སྲིད་ཀྱི་མཛད་པ་རྒྱ་ཆེ། དྲུག་ཅུ་ཐམས་པ་ལ་གཤེགས། ཞེས་ཨའུ་ཡི་རུས་ནི་གུང་པ་ཡིན་པ་དང་། སྐུ་ཚེ་སྨད་ལ་སྤྱན་སྔ་རས་པ་དཀར་པོའི་མདུན་དུ་གདམ་ངག་ཐམས་ཅད་ཞུས་ནས་སྐུ་འབུམ་རྩར་སྒོམ་པ་མཛད་པའི་ཆ་ནས་སྒོམ་པ་ཞེས་བྱེད་ལས་ཀྱི་སྒོ་ནས་བཏགས། གནས་དྲུག་ཁྲི་སྐོར་གྱི་དཔོན་གྱི་འགན་བཞེས་ཏེ་བསྟན་སྲིད་ཀྱི་ཞབས་ཏོག་རྒྱ་ཆེན་མཛད། དེ་བཞིན་ནང་ཆེན་རྫོང་སྲིད་གྲོས་རིག་གནས་ལོ་རྒྱུས་གཞུང་དོན་ཁང་གིས་བསྒྲིགས་པའི་ནང་ཆེན་རྒྱལ་རབས་དང་དཔོན་ཁག་རྣམས་ཀྱི་བྱུང་བ་ཞེས་པའི་དེབ་ཐེར་ནང་དུ་གང་ལ་དཔྱད་ཅིང་གུང་ཇི་ལྟར་བསྒྲིགས་ཀྱང་ཏྲེ་བོ་ཨ་ཀླུ་ནང་ཆེན་པོའི་རྒྱལ་རབས་དང་པོར་བགྲང་བ་ལ་འགྲིག་པོ་ཞིག་མི་འདུག་པས། གུང་སྒོམ་ཨའུ་དང་ཏྲེ་བོ་ཨ་ཀླུ་གཉིས་གང་ཟག་གཅིག་ཡིན་པར་འཁྲུལ་པ་ཡིན་ནམ་སྙམ་མོ། ཞེས་ཏྲེ་བོ་ཨ་ཀླུ་ནང་ཆེན་རྒྱལ་རབས་དང་པོ་མིན་ཚུལ་དེ་ལོ་རྒྱུས་ཐོག་ཏུ་བྱུང་བའི་གནས་ཚུལ་དུ་མའི་རྒྱུ་མཚན་དྲངས་པ་དེའང་དོན་དུ་ཁེལ་བར་སྙམ།
དགེ་འབྲོང་གི་བྱུང་བ་བརྗོད་པའི་དེབ་ཐེར་དུ་ཏྲེ་བོ་ཨ་ཀླུ་ལ། གོང་པ་ཨའུ་འམ། གུང་སྒོམ་ཨའུ། གུ་གུང་པ་ཨའུ་ཞེས་ཅི་རིགས་བྲིས་པ་དང་། ཏྲེ་བོ་ཨ་ཀླུ་དང་གུང་པ་ཨའུ་གཉིས་གང་ཟག་གཅིག་གམ་ཐ་དད་མིན་རྩད་མ་ཆོད་པའི་གཏམ་སྣ་ཚོགས་སྣང་ཡང་། གུ་གུང་ཞེས་པ་ནི་སྔ་དུས་རྒྱལ་ནག་གོང་མའི་སྐབས་ཀྱི་གོ་མིང་ཞིག་སྟེ། བོད་ཀྱི་སྲིད་འཛིན་མི་སྣ་ལ་གུང་གི་ཆོ་ལོ་བྱིན་ཚུལ་རྒྱལ་རབས་རྣམས་སུ་གསལ་བ་བཞིན། ཏྲེ་བོ་ཨ་ཀླུ་ལའང་ཧོར་སེ་ཆེན་རྒྱལ་པོ་ཡབ་སྲས་ཀྱིས་གུ་གུང་ཞེས་པའི་གོ་མིང་བསྩལ་བས་གུ་གུང་ཨའུ་འམ་ཨ་ཀླུར་འབོད་པར་མངོན། དེས་ན་ཏྲེ་བོ་ཨ་ཀླུ་འམ་ཨ་ལུ། གོང་པ་ཨའུ་ཅི་རིགས་བྲིས་པ་རྣམས་ནི་དོན་གཅིག་མིང་ཁྱེར་སོ་ཙམ་དུ་མཐོང་ངོ་། ཞེས་མཆན་བཏབ་འདུག དེ་ནི་ཏྲེ་བོ་ཨ་ཀླུ་དང་གུང་སྒོམ་ཨའུ་གཉིས་གང་ཟག་གཅིག་ལ་མིང་གཉིས་སུ་བཏགས་པ་དང་། གུང་སྒོམ་ཨའུ་ལ་མཚམས་རེར་གུ་གུང་ཨའུ་ཟེར་ཚུལ་བརྗོད་པར་མ་ཟད། གུ་གུང་ནི་དཔོན་གྱི་ཆོ་ལོའི་མིང་ཞིག་ཡིན་ཚུལ་གསལ་བོར་བྲིས་འདུག རྩོམ་པོས་དེ་ལྟར་བྲིས་པའི་རྩ་བའི་དམིགས་ཡུལ་ལམ་བརྒྱ་བཤད་ཚིག་གི་རྩ་བ་ནི་ནང་ཆེན་རྒྱལ་རབས་དང་པོ་དེ་ཏྲེ་བོ་གདུང་རྒྱུད་ལས་མཆེད་པར་འདོད། ཁོང་གིས་ཨ་ཀླུ་དང་ཨའུ་གཉིས་མི་གཅིག་ལ་མིང་གཉིས་སུ་བཞེས་ཚུལ་དེ་རང་ཉིད་སེམས་ཀྱི་འཆར་སྒོ་ཙམ་མ་གཏོགས་ལུང་རིགས་གང་གི་རྒྱབ་རྟེན་ཆེར་མེད་ཁར། གུང་སྒོམ་ཞེས་པའི་ཐ་སྙད་དེ་གུ་གུང་ཞེས་པར་བསྒྱུར་ཏེ་འགྲེལ་ཚུལ་གསར་བ་ཞིག་བསྣན་འདུག[③] ༼11༽ གུང་སྒོམ་ཞེས་པ་མ་གཏོགས་གུ་གུང་ཞེས་བྲིས་ཚུལ་སོ་རག་གསེར་ཕྲེང་དང་ཤོར་ཕུ་གསེར་ཕྲེང་། དེ་བཞིན་སོ་རག་སེང་གེ་འབུམ་གྱིས་བརྩམས་པའི་འབའ་རོམ་གསེར་ཕྲེང་གི་རྣམ་ཐར་མདོར་བསྡུས་རིན་ཆེན་རྒྱན་ཕྲེང་སོགས་ལས་མ་མཐོང་ཞིང་། ཉེ་བར་ཕྲན་གྱི་ལག་ཏུ་སོན་པའི་དེབ་ཐེར་ཡ་རབས་རྣ་རྒྱན་དང་དེབ་ཐེར་གཞན་དག་ལས་ཀྱང་མ་མཐོང་། ཕྲན་གྱིས་བསམས་པར་ནང་ཆེན་རྒྱལ་རབས་དབུ་ཚུགས་པ་ནི་དུས་རབས་བཅུ་གསུམ་ནང་གི་དངོས་བྱུང་ལོ་རྒྱུས་ཤིག་ཡིན་པ་དང་། སོ་རག་གསེར་ཕྲེང་ནི་དུས་རབས་བཅོ་ལྔའི་སྨད་ཙམ་དུ་སོ་རག་བྱ་བྲལ་གྱིས་བརྩམས་པས། དེ་གཉིས་བར་དུ་བགྲང་བྱ་ཉིས་བརྒྱ་ལྷག་ཙམ་ལས་ཧེ་བག་མེད་ཕྱིར་ལོ་རྒྱུས་ཀྱི་བདེན་ཁ་ཆེ་བ་དང་། མ་མཐའ་ཡང་ཉེ་རབས་བྲིས་པའི་དེབ་ཐེར་ལས་ཀྱང་བདེན་ལུགས་ཆེ་བར་སྙམ་ནས་དཔྱད་རྩོམ་འདིའི་དཔྱད་གཞི་གལ་ཆེན་བཟུང་ཡོད། མ་ཚད། ནང་ཆེན་རྒྱལ་རབས་དང་འབྲེལ་བའི་ལོ་རྒྱུས་དེབ་ཐེར་ཤོར་ཕུ་གསེར་ཕྲེང་དང་ཡ་རབས་རྣ་རྒྱན། འབའ་རོམ་གསེར་ཕྲེང་རྒྱས་འབྲིང་བསྡུས་གསུམ། ཉེ་ཆར་བྲིས་པའི་ནང་ཆེན་རྒྱལ་རབས་དང་འབྲེལ་བའི་དེབ་ཕྲེང་གང་ཞིག་ཀྱང་། རྗོད་བྱེད་ཚིག་གི་བཀོལ་ཚུལ་མི་རིགས་པ་དང་། ནང་དོན་རྒྱས་བསྡུས་རིམ་པ་ཙམ་མ་གཏོགས་ཆུ་བོ་ཀུན་གྱི་འགོ་ཁུངས་གངས་རི་ཇི་བཞིན་དེབ་ཐེར་ཡོངས་ཀྱི་ཁུངས་ལུང་ནི་སོ་རག་གསེར་ཕྲེང་ཡིན་པ་དང་། དེབ་ཐེར་གང་ཞིག་གི་དགོངས་པ་ནི་སོ་རག་གསེར་ཕྲེང་ལས་བརྒལ་ཐུབ་མེད། དེ་བས་སོ་རག་གསེར་ཕྲེང་ལས་ལོགས་སུ་སྨྲ་བ་དག་ནི་ལུང་གིས་མ་ཟིན་པའི་སྐྱོན་དང་རིགས་པས་མ་ཆོད་པའི་སྐྱོན་དུ་འགྲོ་བར་སྙམ། གཞན་ཡང་གུང་ཞེས་པ་ནི་དཔོན་གྱི་ཆོ་ལོ་ཡིན་པ་དང་། ཆོ་ལོ་དེ་བོད་ཀྱི་སྲིད་འཛིན་མི་སྣ་བསྩོལ་ཚུལ་རྒྱ་རབས་རྣམས་སུ་གསལ་ཚུལ་བྲིས་འདུག རྒྱའི་ཡིག་ཚང་ནང་དུ་གུང་ཞེས་པ་དཔོན་གྱི་ཆོ་ལོར་མི་འདོད་ཅེས་ཕྲན་གྱིས་བརྗོད་མི་ནུས་ཀྱང་། བོད་སིལ་བུར་འཐོར་རྗེས་གྲུབ་མཐའ་སོ་སོའི་སྲིད་དབང་འཛིན་སྐབས་དཔོན་གྱི་ཆོ་ལོ་ལ་གུང་ཞེས་བཏགས་ཚུལ་དམིགས་སུ་མ་མཐོང་། གལ་སྲིད་གུང་ཞེས་པ་དེ་དཔོན་གྱི་ཆོ་ལོ་ཡིན་ན། གུང་སྒོམ་ཨའུ་མ་གཏོགས་རྗེས་ཀྱི་ཏྲེ་བོ་ཨ་ཡུལ་ནས་བཀྲ་ཤིས་སྟོབས་རྒྱལ་བར་གདུང་རབས་ཉི་ཤུ་ལྷག་སོང་བ་དག་གི་མཚན་གྱི་གོང་དུ་གུང་ཞེས་པའི་ཆོ་ལོ་བཏགས་མེད་ཚུལ་དེས་གུང་ནི་དཔོན་གྱི་མིང་མིན་པ་གསལ་བོར་སྒྲུབ་ནུས། ངོ་མ་བཤད་ན། ལོ་རྒྱུས་ཐོག་གི་རུས་མིང་དང་ས་མིང་ལ་ལ་ཞིག་ཐད་ཀར་དོན་ཅི་ཞིག་སྟོན་པར་དེ་བཞིན་གོ་བ་མ་གཏོགས། ས་འགྲེལ་གནམ་འགྲེལ་མང་ཙམ་བྱས་ན་ལྷག་ཏུ་དོན་གཞན་དུ་འཁྱུག་ཏུ་འགྲོ། དེའི་ཕྱིར། སོ་རག་གསེར་ཕྲེང་སོགས་ལོ་རྒྱུས་ཡིག་ཆ་རྙིང་གྲས་སུ་གུང་ནི་རུས་ཏེ་ཞེས་ཁ་གསལ་བོར་འགྲེལ་བར་ཐེ་ཚོམ་བྱ་དགོས་དོན་མེད་ལ། ལྷག་ཏུ་དེ་ལ་འགྲེལ་གསར་ཞིག་གདབ་དགོས་དོན་དེ་བས་མེད་པར་སྙམ།
ལ་ལ་ཞིག་གིས་གུང་པ་ཚང་ནང་ཆེན་པོའི་རྒྱལ་རབས་དང་པོ་ཡིན་ན། ཕྱིས་སུ་ནང་ཆེན་རྒྱལ་རབས་གྲས་སུ་གུང་པ་ཞེས་པའི་མིང་ཙམ་མེད་པ་ཅིའི་ཕྱིར་ཡིན་ཟེར་ན། འདིར་ཁོ་བོས་ནང་ཆེན་རྒྱལ་རབས་དང་པོ་དེ་གུང་བ་ཡིན་ཟེར་བ་མ་གཏོགས། ནང་ཆེན་པོའི་གདུང་རབས་ཚང་མ་གུང་པས་རྒྱུད་འཛིན་བྱས་པ་ཡིན་ཟེར་བ་གཏན་ནས་མིན། གུང་སྒོམ་ཨའུ་ལ་རིགས་རྒྱུད་ཡོད་མེད་ཀྱི་ལོ་རྒྱུས་ཀྱི་ཡིག་ཆ་མིག་སྔར་མ་མཐོང་བས་འདིར་དཔྱད་པའི་ཡུལ་དུ་མ་གྱུར། ཡང་གཅིག་བསམ་ན་ཁོ་བོ་ནི་སྤྱན་སྔར་རས་པ་དཀར་པོའི་ཐུགས་སྲས་གཙོ་བོ་ཡིན་དང་། སྐུ་ཚེ་སྨད་དུ་སྐུ་འབུམ་རྩར་སྒོམ་ལ་ཞུགས་སྟེ་ཆོས་ཀྱི་ལས་ཁོ་ནར་བཞོལ་བས། འཁོར་བར་དེ་ཙམ་ཆགས་ཞེན་ཅན་ཞིག་མིན་པ་གསལ། གང་ལྟར་དགུང་གྲངས་དྲུག་ཅུའི་ཐོག་སྐུ་གྲོངས་རྗེས། རུས་མང་རྗེ་ཅན་གྱི་ཚུལ་པ་ཤེས་རབ་དཀོན་མཆོག་དང་རུས་སུམ་པ་འབྲོ་ལྡོག་ཅན་གྱི་ལྷ་པ་ཤག་རྒྱལ་གཉིས་ཀྱིས་རྒྱལ་པོའི་གསེར་དངུལ་གྱི་ལས་ཀ་བླངས་ཞིང་རྒྱལ་ཁྲིམས་ཀྱི་ཞབས་ཏོག་མཛད་ཚུལ་ལ་བལྟས་ན། གུང་སྒོམ་ཨའུ་ལ་རིགས་རྒྱུད་མེད་པའམ་ཡང་ན་རིགས་སྲས་ཀྱི་གདུང་རྒྱུད་འཛིན་མ་ཐུབ་པར། རེ་ཞིག་རྒྱལ་པོའི་ཆབ་སྲིད་ཀྱི་ལས་ཀ་དག་ཚུལ་ལྷ་གཉིས་ཀྱིས་བློན་གྱི་ལས་གནས་ཐོག་ནས་ཞབས་ཏོག་ཞུས།
གསུམ་པ། གུང་སྒོམ་ཨའུས་གནས་དྲུག་ཁྲི་སྐོར་བདག་ཏུ་བཟུང་སྟེ་ནང་ཆེན་རྒྱལ་རབས་དབུ་བརྙེས།
ནང་ཆེན་རྒྱལ་རབས་ཇི་ལྟར་དབུ་རྙེད་ཚུལ་བརྗོད་པར། དང་ཐོག་ཏི་ཤྲཱི་རས་པ་དཀར་པོ་ནས་མགོ་སློང་དགོས་ཏེ། ནང་ཆེན་རྒྱལ་རབས་དེ་ཏི་ཤྲཱི་རས་པ་དཀར་པོ་སྐུ་གཤེགས་པར་སྤྱན་སྔ་རས་པ་དཀར་པོ་སོགས་ཐུགས་ཀྱི་སྲས་པོ་དག་གིས་དགུང་རྫོགས་ལ་གདུང་རྟེན་དང་དགོན་པ་སོགས་བཞེངས་པའི་རྨང་གཞིའི་ཐོག་བྱུང་བ་གྲགས་པས་སོ།
གཅིག ཏི་ཤྲཱི་རས་པ་དཀར་པོ།
ཏི་ཤྲཱི་རས་པ་དཀར་པོ་ནི་འབའ་རོམ་དར་མ་དབང་ཕྱུག་གི་ཐུགས་སྲས་གཙོ་བོ་ཡིན་ལ། འབའ་རོམ་བཀའ་རྒྱུད་དེ་ཡབ་སྲས་འདི་ནས་བརྒྱུད་པ་ཡིན། ཏི་ཤྲཱི་རས་པ་དཀར་པོ་དང་འབྲེལ་བའི་ལོ་རྒྱུས་ནི་སོ་རག་བྱ་བྲལ་གྱིས་མཛད་པའི་འབའ་རོམ་གསེར་ཕྲེང་གི་རྣམ་ཐར་མདོར་བསྡུས་རིན་ཆེན་རྒྱན་ཕྲེང་དང་། ཤོར་ཕུ་གསེར་ཕྲེང་དུ་འགྲོ་མགོན་ཏི་ཤྲཱི་རས་ཆེན་གྱི་རྣམ་ཐར། ཁྱད་པར་དུ་ཉིད་ཀྱི་ཐུགས་སྲས་སྤྱན་སྔར་རས་པ་དཀར་པོས་མཛད་པའི་བླ་མ་རིན་པོ་ཆེ་འགྲོ་བའི་མགོན་པོ་ཏི་ཤྲཱི་རས་པའི་རྣམ་པར་ཐར་པ་ནི་ཅུང་རྒྱས་ཤོས་ཡིན།
ཏི་ཤྲཱི་རས་ཆེན་འཁྲུངས་ཡུལ་ནི་འདམ་ཤོད་སྣར་མོར་ཡབ་དར་ཁྲ་བོ་དང་ཡུམ་སྐ་བཟའ་ཀླུ་ལྕམ་གཉིས་ཀྱི་སྲས་སུ་སྤྲེལ་ལོ་སྟེ་༡༡༦༤ལོར་སྐུ་འཁྲུངས། གདུང་ནི་བོད་ཀྱི་རུས་ཆེན་བཞི་ལས་ཨ་ལྕགས་འབྲུའམ་སྟོང་ལས་མཆེད་ཅིང་། སྐུ་ན་ཆུང་དུས་ལེ་གུ་བོན་པོས་རྩིས་བྱས་པས་བན་དེ་བཟང་པོ་ཞིག་ཡོང་བར་འདུག་སྐད། སྐབས་དེའི་དུས་མཚན་ལ་ཧོར་གྲགས་ཞེས་ཟེར། དགུང་ལོ་བདུན་ནས་ཀློག་ཚེགས་མེད་མཁྱེན། བླ་མ་འབའ་རོམ་དར་མ་དབང་ཕྱུག་མཆོག་ནམ་ཞིག་མདོ་ཁམས་ཕྱོགས་ཀྱི་རྩི་བར་ན་བཞུགས་པ་ཐོས་པས་མཇལ་དུ་བྱོན། དད་པ་བསམ་གྱིས་མི་ཁྱབ་པ་བྱུང་། རུ་བར་གདན་དྲངས་ནས་དར་ཡུག་ནོར་སྐལ་དང་བཅས་ཕུལ། དགུང་ལོ་བཅོ་ལྔའི་ཐོག་མཚལ་གུང་ཐང་དུ་ཕེབས་ཏེ་ཞང་རིན་པོ་ཆེའི་སྐུ་མདུན་ནས་ཡི་དམ་ལྷའི་བསྐྱེད་རིམ་ཆོས་སྐྱོང་ཕྱག་བཞི་པའི་དབང་བསྐུར་མཛད་དུས་ཡེ་ཤེས་པ་ཕེབས་རྟགས་སུ་འཕར་ནས་ནམ་མཁའ་ལ་འདུག་པ་བྱུང་། ཉིན་མཚན་མེད་པར་ཕྱག་ཆེན་གྱི་དུས་འདའ། དགུང་ལོ་ཉེར་ལྔའི་དུ་བླ་མ་རིན་པོ་ཆེ་འབའ་རོམ་པ་ཁམས་ནས་ཡར་ཕེབས། མདུན་དུ་ཕྱག་འབུལ་ལ་བྱོན་པས་ཐུགས་དགྱེས་མཛད་དེར་རབ་ཏུ་བྱུང་། བླ་མས་ཕྱག་རྒྱ་ཆེན་པོའི་ཁྲིད་གནང་ཏེ་ངོ་སྤྲོད་རྒྱས་པ་མཛད་ནས་ཞག་བཞི་ནས་ཕྱག་རྒྱ་ཆེན་པོ་མཉམ་རྗེས་འདྲེས་པའི་རྟོགས་པ་ནམ་མཁའ་དང་མཉམ་པ་འཁྲུངས། འབྲི་གུང་ལ་བྱོན་སྐབས་དགོན་པ་མཐོང་མ་ཐག་ཕྱག་འཚལ་མོས་གུས་ཞུས་པས་དགོན་དེ་བདེ་མཆོག་ལྷ་དྲུག་བཅུ་རྩ་གཉིས་སུ་ཞལ་གཟིགས། སྐྱོབ་པ་རིན་ཆེན་མགོན་པོ་མཇལ་ནས་ལྔ་ལྡན་དང་ལམ་འབྲས་སོགས་གསན། རིན་པོ་ཆེ་ཐག་མ་བའི་དྲུང་དུ་བསྙེན་རྫོགས་མཛད་དེ་འདུལ་བ་སོགས་གསན།
ཉིན་ཞིག་སེ་ཐུང་བ་རལ་གུ་སེར་པོ་དང་ཞྭ་མོ་ཅོག་ཅོག་གྱོན་པ་ཞིག་བྱུང་། གང་ནས་འོང་བྱས་པས། མདོ་སྨད་ནས་འོང་ཟེར། ཅི་ཡང་མ་དྲིས་ཡང་མེ་ཉག་རྒྱལ་པོ་འདས་ནས་དེའི་སྲས་གྲུབ་ཆེན་མ་ཏི་གིའི་སྐྱེ་བར་གྲགས་ཆོས་རྒྱལ་ཐས་ཧུ་བྱ་བ་རྒྱལ་ས་འཕོས་ནས་ཡོད། ཁོང་བསོད་ནམས་ཀྱང་ཆེ་སྟེ་ཟེར་ནས་གར་སོང་ཆ་མེད་དུ་གྱུར། གནས་ཚུལ་དེ་གསན་མ་ཐག་འབྱོན་འདོད་དྲག་ཏུ་སྐྱེས། གནས་ཚུལ་དེ་བླ་མ་རིན་པོ་ཆེ་འབའ་རོམ་ཚང་ལ་མདོ་སྨད་དང་མེ་ཉག་ཡུལ་དུ་འགྲོ་ཞུས་པས་བཀས་གནང་། བླ་མ་རིན་པོ་ཆེས་ཚེམས་གཅིག་དད་རྟེན་དུ་གནང་། དེ་ལྟར་འབའ་རོམ་ལ་ལོ་བདུན་བཞུགས་ཏེ་སེམས་ཅན་གྱི་འགྲོ་དོན་དུ་མི་ཉག་ལ་ཡོད་ཚུལ་ལྷ་དང་སྲུང་མས་ལུང་བསྟན་པ་བཞིན། ཡོས་ལོ་ཟླ་བ་བརྒྱད་པའི་ཚེས་བཅོ་བདུན་འགྲོ་རོགས་གྲོགས་པོ་འགའ་དང་མཉམ་དུ་སོང་། དངུལ་ཁ་འཛི་སྐེ་སུམ་མེད་ནས་གྱིང་ཐང་། འདན་ཀློང་ཐང་། རེ་ཁ། དབང་གྲོང་། ཏྲེ་རོང་རྒྱུད། ལིང་ཅུ་བཅས་བརྒྱུད་དེ་དགུང་ལོ་སོ་ལྔའི་ཐོག་མི་ཉག་དུ་བསྟན་འགྲོ་དོན་ཆེན་སྤེལ། ཀམ་ཆུ་གུ་རུབ་དགོན་དང་གཟི་འགའ་དགོན་བཏབ་པར་མི་རིང་བར་དགེ་འདུན་པ་ཉིས་སྟོང་ལྷག་འཆད་ཉན་གྱི་གནས་སུ་གྱུར། གཞན་མཁར་ལུང་ཤེས་རབ་ཉི་མའི་སྡེ་ལྷ་ལུང་། ར་དགོན་བླ་ཆེན་དགོན། བྱར་ས་དགོན་སོགས་སུ་སྒྲུབ་གྲྭ་དུ་མ་བཏབ་པས་བཤད་སྒྲུབ་འཆད་ཉན་ལ་རང་དབང་མངའ་བའི་དགེ་འདུན་པ་ཁྲི་ཕྲག་ལས་བརྒལ། ཆོས་རྒྱལ་ཐའི་ཧུའི་རྒྱལ་སྲིད་བཏང་ནས་སྲས་རྒྱལ་བུ་རྒྱལ་རྒོད་རྒྱལ་སར་བཏོན། དུས་དེར་ཧོར་དམག་གིས་གྷ་མཁར་བསྐོར་བ་དང་། ཆུས་ཕོ་བྲང་འཇིགས་ལ་ཉེ་བའི་ཚེ་རྒྱལ་པོ་ཤིན་ཏུ་བྲེད་པ་ལ་མི་འཇིགས་པའི་དབུག་འབྱིན་པ་དང་། དམག་ཟློག་གི་གཏོར་ཆེན་འཕེན་སྐབས་བསྐུལ་བ་དུད་ཁྲོད་བསིལ་ཚལ་ལ་གྱེར་རིང་མཛད། དེའི་དུས་མགོན་པོ་ཕྱག་བཞི་བ་ལས་མགོན་གཉིས་བཅས་གཙོ་འཁོར་གསུམ་ཞལ་གཟིགས་གཅིག་གིས་མཆུ་ལ་གཅིག་གིས་ཕྱག་འཇུས་ནས་ཐང་ངང་ལས་རིང་བར་འདུག་གསུངས་པས། སྐབས་འདིར་རིང་དགོས་པར་འདུག་གསུངས། ཆུ་རལ་ཞིང་ཐམས་ཅད་ཁྱེར་ནས་ཧོར་དམག་ཕམ། རྒྱལ་པོ་རྒྱལ་རྒོད་ཤིན་ཏུ་དད་དེ་དབང་བསྐུར་ཞུས། ཏི་ཤྲཱི་ཞེས་བོད་སྐད་དུ་རྒྱལ་པོའི་སྤྱི་བོ་ནས་དབང་བསྐུར་བའི་བླ་མ་ཞེས་པ་སྟེ། ཏི་ཤྲཱི་ལས་ཀ་དང་། འབའ་རོམ་ཤེལ་སྐུ། བེེཌཱུརྱའི་གླེགས་བམ་སོགས་འབུལ་བསམ་གྱིས་མི་ཁྱབ་པ་ཕུལ་ཞིང་རྟག་པར་བཞུགས་ཀྱང་། དགུང་གྲངས་རེ་གསུམ་ཐོག་ཕྱིར་བོད་ལ་ཕེབས། དེ་ལྟར་བགྲང་བྱ་ཉེར་བརྒྱད་ཀྱི་རིང་དུ་མི་ཉག་ཏུ་བསྟན་འགྲོ་དོན་ཆེན་སྤེལ་བས་གོང་རྒྱལ་པོ་ནས་དམའ་འབངས་མི་བར་གྱིས་དད་གུས་ལྷག་ཏུ་ཆེ།


text:
བོད་པའི་བུ་མོ་ནར་སོན་ཚུལ།
—མདོ་སྨད་ཁྲི་ཀ་རྫོང་དཀར་བརྗིད་ཞང་སྐེ་གཞུང་ཚོ་བཞིའི་བུ་མོར་སྐྲ་ཕབ་པའི་སྲོལ་རགས་བཀོད།
མི་དར་མར་གྱུར་བའི་རྟགས་མཚན་ནམ་ལུགས་སྲོལ་གོ་རིམ་ནི་འཛམ་གླིང་སྟེང་གི་མི་རིགས་མང་ཆེ་བའི་ལོ་རྒྱུས་སྟེང་གནས་ཡོད་པ་ཞིག་ཡིན་ཞིང༌། དེང་སྐབས་ཀྱི་མི་རིགས་ལ་ལའི་ནང་དུ་ལུགས་སྲོལ་འདི་སྔར་བཞིན་མི་ཚེའི་བཞུད་ལམ་ཁྲོད་གལ་འགངས་ཆེ་བའི་དམངས་སྲོལ་ཞིག་ཏུ་གྱུར་ཡོད། དར་མའི་གུས་ལུགས་མཛད་སྒོ་ནི་ལོ་ན་གཞོན་པའི་མི་དེ་སྤྱི་ཚོགས་སུ་གོམ་ཁ་ཕྱོགས་པའི་ནུས་པ་དང་ཐོབ་ཐང་ཡོད་པར་ཁས་ལེན་ཆེད་འགྲོ་ལུགས་བསྒྲུབ་པའི་གུས་སྲོལ་ཆོ་ག་ཞིག་ཡིན། མཚོ་སྔོན་རོང་ཕྱོགས་ཀྱི་ཞིང་ལས་ས་ཁུལ་ལ་ལའི་བོད་པའི་བུ་མོ་ལོ་བཅུ་གསུམ་དང༌། བཅོ་ལྔ། བཅུ་བདུན་སྟེང་དུ་དར་མའི་གུས་ལུགས་མཛད་སྒོ་སྤེལ་བཞིན་ཡོད་ལ། འདི་ལ་སྐྲ་ཕབ་པའམ་ཡང་ན་སྐྲ་སྟོན་ཆོ་གའང་ཟེར། སྐྲ་ཕབ་པའི་ཆོ་ག་ནི་བུ་མོ་དར་མར་གྱུར་བའི་མཚོན་རྟགས་ཤིག་ཡིན་ལ། གནས་ལ་བྱིན་ཆོག་པར་བརྗོད་པ་ཞིག་ཡིན་ཞིང༌། འདི་ནི་ཟླ་བོ་མེད་པའི་ཁེར་རྐྱང་གི་བག་མ་བསུ་བའི་ཆོ་ག་ཞིག་ཡིན་པས། འདི་ལ་སྐྲ་ཕབ་ཆོ་ག་ཟེར་ཞིང༌། ཆོ་ག་འདི་ནི་བུ་མོ་ཞིག་ལ་མཚོན་ན་ཧ་ཅང་གལ་ཆེ་བ་ཞིག་ཡིན་ལ། ཁོ་མོའི་མི་ཚེ་ཡི་དཀྱོག་མཚམས་ཤིག་གི་མཚོན་རྟགས་ཀྱང་ཡིན་པས། ཆོ་ག་འདིར་ཞིབ་འཇུག་གི་རིན་ཐང་ཆེས་ཆེར་ལྡན།
སྐེ་གཞུང་ཚོ་བཞི་དང་སྐྲ་སྟོན་ཆོ་གའི་སྟ་གོན་སྐོར།
གནས་འདི་ནི་མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་ཁྲི་ཀ་རྫོང་དཀར་བརྗིད་ཞང་སྐེ་གཞུང་ཚོ་བཞིའི་ནང་གསེས་གཡེམ་སྡེ་བ་ཡིན་ལ། ད་ལོར་རང་ལོ་ང་བརྒྱད་ལ་སོན་པའི་བཟོ་བ་རྒན་མོ་རྡོ་རྗེ་སྐྱིད་ཀྱིས་རང་སྡེ་བའི་དོན་འགྲུབ་ཚེ་རིང་ཚང་གི་བུ་མོ་སྟེ། ད་ལོར་ལོ་བཅོ་ལྔར་བུད་པའི་མཁའ་མོ་འཚོར་ལྭ་བ་བཟོ་བར་བྲེལ་བཞིན་འདུག ས་འདི་གའི་བོད་རིགས་ཀྱི་ལུགས་སྲོལ་ལྟར་རང་གི་བུ་མོ་ལོ་བཅུ་གསུམ་དང་བཅུ་བདུན་ལ་སོན་པའི་ཡར་སྔོན་དུ་ནར་སོན་ནས་དར་མའི་གྱུར་བའི་རྟགས་མཚན་དུ་ཆོ་ག་གཟབ་རྒྱས་ལྡན་པ་ཞིག་སྤེལ་དགོས་པ་རེད། རྒན་མོ་རྡོ་རྗེ་སྐྱིད་ལ་མཚོན་ན་སྡེ་བའི་ནང་གི་འཚེམ་བཟོ་ལག་རྩལ་ཐད་ནས་ཐུན་མོང་མ་ཡིན་པ་ཞིག་ཞེས་བརྗོད་ཆོག་པ་ཞིག་ཡིན་ལ། སྡེ་བའི་ནང་གི་བུ་མོ་ག་འདྲ་མང་པོ་ཞིག་ལ་དར་མའི་ཆོ་གའི་ལྭ་བ་གསར་བ་ག་ཚོད་བཟོས་ཡོད་པ་ཁོ་མོའི་བློ་ངོར་ཤོངས་དཀའ་བ་རེད། ད་ལྟ་མལ་ཁྲི་སྟེང་དུ་བསྡད་ཡོད་པ་ནི་མཁའ་མོ་འཚོ་ཡིན་ཞིང༌། ཁོ་མོས་ཉིན་རྒྱུན་དུ་འདི་ལྟར་རང་གི་ལྭ་བ་བཟོས་ནས་འགྲུབ་ཡོད་མེད་ལ་བལྟ་བཞིན་ཡོད་ལ། བལྟོས་ཚོད་ཀྱིས་བག་ལྭ་གསར་བ་གྱོན་པར་རེ་སྒུག་དྲག་པོ་བྱེད་བཞིན་ཡོད་པ་དང་གཉིས་སུ་མ་མཆིས།
མཁའ་མོ་འཚོ་ད་ལོར་ལོ་བཅོ་ལྔར་སླེབས་ཡོད་ལ། རང་གི་ཕ་དོན་འགྲུབ་ཚེ་རིང་གིས་སྐྲ་སྟོན་ཆོ་ག་ལེགས་པོ་ཞིག་བསྒྲུབ་ཆེད། ཉིན་འདིའི་སྔ་མོར་ཁོས་རང་སྡེ་བའི་ནང་གི་སྔགས་པ་ཀུན་དགའ་གདན་ཞུས་ཏེ་སྐྲ་སྟོན་ཆོ་གའི་འགྲོ་ལུགས་ལྟར་ཉིན་བཟང་སྐར་བཟང་ཞིག་འདེམས་པར་ཆོས་ལུགས་ཀྱི་ཆོ་ག་བསྒྲུབ་ཅིང༌། ཕྱག་མོ་སྐྱོན་ཞིང༌། ལོ་རུས་སྤར་ཁར་བལྟས་ནས་མཐུན་པའི་སྐྲ་བྱུགས་ཉིན་དང་སྐྲ་སྟོན་མཛད་སྒོའི་ཉིན་མོ་གཏན་འཁེལ་བྱས་པ་སྟེ། སྔགས་པ་ཀུན་དགའ་ལགས་ཀྱིས་དུས་ཚོད་འདེམས་པར་གཞིགས་ན་རྒྱ་ལོའི་ཚེས་ལྔ་ཉིན་ནི་བཀྲ་ཤིས་པའི་ཉིན་མོ་ཡིན་པས། ཉིན་འདི་ཉིན་བུ་མོ་མཁའ་མོ་འཚོའི་སྐྲ་སྟོན་མཛད་སྒོའི་ཉིན་མོར་གཏན་ལ་ཕབ།
སྐྲ་སྟོན་ཆོ་ག་མ་བསྒྲུབ་ཡར་སྔོན་གྱི་ཟླ་ཕྱེད་ཙམ་གྱི་རིང་ལ། བུ་མོ་མཁའ་མོ་འཚོའི་ཕ་དོན་འགྲུབ་ཚེ་རིང་གིས་རང་གི་སྡེ་བ་དང་ཚོ་བ་ནང་གི་བསམ་ཤེས་རྒན་པ་དང་སྤྱོད་གྲགས་གཉིས་ལེགས་ཀྱི་མི་སྣ་འགའ་ཁྱིམ་དུ་གདན་འདྲེན་ཞུས་ཏེ་བུ་མོའི་སྐྲ་སྟོན་ཆོ་གའི་སྟེང་གི་དོན་དག་ལ་གྲོས་མོལ་བྱས། གཡེམ་སྡེ་བ་ནང་གི་ཚོ་བར་སྒོ་མེ་ཚོ་བ་ཞོལ་མ་ཟེར་ལ། དེའི་ནང་ཚོ་བ་ཆུང་ཆུང་བཞི་ཡོད་པ་སྟེ། གནམ་ལྷ་རྩེ་དང༌། རྒྱ་སྒོ། སྤྱང་ཚང་སྐེ། ཧོར་ནག་ཚོ་བ་བཅས་བཞི་ཡོད་པ་དང༌། དོན་འགྲུབ་ཚེ་རིང་ཚང་གི་ཁྱིམ་ནི་གནམ་ལྷ་རྩེ་ཚོ་བར་གཏོགས་པ་རེད།
སྤྱི་ཚོགས་འཕོ་འགྱུར་བྱུང་བ་དང་བསྟུན་ནས། མང་ཚོགས་ཀྱི་འཚོ་བའང་དེ་བསྟུན་གྱིས་འཕེལ་རྒྱས་འབྱུང་བཞིན་ཡོད་ལ། དེང་རབས་རིག་གནས་ཀྱི་ཤན་ཤུགས་ཟབ་མོའི་འོག སྲོལ་རྒྱུན་རིག་གནས་མི་ཉུང་བ་ཞིག་ལ་ཐད་ཀར་དུ་ཤན་ཞུགས་ནས་རིམ་བཞིན་ཉམས་རྒུད་དུ་འགྲོ་བཞིན་པ་དཔེར་ན། བོད་ཀྱི་གཉེན་སྟོན་དེ་ད་ཆ་མང་ཆེ་བ་ཞིག་གིས་རྒྱ་སྟོན་ལྟ་བུར་བསྒྱུར་ཡོད་པ་བཞིན་ནོ། དེ་བས། དོན་འགྲུབ་ཚེ་རིང་གིས་རང་གི་བུ་མོའི་སྐྲ་སྟོན་ཆོ་ག་དེ་ཕ་ཡུལ་དུ་བསྒྲུབ་པའི་དམིགས་ཡུལ་ཡང་དམངས་སྲོལ་རིག་གནས་རྒྱུན་འཛིན་དང་དམངས་ཁྲོད་ཀྱི་ཆོ་གའི་མཛད་སྒོའི་ཁྱད་ཆོས་འབུར་དུ་ཐོན་དུ་འཇོག་རྒྱུ་དེ་ཡིན་ལ། དེ་ལས་ལྷག་པར་རྒན་པ་ཚོས་རང་ས་ཁུལ་དང་སྡེ་བའི་སྐྲ་སྟོན་ཆོ་གའི་ལུགས་སྲོལ་སྐོར་གྱི་ཁྱད་ཆོས་དང་རིན་ཐང་ཐད་ནས་མཛུབ་སྟོན་ལྷུག་པོར་གནང་སྟེ་རྗེས་རབས་པ་ཚོར་གསལ་འདེབས་དང་བག་ཆགས་ཟབ་མོ་འཇོག་རྒྱུ་དེའོ།
གདན་ཞུ་རོགས་རམ་པ་དག་གིས་རང་རང་གི་དྲན་ཕྱོགས་བཤད་པ་དང་དགོད་གཏམ་དང་ཀུ་རེའི་ཁྲོད་ནས་སྐྲ་སྟོན་མཛད་སྒོ་ལ་གྲ་སྒྲིག་དང་གྲོས་ཞིབ་མོ་བྱས་ཤིང༌། ཟས་བཅུད་ཟ་མ་གཡོ་སྦྱོར་དང༌། ཕྱོགས་བཞིའི་འགྲུལ་བར་འབོད་བརྡ་གཏོང་བ། འགྲུལ་བ་སྣེ་ལེན་བྱེད་པ། སྟོན་མོའི་ཚོགས་ར་བཀོད་སྒྲིག དམངས་ཁྲོད་རིག་རྩལ་རྣམ་གྲངས་འཁྲབ་སྟོན་བྱེད་པ་སོགས་ཀྱི་ཐད་ནས་བཀོད་སྒྲིག་དང་གྲ་སྒྲིག་གྱ་ནོམ་པ་བྱས། རྒྱ་ལོའི་ཚེས་བཞི་ཉིན་གྱི་ཞོགས་པར། སྡེ་བའི་ཚོ་བ་ནང་གི་རོགས་བྱེད་པ་ཕོ་མོ་རྒན་གཞོན་རྣམས་ཁོ་ཚང་གི་ཁྱིམ་དུ་ཡོང་ནས་ཆོ་གའི་མཛད་སྒོའི་སྟེང་གི་ཟས་རིགས་དང་ཚོགས་ར་གྲ་སྒྲིག་གི་ལས་འགོ་བརྩམས་ཤིང༌། དོན་འགྲུབ་ཚེ་རིང་གིས་ཀྱང་སྔགས་པ་ཀུན་དགའ་གདན་འདྲེན་ཞུས་ནས་ཆོ་གའི་རིམ་གྲོ་བསྒྲུབ་པ་དང༌། རང་གི་བུ་མོར་ལོ་ན་གསར་བའི་ནང་གེགས་མེད་བདེ་སྐྱིད་ཡོང་པའི་སྐྱབས་འཇུག་དང་བཀྲ་ཤིས་གཡང་འབོད་བྱས།
ཆོ་གའི་དངོས་ལས་བག་དུས་ལེན་པ་དང་ཐེའུ་རིས་སློང་བའི་སྐོར།
དེ་སྔོན་མཚོ་སྔོན་གྱི་ཁྲི་ཀ་དང་གཅན་ཚ། དཔའ་ལུང་སོགས་ས་ཁུལ་གྱི་བོད་རིགས་ཀྱིས་སྐྲ་སྟོན་ཆོ་ག་མ་སྤེལ་ཡར་སྔོན་དུ། བུ་མོའི་སྐྱེས་སྐར་སོགས་ལ་གཞིགས་ནས་སྔགས་པ་དང་དགེ་འདུན་པ་གདན་འདྲེན་ཞུས་ཏེ་བཀྲ་ཤིས་པའི་ཉིན་མོ་འདེམས་པ་ཡིན་ལ། བཀྲ་ཤིས་ཆོ་གའི་ཉིན་མོའི་སྔོན་གྱི་ཉིན་གཉིས་ནས་གསུམ་གྱི་རིང་ལ་སྔགས་པ་དང་དགེ་འདུན་པས་རིམ་གྲོའི་འགྲོ་ལུགས་ལྟར་སྐྲ་སླས་ནས་ཆོ་ག་བསྒྲུབ་འགོ་རྩོམ་པ་ཞིག་ཡིན། ད་ལྟ་ནི་རྒྱ་ལོའི་ཚེས་བཞི་ཉིན་གྱི་ཕྱི་དྲོའི་དུས་ཚོད་གསུམ་ཡས་མས་ཡིན་ལ། ས་འདི་གའི་ལུགས་སྲོལ་ལྟར། མཁའ་མོ་འཚོ་རང་སྡེ་བའི་བུད་མེད་ཚོ་དང་བུ་མོ་ཚོས་འགྲོ་རོགས་འོག སྔགས་པ་ཀུན་དགའི་འདོན་པ་སྐྱོན་སའི་ཁང་བར་འཛུལ་ནས་རིམ་གྲོའི་ལུགས་སྲོལ་ལྟར་ཐོག་མར་བུ་མོ་མཁའ་མོ་འཚོའི་མགོ་ན་བཏགས་ཡོད་པའི་ཟངས་ཀྱི་སྒོར་མོ་སྟེ་དོང་ཙེའམ་མ་ཆ་ཟེར་བ་དེ་ཚོ་བའི་བུད་མེད་ནང་གི་ཁ་ལས་ཅན་ཞིག་གིས་ཁོ་མོར་སློང་དགོས་ལ། བུ་མོ་མཁའ་མོ་འཚོས་ཡིད་མི་འཐད་པའི་བཟོ་ལྟའི་ཁྲོད་སྐྲའི་ལོགས་གཉིས་ཀྱི་ལན་བུ་སྟེང་གི་དོང་ཙེ་དེ་སྟེར་དགོས་ཤིང༌། མཁའ་མོ་འཚོའི་མཐའ་འཁོར་གྱི་བུད་མེད་དང་བུ་མོ་ཚོས་ཁོ་མོའི་མཐའ་བསྐོར་ཏེ་དེའི་ནང་གཉེན་སྒྲིག་བྱས་ཟིན་པའི་བུད་མེད་ཅུང་དར་མ་གཉིས་ཀྱིས“ད་ནངས་ལྷ་སྔ་ཁྱོད་སྔ་ཡིན།། བྱ་ཀ་ལ་ངུ་དང་ང་ལ་ངུ༌།། ད་ནངས་ལྷ་འདར་ཆ་འདར་ཡིན།། བྱ་ཆ་རེ་ངུ་དང་ང་ལ་ངུ་།།བྱ་ཕོ་དཀར་བོ་འུ་གཉིས་ཡིན།། ནམ་ཚོད་མི་འཛིན་རང་དབང་མེད།། རྨ་བྱ་སྔོན་མོ་འུ་གཉིས་ཡིན།། ཆུ་ཁར་མི་ཉུལ་རང་དབང་མེད།། སྐྱ་ཀ་ཁྲ་མོ་འུ་གཉིས་ཡིན།། བག་ཚུགས་མི་འཛིན་རང་དབང་མེད།། བསྟོད་ལ་དཔོན་རྒན་ལྷ་བོ་བསྟོད།། མ་བསྟད་དགུང་སྔོན་མཉམ་དུ་ཡོད།། བསྟད་ན་དགུང་སྔོན་སློག་སེ་སོང༌།།”ཞེས་ཡིད་སེམས་ལ་སྨྲེང་བ་སྟེར་བའི་དབྱངས་རྟ་ལ་སྐྱོན་པ་ཡིན། རྣམ་པ་འདིར་ཡུལ་འདི་གས“བག་ངུས”་ལེན་པ་ཟེར་ཞིང༌། བག་ངུས་ལེན་པ་ནི་བུ་མོའི་སྐྲ་སྟོན་ཆོ་གའི་གོ་རིམ་ཁྲོད་ཅུང་མང་པའི་དབྱངས་རྟ་ཞིག་ཡིན་ཞིང༌། རྒྱུས་ལོན་པ་ལྟར་ན། དེ་སྔོན་བག་ངུས་ནི་བག་མ་མོ་རང་གིས་ལེན་དགོས་པ་ཞིག་ཡིན་མོད། འོན་ཀྱང་ད་ལྟ་དེ་རིམ་གྱིས་ཉམས་ནས་བག་ངུས་ཁ་ཚང་ཞིག་ལེན་མཁན་ཉུང་ཞིང༌། ལྷག་པར་དུ་དར་མར་མ་གྱུར་པའམ་སྐྲ་མ་ཕབ་པའི་བུ་མོ་ཚོའི་ནང་དུ་ལེན་མཁན་ཉུང་བས། སྡེ་བ་དང་ཚོ་བའི་ནང་དུ་བུད་མེད་རེ་འགའ་ཞིག་གིས་མ་གཏོགས་བག་ངུས་ལེན་ཤེས་པ་ཉུང་བའི་གནས་སུ་གྱུར་ཡོད་པ་རེད། དེའི་ཞོར་དུ་སྟག་ཤར་གཉིས་ཀྱིས་ཕན་ཚུན་ལ་“སྐྲ་ཨ་གཡང་ཐེའུ་ལ་གསེར་ཡང་སྐྱེས།། གསེར་གྱི་ཐེའུ་རིས་སྨུག་པོ་ཡིན།། སྨུག་པོ་ཐེའུ་རིས་བཤིག་ཁེལ་དཀའ།། འདོགས་ཆ་ཁ་ཚང་ཁས་ལེན་བྱོས།།མགོ་སྐྲ་ཆུ་གཞོང་གསེར་ཟངས་དགོས།། གསེར་གྱི་གཞོང་བུམ་གང་ཡག་དགོས།། གང་ཡག་དེ་ཚོ་རང་ལ་མེད།། རང་ལ་མེད་ན་གླིང་ལ་འཚོལ།། གླིང་ལ་འཚོལ་དང་ད་དུང་ཡོད།། སྐྲ་གཡས་སྐྲ་ཤད་ན་གསེར་སོ་དགོས།། གསེར་གྱི་སོ་མང་ཆ་འདུམ་དགོས།། ཆ་འདུམ་དེ་ཚོ་རང་ལ་མེད།། རང་ལ་མེད་ན་གླིང་ལ་འཚོལ།། གླིང་དུ་འཚོལ་དང་ད་དུང་ཡོད།། སྐྲ་གཡོན་སྐྲ་ཤད་ན་དངུལ་སོ་དགོས།།དངུལ་གྱི་སོ་ཁ་ཆ་འདེམས་དགོས།། ཆ་འདེམ་དེ་ཚོ་རང་ལ་མེད།། རང་ལ་མེད་ན་གླིང་ལ་འཚོལ།། གླིང་དུ་འཚོལ་དང་ད་དུང་ཡོད།། སྐྲ་ལྟག་སྐྲ་ཤད་ན་དུང་སོ་དགོས།། དུང་གི་སོ་ཁ་ཆ་འདེམས་དགོས།། མ་འདེམས་དེ་ཚོ་རང་ལ་མེད།། རང་ལ་མེད་ན་གླིང་དུ་འཚོལ།། གླིང་དུ་འཚོལ་དང་ད་དུང་ཡོད།།”ཞེས་དབྱངས་རྟ་ལ་སྐྱོན་པ་ཞིག་ཡིན་ཞིང༌། དེའི་དོན་ནི་རྒྱན་གོས་དང་འདོགས་ཆ་གྲ་སྒྲིག་བྱས་མེད་ཚེ། བུ་མོས་མ་ཆའམ་དོང་ཙེ་སྟེར་མི་སྲིད་ལ། དེ་མ་བྱིན་ཚེ་དར་མའི་ཆོ་ག་དངོས་ལ་ཞུགས་མི་ཐུབ་པའི་དཔེ་ཡོད་པར་བཤད་ཅིང༌། མ་ཆའམ་དོང་ཙེ་འདི་ལེན་པའི་གོ་རིམ་ཡོངས་ལ་ཡུལ་འདི་གས“ཐེའུ་རིས”ལེན་པ་ཞེས་ཟེར། ཐེའུ་རིས་བླངས་རྗེས་བུད་མེད་ཁ་ལས་ཅན་དེས་སྔགས་པའི་ལག་ནས་སྐྲ་ཤད་སོ་མང་སོ་མ་ཞིག་ལེན་དགོས་ཤིང༌། སྔགས་པས་སྒྲུབ་སྦྱངས་བྱས་པའི་སོ་མང་ལ་གཡང་འཁོར་བས་ཅི་བསམ་དོན་ཀུན་འགྲུབ་པར་བྱེད་ལ། སྔགས་པས་ཀྱང་བཀྲ་ཤིས་ཁ་གཡང་བོས་ནས་བུ་མོར་སྟེར་བ་ཞིག་ཡིན།
ས་འདིའི་ཡུལ་སྲོལ་གོམས་གཤིས་ལ་གཞིགས་ན། སྐྲ་ཤད་སོ་མང་བླངས་ཏེ། ཚོ་བའི་བུད་མེད་ཚོས་མི་འགྱང་བར་དར་མར་འགྱུར་བའི་བུ་མོ་མཁའ་མོ་འཚོར་ཨ་མའི་སེམས་ཁྲལ་དང་བརྩེ་བ་མཚོན་པར་བྱས་ཤིང༌། བུ་མོ་ནར་སོན་ནས་དར་མར་འགྱུར་བ་ནི་ཨ་མར་མཚོན་ནས་བཤད་ན། དར་མའི་ཆོ་ག་སྤེལ་བ་ཙམ་ཁོ་ན་མ་ཡིན་པར། དར་མར་གྱུར་ན་འགན་ཁུར་དང་དགའ་སྐྱོ་ཆགས་སྡང་སོགས་སྤྱི་ཚོགས་ཀྱི་འཚོ་བ་མང་པོར་ཁ་གཏོད་ས་མང་བས། རྙོག་དྲ་ཆེ་བའི་མི་ཚེའི་བརྒྱུད་རིམ་ཁྲོད་ཀྱི་སེམས་ཁམས་ནི་ཇི་འདྲའི་བརྗོད་ཀྱིས་མི་ལང་བ་ཞིག་རེད་ཨང༌།
ཆོ་གའི་དངོས་ལས་སྐྲ་སླས་ཏེ་གཟབ་འཆོར་སྤྲས་པའི་སྐོར།
སྐྲ་སླས་ཏེ་གཟབ་འཆོར་སྤྲས་བ་ནི་དར་མའི་ཆོ་གའི་མཛད་སྒོ་ཁྲོད་ཀྱི་ལས་གལ་ཆེན་ཞིག་ཡིན་ལ། ལྷག་པར་དུ་སྐྲ་སླས་པ་ནི་དེ་ལས་ཀྱང་གལ་ཆེན་ཞིག་གོ ཡུལ་སྲོལ་ལྟར་སྡེ་བའི་ནང་གི་བུད་མེད་བསམ་ཤེས་ཅན་ནམ་ཁ་ལས་ཅན་གྱིས་མཁའ་མོ་འཚོ་སྡོད་སའི་ཁང་བའི་ནང་དུ་མོའི་སྐྲ་ཤད་དེ་སླས་འགོ་བརྩམས།སྤྱིར་བཏང་དུ་བུ་མོའི་སྐྲ་ནི་བུ་མོའི་ཨ་མའམ་ཡང་ན་བུད་མེད་རྒན་རབས་པས་ལན་བུ་འགྲོལ་བ་ཞིག་ཡིན་ལ། ལན་བུ་དུ་མ་སླས་དགོས་ཤིང༌། ཡ་གྲངས་སླས་དགོས་པ་ཞིག་རེད།འཁྲུས་གཞོང་ནང་དུ་སྡོང་བུའི་ཤུན་པ་ཞིག་ཡོད་པ་ནི་ཡོ་འབག་གི་ཤུན་པ་ཡིན་ཞིང༌། བཤད་རྒྱུན་དུ་སྡོང་མ་འདིའི་ཤུན་པ་ཆུ་དང་སྦྱར་ཏེ་སྐྲའི་སྟེང་བྱུགས་ན་སྐྲ་ལ་མཉེན་ཤ་དོད་པར་མ་ཟད། ད་དུང་སྐྲའི་ལན་བུ་ལ་རློན་གཤེར་ལྡན་ཞིང་འོད་འཁྱུག་གེར་འདུག་པས། སྐྲའི་མཛེས་འཆོར་རྒྱུ་ཆ་བཟང་པོ་ཞིག་འདུག་པར་བཤད་ཅིང༌། དེ་སྔོན་སྤྱི་ཚོགས་རྙིང་བའི་དུས་ནས་བཟུང་རོང་ཕྱོགས་ས་ཁུལ་གྱི་བོད་རིགས་བུད་མེད་ཚོས་སྐྲ་ཤད་སྐབས་ཡོ་འབག་སྟོང་མའི་ཤུན་པ་འདི་བེད་སྤྱོད་བྱེད་བཞིན་ཡོད་པ་རེད། སྐྲ་སླས་ནས་ཚར་ལ་ཉེ་སྐབས་མཇུག་གི་ལན་བུ་ནི་རྒན་རབས་པས་བུ་མོའི་ཨ་མར་རོགས་བྱས་ཏེ་ཚར་དགོས་བར་བཤད་པ་ཞིག་ཡིན། འདི་ལྟར་སྐྲ་སླས་ཚར་རྗེས་མགོ་རྒྱན་དང་སྐྲ་ལོང༌། བྱུ་རུ། མགུལ་རྒྱན་སོགས་རིན་པོ་ཆེས་སྤྲས་དགོས་པས། སྔོན་ཆད་ཀྱི་སྐྲ་སྟོན་ཆོ་གའི་གཟབ་སྤྲོས་བྱེད་པའི་དུས་ཡུན་ནི་ཉིན་གཉིས་ནས་གསུམ་ཙམ་ཡིན་པར་བཤད་སྲོལ་ཡོད་ལ།དེང་སྐབས་སྟབས་བདེར་བཏང་ཡོད་མོད། འོན་ཀྱང་རིན་ཆེན་རིགས་ནི་ད་དུང་མེད་དུ་མི་རུང་བ་ཞིག་འདུག བུ་མོ་མཁའ་མོ་འཚོ་གཟབ་སྤྲོས་བྱེད་པའི་ཞོར་དུ་རང་སྡེ་བའི་ནང་དུ་སྐྲ་ཕབ་ཟིན་ཡང་གཉེན་སྒྲིག་བྱས་མེད་པའི་བུ་མོ་གཅིག་ནས་གཉིས་ལའང་འོས་འཚམ་གྱིས་གཟབ་སྤྲོས་བྱས་ནས་ཁོ་མོར་སྐྲ་སྟོན་ཆོ་གའི་ཁྲོད་བག་རོགས་བྱེད་དགོས་པ་ཡིན་ལ། སྡེ་བ་དང་ཚོ་བར་འབོད་བརྡ་གཏོང་རོགས་དུ་འགྲོ་དགོས་བ་ཞིག་ཀྱང་ཡིན་པ་རེད།
ཆོ་གའི་དངོས་ལས་སྡེ་བ་དང་ཚོ་བར་འབོད་བརྡ་གཏོང་བའི་སྐོར།
རྒྱ་ལོ་ཚེས་ལྔའི་ཉིན་སྟེ། དེ་རིང་ནི་སྟོན་མོའི་ཆོ་གའི་མཛད་སྒོའི་ཉིན་མོ་ཡིན་ལ། མཁའ་མོ་འཚོར་མཚོན་ན་ཆེས་གལ་ཆེ་བའི་ཉིན་མོ་རེད། སྐྱ་རེངས་མ་བཀྱག་པའི་ཡར་སྔོན་ཞིག་ནས་མཁའ་མོ་འཚོའི་རྨོ་མོ་དང་མོའི་ཨ་མ་གཉིས་ཀྱིས་ཁོ་མོར་རྒྱན་གོས་སོགས་ཀྱི་གཟབ་སྤྲོས་ལེགས་པོར་བྱས། དེ་རིང་མཁའ་མོ་འཚོའི་ཆེས་ཐོག་མའི་ལས་ཀ་གལ་ཆེན་ཞིག་ཡོད་པ་ནི་མོ་དང་རང་གི་བག་རོགས་གཉིས་ཀྱིས་སྡེ་བ་དང་ཚོ་བའི་ཁྱིམ་མི་རྣམས་ལ་སྔ་མོ་ནས་འབོད་བརྡ་གཏོང་རྒྱུ་དེ་རེད། ཡུལ་འདིའི་གོམས་སྲོལ་ལྟར་མོའི་བག་རོགས་གཉིས་དང་ཁོ་མོ་ཚོ་རང་སྡེ་བའི་དུད་ཁྱིམ་རེ་རེར་འཛུལ་ནས་སྐྲ་སྟོན་ཆོ་གའི་སྟེང་ཐོན་པར་འབོད་བརྡ་གཏོང་དགོས་ལ། འདིར་ལྟར་དུད་ཁྱིམ་རེ་རེར་འབོད་བརྡ་གཏོང་སྐབས་སྐྲ་སྟོན་བག་མའི་ཁ་མི་གྲགས་པར་བག་རོགས་གཉིས་ཀྱིས་འབོད་བརྡ་གཏོང་པ་ཞིག་རེད། རྒྱུ་མཚན་མི་དར་མར་གྱུར་ཚེ་ཁྲེལ་དང་བག་ཡོད་དགོས་ལ།དེང་ཕྱིན་བྱིས་བློའི་སྤྱོད་པ་སོགས་སྤང་དགོས་པའི་གནད་མཚོན་པར་བྱེད་པ་དེ་ཡིན་པ་བཤད་སྲོལ་འདུག
ཁོ་མོ་ཚོ་ཐོག་མར་ཁྱིམ་མཚེས་ལྷ་མཁར་ཚང་དུ་འབྱོར་བྱུང་ལ། དག་དག་ཁྱིམ་མཚེས་ཚང་གི་ནངས་བསང་ཕུད་པའི་སྐབས་རེད། སྙན་ལྷང་ལྷང་གི་དུང་དཀར་གཡས་འཁྱིལ་གྱི་སྒྲ་དང་སྔོ་ལྷོག་ལྷོག་གི་ལྷ་བསང་དུ་སྤྲིན་ལ་དམིགས་ན་དེ་རིང་གི་བསང་མཆོད་ཀྱི་སྨོན་འདུན་ནི་ཆེད་དུ་ཁོ་མོར་གྲ་སྒྲིག་བྱས་པ་དང་འདྲ་ལ། ཁྱིམ་བདག་མ་ཨ་ཅེ་ཡིད་བཞིན་གྱིས་ཁོ་མོར་བཀྲ་ཤིས་རྟེན་འབྲེལ་གྱི་དངོས་ཟོག་འཛོམས་ཚོད་རེ་སྟེར་བ་ནི་ཁོ་མོ་མ་འོངས་བར་རྒྱུ་འབྱོར་བ་ལྡན་ཞིང་འཚོ་བ་བདེ་སྐྱིད་ཡོང་བར་རྟེན་འབྲེལ་མཚོན་ཆེད་རེད་ཅེས་བཤད་སྲོལ་ཡོད། འདི་ལྟར་དུད་ཁྱིམ་རེ་རེར་འབོད་བརྡ་བཏང་ནས་ཕྱིར་རང་ཁྱིམ་དུ་ལོག་ན་ལག་སྟོང་མིན་པར། དུད་ཁྱིམ་རེ་རེས་ཁོ་མོར་ཀ་ར་སིལ་ཏོག་གཙོ་བྱས་པའི་དངོས་ཟོག་སྣ་ཚོགས་ཀྱི་སྨོན་འདུན་བསྣམས་ནས་ཁྱིམ་དུ་ལོག་དགོས་པ་ཞིག་ཡིན་པར་བཤད། མཁའ་མོ་འཚོས་སྔ་མོའི་དུས་ཚོད་དྲུག་ནས་དགུའི་བར་དུད་ཁྱིམ་རེ་རེར་འབོད་བརྡ་བཏང་ཚར་ནས་ཕྱིར་རང་ཁྱིམ་དུ་ལོག་བྱུང༌། ཁོ་མོར་བྱིན་པའི་ལེགས་སྐྱེས་མང་ཆེ་བ་ནི་ཀ་ར་དང་སིལ་ཏོག་ཡིན་ལ། སྒོར་མོ་གཅིག་ཅན་དང་གཉིས་ཅན་ཡོད་པར་མ་ཟད། ད་དུང་རི་མོ་མི་འདྲ་བའི་དཀར་ཡོལ་ཡང་ཡོད་པས། ལེགས་སྐྱེས་འདི་དག་ཚང་མ་ནི་ཁོ་མོའི་མ་འོངས་འཚོ་བ་བདེ་སྐྱིད་ཡོང་བའི་སྨོན་འདུན་མཚོན་སྟངས་མི་འདྲ་བ་ཡིན་པ་རེད།
ཆོ་གའི་དངོས་ལས“གོང་བཏགས”འཇོག་པའི་སྐོར།
ད་ལྟ་ནི་སྡེ་འདིའི་ཡུལ་སྲོལ་ལྟར་བུ་མོར་གོང་བཏགས་འཇོག་པའི་དུས་ཚོད་ལ་སླེབས་ཡོད་ལ། སྡེ་མི་ཆོས་འཛོམས་ལ་མཚོན་ན། ལས་འདིའི་གོ་རིམ་ལ་ཅུང་བྱང་ཆ་ཡོད་ལ་འགན་ཕྲག་ཏུ་ཁུར་བ་ཞིག་ཡིན་པས། ད་ཐེངས་ཀྱང་ཁོས་ཁྱིམ་བདག་གིས་ལས་བཅོལ་དང་དུ་བླངས་ནས་གོང་བཏགས་འཇོག་སྐབས་ཀྱི་ཆོ་གའི་སྐོར་ལ་གྲ་སྒྲིག་བྱེད་བཞིན་ཡོད། ཁོས་ཐོག་མར་གདན་དཀར་གྲུ་བཞིའི་སྟེང་དུ་ནས་དཀར་དྲུག་མོའི་གཡུང་དྲུང་གི་རི་མོ་བྲིས་ཏེ། བཀྲ་ཤིས་རྟགས་མཚན་གྱི་གདན་དཀར་སྟེང་དུ་བུ་མོར་གྲ་སྒྲིག་བྱས་ཡོད་པའི་ཕྲུག་ཚ་རུ་དང་གཡུ་བྱུ་རུ་སོགས་གོན་པ་དང་འདོགས་ཆ་ཡོད་ཚད་གྲལ་གཅིག་ཏུ་འཇོག་པར་བྱེད་ལ། གོན་པ་དང་འདོགས་ཆ་ཡོད་ཚད་ལ་ལྷ་ཤིང་ཤུགས་པ་དང་ཙན་ཏན་སོགས་དྲི་ཞིམ་རིགས་ཀྱི་རྩི་ཤིང་མེར་བསྲེག་ནས་དེའི་ དུ་བས་དག་གཙང་བྱེད་དགོས་པ་ཞིག་ཡིན་པས། དག་དག་སྐབས་འདིར་མཁའ་མོ་འཚོའི་སྤོ་བོ་ལས་ཀ་འདིར་བྲེལ་བཞིན་མཆིས། སྔགས་པའི་འདོན་པ་ལྟར་གོན་པ་དང་འདོགས་ཆ་རྣམས་གོ་རིམ་ལྟར་རེ་རེ་བཞིན་གོན་དགོས་པའི་སྲོལ་ཡོད་པ་ཞིག་རེད། གོ་རིམ་འདི་ཡོད་ཚད་ལ་ཡུལ་འདིའི“གོང་བཏགས”འཇོག་པ་ཞེས་ཟེར། ཡུལ་སྲོལ་ལྟར་ཐོག་མར་བུ་མོས་ལྭ་བའི་ཕུ་ཐུང་གོན་དགོས་ལ། ཕུ་ཐུང་གཉིས་ཀ་ནི་སོ་སོར་ཨ་ཕ་དང་ཨ་མ་གཉིས་ཀྱི་སྐལ་ཡིན་པར་བཤད་སྲོལ་ཡོད་པས། ཕ་མ་གཉིས་ཀྱི་སྨོན་འདུན་ལེགས་སྐྱེས་མ་འབྱོར་ཚེ་ཕུ་ཐུང་ནང་དུ་ལག་པ་མི་གཏོང་ཞིང་མི་གོན་པ་ཞིག་རེད།
ཨ་ཕའི་སྨོན་འདུན་ལེགས་སྐྱེས་འབྱོར་བ་ན་ཁོ་མོས་མྱུར་དུ་ཕུ་ཐུང་གཡས་པ་ གོན་བྱུང་ལ། ད་དུང་ཕུ་ཐུང་གཡོན་པ་ནི་སུ་ལ་སྒུག་ཡོད་དམ། མ་གཞི་དེ་ནི་ཁོ་མོའི་ཨ་མ་ལགས་ལ་སྒུག་ཡོད་པ་མ་ཡིན་ནམ། འདི་ལྟར་རང་ཁྱིམ་གྱི་ཕ་མ་གཉིས་གཙོ་བྱས་ཏེ་སྤོ་བོ་དང་རྨོ་བོ་སོགས་ཀྱི་སྨོན་འདུན་ལེགས་སྐྱེས་བྱིན་ནས་གོན་པ་ཡོད་ཚད་གོན་དགོས་པ་ཞིག་ཡིན་ལ། ཞོར་དུ་ཆོ་གའི་ལུགས་སྲོལ་ཡང་གྱ་ནོམ་པ་ཡོད་པ་སྟེ། “སྟོད་དབུས་ཚང་ཆོས་ར་ཚོགས་དང་བཟི།། ཕ་བླ་མར་ཞལ་གསུང་ཅི་ཡོད་ཀི། ནངས་སྔ་མོའི་ཚོགས་བརྡ་རྒྱག་རྒྱུ་ན།། དུང་དཀར་བོ་ཁོག་ལ་དབུགས་དགོས་ཀི། དབུགས་མེད་ན་དུང་དཀར་མི་གྲགས་དཀའ་ཀི། སྨད་རྒྱ་ནག་ཚོང་ར་ཚོགས་དང་ཐལ།། ནང་རྒྱལ་བོར་ཞལ་གསུང་ཅི་ཡོད་ཀི། ནངས་སྔ་མོའི་ཚོང་མགོ་འབྱེད་རྒྱུ་ན།། རྟ་དཀར་བོ་གོང་ལ་གོས་དགོས་ཀི།གོས་མེད་ན་ཚོང་མགོ་འབྱེད་དཀའ་ཀི། ནང་ཁྲོམ་པ་གྲལ་ལ་ཚོགས་དང་ཐལ།། ནང་ཞ་ཁུ་ཞལ་གསུང་ཅི་ཡོད་ཀི། ནངས་སྔ་མོའི་བག་ཚིག་འཛིན་རྒྱུ་ན།། དུང་གོར་མོའི་ཁོག་ལ་དབུགས་དགོས་ཀི། འགེབས་མེད་ན་སྤོབས་པའི་མི་ལོངས་ཀི།”ཞེས་འགེབས་པ་ཞེས་པའི་བཤད་པ་ཁ་ཚང་ཞིག་ཡོད་པ་དང༌།“སྟོད་དབུས་གཙང་ཡུལ་དུ་ན་ནིང་བུད་བཟི།། ཕྲུག་མི་གཅིག་ཐིག་ལེ་དགུ་བརྒྱ་ཡོད་ཀི། ཕ་བླ་མ་གསུམ་གྱི་རབ་གནས་ཡོད་ཀི། དུང་དཀར་བོ་འདྲ་བའི་འུར་འུར་ཞིག་གྲགས་དགོས།། སྨད་རྒྱ་ནག་ཡུལ་ནས་ན་ནིང་བུད་བཟི།། གོས་མི་གཅིག་འཁོར་ལོ་རང་བྱོན་ཡོད་ཀི། བུ་དཔའ་བོ་གསུམ་གྱི་ཐེམ་ཀ་ཡོད་ཀི རྟ་འདོ་བ་འདྲ་ཞིག་འཚེར་དགོས་ཀི། ནང་ཁྲོམ་པ་གྲལ་ནས་ད་ནངས་བུད་བཟི།། དར་མི་གཅིག་ཁ་ཚར་རང་བྱོན་ཡོད་ཀི། ནང་ཨ་ཁུ་གསུམ་གྱི་ཁ་གཡང་ཡོད་ཀི། བྱ་ཁུ་བྱུག་འདྲ་ཞིག་གྲགས་དགོས་ཀི། ”ཞེས་འགེབས་ལན་ཞེས་པའི་བཤད་པ་ཞིག་གི་གོ་རིམ་ཡོད་ལ། ཞོར་དུ་བཀྲ་ཤིས་ཁ་གཡང་གི་དངོས་གྲུབ་སྩོལ་བའི་བཤད་པའི་གོ་རིམ་རྨ་མེད་ཅིང་ཡིད་ཀྱི་བསྟན་པ་དབང་མེད་དུ་འཕྲོག་པའི་ཆོ་ག་སྟེ།“མཆོད་མ་ཧུ། ཆོས་ཀྱི་ཀུན་ཏུ་བཟབང་བོ་མཆོད། འཇའ་ལུས་མཆེད་པའི་དངོས་གྲུབ་སྩོལ། ལོངས་སྐུ་ཐུགས་རྗེ་ཆེན་པོ་མཆོད། འགོ་དྲུག་འཇམ་པའི་དཔལ་དུ་རོལ། སྤྲུལ་སྐུ་པདྨ་འབྱུང་གནས་མཆོད། བོད་ཁམས་སྐྱོང་བའི་ཐུགས་རྗེ་གཟིགས།”ཞེས་ཁ་གཡང་དངོས་གྲུབ་ཀྱི་སྨོན་ལམ་བཏབ་རྗེས།“ངའི་ལག་གི་དཀར་ཡོལ་འབྲུག་མ་འདི།། བུད་པ་རྒྱ་ནག་ཡུལ་ནས་ཡོང༌།། རྒྱ་བསོད་ནམས་ཅན་གྱི་ལག་ནས་ཉོས།། བོད་ཁ་བ་ཅན་ལ་གནང་ནི་རེད།། དེའི་ཞབས་ན་པདྨ་འདབ་བརྒྱད་ཡོད།། པདྨ་འདབ་བརྒྱད་བཀད་ནས་ཡོད།། སྐེད་ན་གཡུང་དྲུང་ལུགས་བརྒྱད་ཡོད།། གཡུང་དྲུང་ལུགས་བརྒྱད་བརྒྱན་ནས་ཡོད།། ཁ་ནས་འཁོར་ལོ་རྩིབས་བརྒྱད་ཡོད།། འཁོར་ལོ་རྩིབས་བརྒྱད་འཁོར་གི་ཡོད།། དེའི་ནང་ན་བདུད་རྩི་ཨ་མིན་ཊའི་ཆང་ཞིག་ཡོད།། རང་གི་མ་འཐུང་གནམ་ལ་མཆོད།། ཨ་མ་གོང་མ་རྒྱལ་མོར་མཆོད།། རང་གི་མ་འཐུང་བར་སྣང་ཁམས་ལ་མཆོད།། ལྷ་རིགས་ཁྲི་མ་འབུམ་ལ་མཆོད།། རང་གི་མ་འཐུང་ས་ལ་མཆོད།། ཀླུ་རིགས་ས་ཡ་དུང་ཕྱུར་མཆོད།། རང་གི་མ་འཐུང་ཁྱིམ་ལ་མཆོད།། ཁྱིམ་གྱི་ལྷ་དང་སྲུང་མར་མཆོད།།
ངའི་ལག་ནས་སྦྲང་དཀར་རྩམ་པའི་ཁྲི་སྟེང་ན། འབྲི་མར་སེར་བོའི་རྒྱན་ཞིག་ཡོད། འབྲི་ཐུལ་མ་བརྒྱ་ཡི་འབྲི་མར་རེད། མགོ་ལ་བྱུག་ན་མགོ་འཕང་མཐོ། ཕྲག་གཡས་ལ་བྱུག་ན་གཡས་པ་གསེར་གྱི་ཉི་མ་ཤར། ཕྲག་གཡོན་པར་བྱུག་ན་གཡོན་པར་དངུལ་གྱི་ཟླ་བ་ཚེས། ཁ་ལ་བྱུག་ནཁ་ལས་རླུང་རྟ་དར། མགོ་ཡང་སྐྱ་མོ་ཝ་ཡིས་བརྒྱན། ཝ་དམར་བོ་དབུས་གཙང་ཡུལ་ལ་མཆོད། དབུས་དགའ་ལྡན་གསེར་ཁྲིམཛོད་ནས་ཉོས། སེར་བོ་གསེར་གྱི་རིན་པ་དེ། ཉི་མ་སེར་བོའི་དོ་ཟླ་རེད། འདི་གོན་གི་སྐལ་བ་ཁྱོད་ཡོད་ཀི། མགོ་ལ་གོན་པའི་ཕྱིན་ཆད་ནས། མཚན་སྙན་གྲགས་གཡུ་འབྲུག་སྔོན་མོ་བཞིན། གླིང་བཞི་ཀུན་ལ་ཁྱབ་པར་ངེས། ལུས་གཅིག་ཕྲ་མོ་གོས་ཀྱིས་བརྒྱན།། རྒྱ་ཚོང་དཔོན་ནོར་བུའི་ལག་ནས་ཉོས།། དཀར་ཡོལ་དངུལ་གྱི་རིན་པ་རེད།། ཟླ་བ་དཀར་པོའི་དོ་ཟླ་རེད།། འདི་གོན་པའི་བསྐལ་བ་ཁྱོད་ཡོད་ཀི། ལུས་ལ་གོན་པའི་ཕྱིན་ཆད་ནས།། ལས་བསོད་ནམས་ཡར་ངོའི་ཟླ་བ་བཞིན།། ཕྱོགས་མུན་པ་སེལ་བའི་མགོན་དུ་གྱུར།།
སོག་པ་ལེབ་མོ་དུང་གིས་བརྒྱན།། དུང་དཀར་པོ་གླིང་དཀར་སྟོད་ནས་ཡོང་།། གླིང་སེང་ལྕམ་འབྲུག་མོའི་ལག་ནས་ཉོས།། རྟ་དཀར་པོ་དྲུག་གི་རིན་པ་རེད།། སྨིན་དྲུག་ཆ་མོའི་དོ་ཟླ་རེད།། འདི་འདོགས་ཀི་བསྐལ་བ་ཁྱོད་ཡོད་ཀི། དེ་རྒྱབ་ལ་བཏགས་པའི་ཕྱིན་ཆད་ནས།། ཁ་ལས་རླུང་རྟ་དཀར་པོ་བཞིན།། ཕྱི་དབུས་མཐའ་མེད་པར་རྒྱུགས་རྒྱུ་རེད།
རིན་ཆེན་གསེར་གྱི་ས་གཞི་ལ།། དཔག་བསམ་ལྗོན་པའི་ཤིང་ཞིག་བཙུགས།། ལྷོ་སྤྲིན་བཞིན་དུ་རྩ་བ་རྒྱས།། སྐྱེ་དགུ་འཛོམས་པའི་བཀྲ་ཤིས་ཤོག ། འཇའ་ཚོན་བཞིན་དུ་ཡལ་ག་རྒྱས།། བཟང་དགུ་གསུམ་འཛོམས་པའི་བཀྲ་ཤིས་ཤོག ། སྐར་ཚོགས་བཞིན་དུ་ལོ་མ་ཐོགས།། བསམ་དགུ་འཛོམས་པའི་བཀྲ་ཤིས་ཤོག ། ཉི་ཟླ་བཞིན་དུ་མེ་ཏོག་བཞད།། མཛེས་དགུ་རྒྱན་པའི་བཀྲ་ཤིས་ཤོག ། ཡིད་བཞིན་ནོར་བུའི་འབྲས་བུ་སྨིན།། འདོད་དགུ་འབྱུང་བའི་བཀྲ་ཤིས་ཤོག །” ཅེས་གོན་པ་དང་འདོགས་ཆ་སྣ་ཚོགས་ཀྱིས་ཁོ་མོ་ཡོངས་སུ་སྤྲས་ཤིང༌། སྨོན་འདུན་ཕྱྭ་གཡང་གིས་ཕྱུག་པའི་བཀྲ་ཤིས་ཁ་གཡང་སྣ་ཚོགས་ཀྱིས་ཁོ་མོའི་ཡིད་སེམས་གསོ་བར་བྱེད་པ་ཞིག་ཡིན་ཞིང༌། ཡུལ་འདི་གས་འདིའི་ཆོ་གའི་གོ་རིམ་ལ་བྲང་ཁ་གསོ་བའང་ཟེར། བྲང་ཁ་གསོ་བ་ནི་སྡེ་གཅིག་པའི་རང་གི་ན་མཉམ་རྩེད་གྲོགས་དང༌། ཤ་ཉེ་རིང༌། ཕུ་ནུ་མིང་སྲིང་སོགས་ཀྱིས་བག་མ་ཁོ་མོར་ནང་སེམས་ཀྱི་སྨོན་འདུན་བཟང་བོ་དང་ཕྱི་སྣོད་ཀྱི་འདོད་རྒུ་ལོངས་སུ་སྤྱོད་པར་སྨོན་འདུན་གྱི་ཕྱྭ་གཡང་སྩོལ་བའི་གོ་རིམ་ཞིག་ཡིན་པར་བཤད།
ཆོ་གའི་དངོས་ལས་ཤ་ཉེ་རིང་དང་མ་སྲུ། ཆར་བ་བརྒྱ་ཐམ་པ་བསྟད་དེ“མ་ཇ”ལྡུད་པའི་སྐོར།
གོང་བཏགས་བཞག་ཚར་རྗེས། བག་ངུས་ལེན་མཁན་བུད་མེད་དར་མ་ཚོས་བག་ངུས་ཀྱི་དབྱངས་རྟའི་ཁྲོད་དཀྱིལ་ཀར་བསྐོར་བར་ལན་གསུམ་རྒྱབ་ཏེ། བག་མའི་ཁ་ཕྱིར་འཁོར་དུ་བཅུག་ཅིང༌། གཡང་མདའ་མགོ་ཐོག་ཏུ་བསྐོར་ནས་ཡུན་གྱིས་ཁ་ཕྱིར་འཁོར་ཏེ་རང་ཁྱིམ་གྱི་སྒོ་ཆེན་ཁར་བསྐྱོད་དགོས་པ་ཞིག་ཡིན་ལ། སྒོ་ཆེན་ཁ་དང་སྒོ་མདུན་ནས་རང་གི་ཤ་ཉེ་བསྟོད་པ་ཞིག་རེད།(འདིར་ཤ་ཉེ་རིང་དང་མ་སྲུ་སོགས“བསྟོད་པ”ཞེས་པ་ནི་སྐྲ་ཕབ་བག་མ་ཁོ་མོའི་རང་གི་ཁྱིམ་རྒྱུད་ཉེ་རིང་དང༌། ན་མཉམ་བློས་ཐུབ་གྲོགས་པོ་གཙོ་བྱས་ཏེ་ཕ་མ་གཉིས་ཀྱི་ཉེ་རིང་དང་སྤུན་ཟླ་གྲོགས་པོ་ཡོངས་ལ་རང་སེམས་ཀྱི་གུས་སེམས་མངོན་ཕྱིར་ཁོང་ཚོར་བརྩེ་བའི་ལག་བརྡ་དང་ངག་གི་དབྱངས་འགྲོས་ཁྲོད་བདུད་རྩི་འདྲེན་པ་ཞིག་ཡིན་ལ། ཁྱིམ་རྒྱུད་དང་ཤ་ཉེ་རིང༌། སྤུན་ཟླ་གྲོགས་པོ་ཚོས་ཀྱང་ཁོ་མོར་སྨོན་འདུན་དང་ཕྱྭ་གཡང་གི་ལག་སྐྱེས་འཛོམས་ཚོད་རེ་སྟེར་བའི་གོ་རིམ་ལ་བརྗོད་པར་བཤད) འདི་ལྟར་ཁ་ཕྱིར་འཁོར་ནས་སྒོ་ཁར་འབུད་པའང་རང་གི་ལྟེ་ཁྲག་ཕུད་སའི་ཕ་ཁྱིམ་འདི་ནམ་ཡང་བརྗེད་མི་སྲིད་ལ། ཕ་མའི་བཀའ་དྲིན་ནམ་ཡང་བོར་མི་སྲིད་པར་བཤད་སྲོལ་ཡོད་པ་རེད། འདི་ལྟར་ཤ་ཉེ་བསྟད་ཚར་རྗེས།ཆར་དཔོན་དང༌། ཇ་མ། ཆུ་ལེན། ཚོ་བ་བརྒྱ་ཐམ་པ་བསྟོད་པ་ཞིག་ཡིན། ཡུལ་སྲོལ་ལྟར། ཉིན་འདིར་མ་སྲུ་ཚོ་ནི་འགྲུལ་བ་གལ་ཆེན་དུ་བརྩི་བ་ཞིག་ཡིན། རྒྱུ་མཚན་བུ་མོའི་སྐྲ་ཕབ་ན་དབང་ཆ་ཡོད་ཚད་མ་ལ་དབང་བ་ཞིག་ཡིན་པར་བཤད་སྲོལ་ཡོད་པས། ཉིན་འདིར་མ་སྲུ་ཚོར་བརྩི་བཀུར་བྱེད་དགོས་ཤིང༌། སྐྱེས་པ་རྣམས་ཀྱིས་མ་སྲུ་ཚོ་གོང་དུ་བཀུར་ནས་ཇ་འདྲེན་པ་ཞིག་ཡིན་ལ། གོ་རིམ་འདིར་ཡུལ་འདི་གས་“མ་ཇ”ལྡུད་པ་ཞེས་ཟེར། འདིར་“ཆར་བ”དང་“ཆར་དཔོན”ཞེས་པའང་ཡུལ་འདིའི་ལུགས་སྲོལ་ལྟར་ན་ཚོ་བ་དང་ཚོ་དཔོན་ལ་གོ་དགོས་ཤིང༌། སྟོན་མོ་སྤྱི་ལ་བཀོད་སྒྲིག་བྱེད་མཁན་གཙོ་བོར་གོ་དགོས་པ་ཞིག་ཡིན་པ་དང༌། འཚོ་བ་སྤྱི་ལ་བཀོད་སྒྲིག་བྱེད་མཁན་གྱི་ཇ་དཔོན་ནམ་སྟོན་འཛིན་པ་ལྟ་བུར་གོ་དགོས་པ་རེད། དེ་བས། བག་མས་རང་གི་སྐྲ་སྟོན་ཆོ་གར་རོགས་བྱེད་མཁན་གྱི་མི་སྣ་གཙོ་བོ་དག་ལ་ཆེད་དུ་བཀའ་དྲིན་ཞུ་བར་བག་རོགས་ཀྱིས་འགྲོ་རོགས་འོག་མ་སྲུ་ཚོ་དང་ཆར་དཔོན་ལ་ཇ་དང་ཟས་འདྲེན་དགོས་པ་ཞིག་རེད།
ཆོ་གའི་དངོས་ལས་ཕྱོགས་བཞིའི་འགྲུལ་བ་བསུ་སྟེ་གླུ་ལེན་གར་རྩེར་རོལ་བའི་སྐོར།
འདི་ལྟར་ཉིན་གུང་འདས་རྗེས། བག་མ་དང་བག་རོགས་ཚོ་སྒོ་ཁར་བུད་དེ་འགྲུལ་བ་བསུ་མ་བྱེད་པ་དང་མགྱོགས་སྐད་གཏོང་བ་ཡིན་ལ། ཕྱོགས་བཞིའི་འགྲུལ་བ་དང་སྡེ་བ་དང་ཚོ་བའི་མགྲོན་པོ་རྣམས་འབྱོར་ཚེ། སྟོན་འཛིན་པས་ཚོགས་ར་རུ་གྲལ་བགོ་བ་ཡིན་ལ། ཡུལ་འདིའི་གྲལ་བགོ་སྐབས་ལུགས་སྲོལ་གཞན་ཞིག་ཡོད་པ་ནི་གྲལ་ལ་གཡས་གྲལ་དང༌། དཀྱིལ(གདོང་གྲལ) གྲལ། གཡོན་གྲལ་བཅས་སུ་བཀར་ཞིང༌། གཡས་གྲལ་དུ་ཚོ་བའི་སྔགས་པ་དང་སྔགས་དཔོན་བཀོད་སྒྲིག་བྱེད་པ་ཡིན་ལ།གདོང་གྲལ་དུ་རང་གི་ཚོ་བ་སྟེ་སྐེ་གཞུང་ཚོ་བཞི་འདུག་དགོས། གཡོན་གྲལ་དུ་འགྲུལ་བ་རྣམས་འདུག་དགོས་པ་ཞིག་རེད། གྲལ་གཙོ་བོ་གཡས་གྲལ་དང་གདོང་གྲལ་དུ་རང་གི་སྡེ་བ་དང་ཚོ་བ་བཀོད་སྒྲིག་བྱེད་པ་ནི་སྐེ་གཞུང་ཚོ་བཞི་ཡིས་བུ་མོར་སྐྲ་ཕབ་སྐབས་ཁྲི་ཀའི་ས་ཆ་གཞན་དག་དང་ཐུན་མོང་མིན་པའི་ཡུལ་སྲོལ་ཁྱད་པར་བ་ཞིག་རེད། རྒྱུས་ལོན་པ་ལྟར་ན། ཁོ་ཚོས་འདི་ལྟར་བྱེད་དོན་ཡང་མི་རིགས་རང་གི་ཡུལ་དང་དུས་ཀྱི་ལོ་རྒྱུས་ཀྱི་རྒྱུ་མཚན་ནམ་གནས་ལུགས་ཡོད་པ་སྟེ། བུ་མོར་སྐྲ་ཕབ་པ་ཡིན་ཚེ། ཆོ་གའི་འགྲོ་ལུགས་ཀྱི་དབང་ཆ་ཡོད་ཚད་སྡེ་བ་དང་ཚོ་བར་དབང་བ་ཡིན། རྒྱུ་མཚན་བུ་མོ་སྐྱེས་ས་སྡེ་འདི་ཡིན་ལ། ནར་སོན་སའང་སྡེ་འདི་ཡིན་པས། ཕ་ཁྱིམ་དང་མ་ཁྱིམ་ནི་བུ་མོ་རང་འཚར་ལོངས་འབྱུང་སའི་རྟེན་གཞི་ཡིན་པ་སུས་ཀྱང་ཁས་ལེན་པ་ཡིན་ལ། སྐྲ་ཕབ་པ་ནི་ཡུལ་གཞན་དུ་གནས་ལ་བྱིན་པ་དང་མི་འདྲ་བས། རང་གི་སྡེ་བ་དང་ཚོ་བ་གཙོ་བོར་བཞག་ན་འོས་པའི་སྲོལ་ཞིག་གནའ་ནས་ད་བར་དུ་ཆགས་ཡོད་པས་སོ། ཁྲི་ཀ་ཡུལ་གྱི་ས་ཆ་མང་ཆེ་བས་བུ་མོར་སྐྲ་ཕབ་སྐབས་བུ་མོའི་མ་ཕྱོགས་སྟེ་ཨ་ཞང་ཚང་གཙོ་བོར་འཛིན་པ་ཡིན་ལ། སྟོན་ཐོག་ཏུ་ཨ་ཞང་ཚང་གྲལ་གཙོ་བོར་འཇོག་པ་ཡིན། འོན་ཀྱང་ཁྲི་ཀའི་དཀར་བརྗིད་ས་ཆའི་སྐེ་གཞུང་ཚོ་བཞི་ཡིས་སྐྲ་ཕབ་སྐབས་རང་གི་སྡེ་བ་གཙོ་བོར་འཛིན་པའང་སྲོལ་རྒྱུན་གྱི་གནས་ལུགས་གཞན་ཞིག་གི་དགེ་མཚན་ཡོད་པ་མ་ཡིན་ནམ།
སྐྲ་སྟོན་གྱི་ཆོ་གའི་གོ་རིམ་མཚན་མོར་སླེབས་བྱུང་ལ། ཕྱོགས་བཞིའི་མགྲོན་པོ་དང་སྐེ་གཞུང་ཚོ་བཞིའི་འགྲུལ་བ་རྣམས་རང་རང་གི་གྲལ་གྱི་སྒྲིག་རིམ་ལྟར་ཅིག་སེ་འཚོགས། ཡུལ་སྲོལ་ལྟར་གླུ་ལེན་གར་རྩེའི་འགོ་བརྩམས་ཤིང༌། ཆོ་གའི་གོ་རིམ་ལྟར་བག་ངུས་ལེན་པ་དང༌། ཐག་རིང་གི་འགྲུལ་བ་བསྟོད་པ། མ་སྲུ་བརྒྱ་ཐམ་པ་བསྟོད་པ། དེ་ནས་མ་ཇ་ལྡུད་པ་དང་ལེགས་སྐྱེས་ཕུལ་ཞིང་ཕྱིར་བཅོས་ཏེ་ཆོ་ག་མཇུག་བསྡུ་བ་ཞིག་ཡིན་ལ།མཐར་སྔགས་པས་བཀྲ་ཤིས་འདོན་དབྱངས་ཀྱི་སྙན་འགྲོས་ཁྲོད་ཆོ་ག་མཇུག་རྫོགས་པ་ཡིན་ཞིང༌། མཁའ་མོ་འཚོ་འང་གཟབ་ལ་རྒྱས་པའི་ཆོ་གའི་སྨོན་འདུན་ཡོད་ཚད་ཀྱི་གོ་རིམ་ཁྲོད་ནས་འདི་ལྟར་ནར་སོན་ཏེ་དར་མར་གྱུར་བ་རེད།
མཆན།
༡“བག་ངུས”ལེན་པ། མདོ་སྨད་ཁྲི་ཀ་སྐེ་གཞུང་ཚོ་བཞིའི་བག་ངུས་ལེན་པའི་སྲོལ་ནི་བུ་མོའི་སྐྲ་སྟོན་ཆོ་གའི་གོ་རིམ་ཁྲོད་ཅུང་མང་པའི་དབྱངས་རྟ་ཞིག་ཡིན་ཞིང༌།ལུགས་སྲོལ་ལྟར་ཐོག་མར་བུ་མོ་མཁའ་མོ་འཚོའི་མགོ་ན་བཏགས་ཡོད་པའི་ཟངས་ཀྱི་སྒོར་མོ་སྟེ་དོང་ཙེའམ་མ་ཆ་ཟེར་བ་དེ་ཚོ་བའི་བུད་མེད་ནང་གི་ཁ་ལས་ཅན་ཞིག་གིས་ཁོ་མོར་སློང་དགོས་ལ། བུ་མོ་མཁའ་མོ་འཚོས་ཡིད་མི་འཐད་པའི་བཟོ་ལྟའི་ཁྲོད་སྐྲའི་ལོགས་གཉིས་ཀྱི་ལན་བུ་སྟེང་གི་དོང་ཙེ་དེ་སྟེར་དགོས་ཤིང༌། བུ་མོའི་མཐའ་འཁོར་གྱི་བུད་མེད་དང་བུ་མོ་ཚོས་ཁོ་མོའི་མཐའ་བསྐོར་ཏེ་དེའི་ནང་གཉེན་སྒྲིག་བྱས་ཟིན་པའི་བུད་མེད་ཅུང་དར་མ་གཉིས་ཀྱིས“ད་ནངས་ལྷ་སྔ་ཁྱོད་སྔ་ཡིན།། བྱ་ཀ་ལ་ངུ་དང་ང་ལ་ངུ༌།། ད་ནངས་ལྷ་འདར་ཆ་འདར་ཡིན།། བྱ་ཆ་རེ་ངུ་དང་ང་ལ་ངུ་།།”ཞེས་ཡིད་སེམས་ལ་སྨྲེང་བ་སྟེར་བ་ཞིག་དབྱངས་རྟ་ལ་སྐྱོན་པ་ཡིན། ཆོ་གའི་རྣམ་པ་འདིར་ཡུལ་འདི་གས“བག་ངུས”ལེན་པ་ཟེར།
༢“ཐེའུ་རིས”སློང་པ། མདོ་སྨད་ཁྲི་ཀ་སྐེ་གཞུང་ཚོ་བཞིའི་ཐེའུ་རིས་ལེན་པའི་སྲོལ་ནི“སྐྲ་ཨ་གཡང་ཐེའུ་ལ་གསེར་ཡང་སྐྱེས།། གསེར་གྱི་ཐེའུ་རིས་སྨུག་པོ་ཡིན།། སྨུག་པོ་ཐེའུ་རིས་བཤིག་ཁེལ་དཀའ།། འདོགས་ཆ་ཁ་ཚང་ཁས་ལེན་བྱོས།། ཞེས་དབྱངས་རྟ་ལ་སྐྱོན་པ་ཞིག་ཡིན་ཞིང༌། དེའི་དོན་ནི་རྒྱན་གོས་དང་འདོགས་ཆ་གྲ་སྒྲིག་བྱས་མེད་ཚེ། བུ་མོས་མ་ཆའམ་དོང་ཙེ་སྟེར་མི་སྲིད་ལ། དེ་མ་བྱིན་ཚེ་དར་མའི་ཆོ་ག་དངོས་ལ་ཞུགས་མི་ཐུབ་པའི་དཔེ་ཡོད་པར་བཤད་ཅིང༌། མ་ཆའམ་དོང་ཙེ་འདི་ལེན་པའི་གོ་རིམ་ཡོངས་ལ་ཡུལ་འདི་གས“ཐེའུ་རིས”ལེན་པ་ཞེས་ཟེར།
༣“གོང་བཏགས”འཇོག་པ། མདོ་སྨད་ཁྲི་ཀ་སྐེ་གཞུང་ཚོ་བཞིའི་གོང་བཏགས་འཇོག་པའི་སྲོལ་ནི་ཐོག་མར་གདན་དཀར་གྲུ་བཞིའི་སྟེང་དུ་ནས་དཀར་དྲུག་མོའི་གཡུང་དྲུང་གི་རི་མོ་བྲིས་ཏེ། བཀྲ་ཤིས་རྟགས་མཚན་གྱི་གདན་དཀར་སྟེང་དུ་བུ་མོར་གྲ་སྒྲིག་བྱས་ཡོད་པའི་ཕྲུག་ཚ་རུ་དང་གཡུ་བྱུ་རུ་སོགས་གོན་པ་དང་འདོགས་ཆ་ཡོད་ཚད་གྲལ་གཅིག་ཏུ་འཇོག་པར་བྱེད་ལ། གོན་པ་དང་འདོགས་ཆ་ཡོད་ཚད་ལ་ལྷ་ཤིང་ཤུགས་པ་དང་ཙན་ཏན་སོགས་དྲི་ཞིམ་རིགས་ཀྱི་རྩི་ཤིང་མེར་བསྲེག་ནས་དེའི་དུ་བས་དག་གཙང་བྱེད་དགོས་པ་ཞིག་ཡིན་ཞིང༌།སྔགས་པའི་འདོན་པ་ལྟར་གོན་པ་དང་འདོགས་ཆ་རྣམས་གོ་རིམ་ལྟར་རེ་རེ་བཞིན་གོན་དགོས་པའི་སྲོལ་ཡོད་ལ། གོ་རིམ་འདི་ཡོད་ཚད་ལ་ཡུལ་འདིའི“གོང་བཏགས”འཇོག་པ་ཞེས་ཟེར།
༤“བསྟོད་པ”། མདོ་སྨད་ཁྲི་ཀ་སྐེ་གཞུང་ཚོ་བཞིའི་བསྟོད་པའི་སྲོལ་ནི་ཤ་ཉེ་རིང་དང་མ་སྲུ་སོགས“བསྟོད་པ”ཞེས་པ་ནི་སྐྲ་ཕབ་བག་མ་ཁོ་མོའི་རང་གི་ཁྱིམ་རྒྱུད་ཉེ་རིང་དང༌། ན་མཉམ་བློས་ཐུབ་གྲོགས་པོ་གཙོ་བྱས་ཏེ་ཕ་མ་གཉིས་ཀྱི་ཉེ་རིང་དང་སྤུན་ཟླ་གྲོགས་པོ་ཡོངས་ལ་རང་སེམས་ཀྱི་གུས་སེམས་མངོན་ཕྱིར་ཁོང་ཚོར་བརྩེ་བའི་ལག་བརྡ་དང་ངག་གི་དབྱངས་འགྲོས་ཁྲོད་བདུད་རྩི་འདྲེན་པ་ཞིག་ཡིན་ལ། ཁྱིམ་རྒྱུད་དང་ཤ་ཉེ་རིང༌། སྤུན་ཟླ་གྲོགས་པོ་ཚོས་ཀྱང་ཁོ་མོར་སྨོན་འདུན་དང་ཕྱྭ་གཡང་གི་ལག་སྐྱེས་འཛོམས་ཚོད་རེ་སྟེར་བའི་གོ་རིམ་ལ་བརྗོད་པར་བཤད།
༥“མ་ཇ”ལྡུད་པ། མདོ་སྨད་ཁྲི་ཀ་སྐེ་གཞུང་ཚོ་བཞིའི་མ་ཇུ་ལྡུད་པའི་སྲོལ་ནི་ཉིན་འདིར་མ་སྲུ་ཚོ་ནི་འགྲུལ་བ་གལ་ཆེན་དུ་བརྩི་བ་ཞིག་ཡིན། རྒྱུ་མཚན་བུ་མོའི་སྐྲ་ཕབ་ན་དབང་ཆ་ཡོད་ཚད་མ་ལ་དབང་བ་ཞིག་ཡིན་པར་བཤད་སྲོལ་ཡོད་པས། ཉིན་འདིར་མ་སྲུ་ཚོར་བརྩི་བཀུར་བྱེད་དགོས་ཤིང༌། སྐྱེས་པ་རྣམས་ཀྱིས་མ་སྲུ་ཚོ་གོང་དུ་བཀུར་ནས་ཇ་འདྲེན་པ་ཞིག་ཡིན་ལ། གོ་རིམ་འདིར་ཡུལ་འདི་གས“མ་ཇ”ལྡུད་པ་ཞེས་ཟེར།
༦“ཆར་བ”དང“ཆར་དཔོན”། མདོ་སྨད་ཁྲི་ཀ་སྐེ་གཞུང་ཚོ་བཞིའི་“ཆར་བ”དང་“ཆར་དཔོན”ཞེས་པ་ནི་ཡུལ་འདིའི་ལུགས་སྲོལ་ལྟར་ན་ཚོ་བ་དང་ཚོ་དཔོན་ལ་གོ་དགོས་ཤིང༌། སྟོན་མོ་སྤྱི་ལ་བཀོད་སྒྲིག་བྱེད་མཁན་གཙོ་བོར་གོ་དགོས་པ་ཞིག་ཡིན་པ་དང༌། འཚོ་བ་སྤྱི་ལ་བཀོད་སྒྲིག་བྱེད་མཁན་གྱི་ཇ་དཔོན་ནམ་སྟོན་འཛིན་པ་ལྟ་བུར་གོ་དགོས་པ་རེད།